Bridge aa gulhigen Raees Waheedh ge thaureef Yaamin aai Nasheedh ah\nބްރިޖާ ގުޅިގެން ރައީސް ވަހީދުގެ ތައުރީފް ޔާމީނާއި ނަޝީދަށް\nކުރީގެ ރައީސް ޑރ. މުހައްމަދު ވަހީދު ހަސަން މަނިކު. އަވަސް ފައިލް ފޮޓޯ\nމާލެ އާއި ހުޅުލެ ގުޅުވައިދޭ ތާރީހީ ބްރިޖު، ސިނަމާލެ ބްރިޖަކީ ހަގީގަތުގައި ކުރީގެ ރައީސް މުހައްމަދު ނަޝީދުގެ ތަސައްވުރެއް ކަމަށާއި އެކަން ތަންފީޒު ކުރެއްވީ ރައީސް ޔާމީންއަށް ހުރިހާ ކްރިޑިޓެއް ހައްގުކަމަށް، އެމަނިކުފާނުގެ ނައިބު ރައީސްކަން ކުރެއްވި ކުރީގެ ރައީސް މުހައްމަދު ވަހީދު ހަސަން މަނިކު މިއަދު ވިދާޅުވެއްޖެ އެވެ.\nޗައިނާ ސަރުކާރުގެ އެހީއާއެކު އަޅާފައިވާ ބްރިޖު މިރޭ ހުޅުވާނެ އެވެ. ބްރިޖު ހުޅުވުމުގެ މުނާސަބަތުގައި ހަތް ދުވަސް ވަންދެން އުފާ ފާޅުކުރަން ވަނީ ނިންމާފަ އެވެ. ބްރިޖު ދިއްލާލުމާއެކު ބްރިޖުގެ ގިނަ ފޮޓޯތަކެއް ސޯޝަލް މީޑިއާގައި ވަނީ ހިއްސާކޮށްއެތައް ބަޔަކު ޝުއޫރު ފާޅުކުރަން ފަށައިފަ އެވެ.\nއެފަދަ ފޮޓޯއަކާއެކު ރައީސް ވަހީދު މިއަދު ފޭސްބުކްގައި ލިޔުއްވާފައިވާ ޕޯސްޓެއްގައި ވިދާޅުވީ، ބްރިޖުގެ ހަގީގީ ތަސައްވުރަކީ ރައީސް ނަޝީދުގެ ތަސައްވުރެއް ކަމަށެވެ. ތާރީހީ ޕްރޮޖެކްޓްގެ ފުރަތަމަ މަތީ ފެންވަރުގެ މަޝްވަރާތައް ޗައިނާގެ ޕްރިމިއާ ވެން ޖިއާބޯއާއެކު ކުރައްވަން އޭނާއަށް ލިބުމަކީ އުފާ ކުރައްވާ ކަމެއް ކަމަށް ވެސް ރައީސް ވަހީދު ވިދާޅުވި އެވެ.\nރައީސް ވަހީދު ވިދާޅުވި ގޮތުގައި ބްރިޖު މަޝްރޫއު އަސްލަކަށް ހެދުމުގެ ހުރިހާ ތައުރީފެއް ހައްގީ މިހާރުގެ ރައީސް އަބްދުﷲ ޔާމީން އަބްދުލްގައްޔޫމަށް ކަމަށެވެ. ޗައިނާގެ ރައީސް ޝީޖިންޕިންގްއަށް ވެސް ރައީސް ވަހީދުގެ ޝުކުރު އަދާކުރެއްވި އެވެ.\nރާއްޖެއިން ކުރިން ކަނޑައަޅުއްވާފައިވާ ސަފީރު މުހައްމަދު ރަޝީދާއި މިހާރުގެ ސަފީރު ފައިސަލްގެ ނަން ވެސް ޝުކުރުގެ ލިސްޓްގައި ވަހީދު ފާހަގަކުރެއްވި އެވެ.\nބްރިޖު ހުޅުވުމުގެ ތާރީހީ ވަގުތަކީ މުޅި ދިވެހިރާއްޖެ އުފަލާއެކު ފާހަގަކުރަން ޖެހޭ ކަމެއް ކަމަށާއި އަދި އެއީ މާތްﷲއަށް ޝުކުރު ވެސް އަދާ ކުރަންޖެހޭ ކަމެއް ކަމަށް ރައީސް ވަހީދު ވިދާޅުވި އެވެ.\nރައީސް އަބްދުﷲ ޔާމީން ރައީސް މުހައްމަދު ނަޝީދު ސިނަ މާލެ ބްރިޖް + ރައީސް ޑރ. މުހައްމަދު ވަހީދު ހަސަން މަނިކު


China vaccine hadhiyaa kuraathee Fayyaz ge thafaathu tweet eh\nޗައިނާއިން ވެކްސިން ހަދިޔާކުރާތީ ފައްޔާޒުގެ ތަފާތު ޓްވީޓެއް\nއިކޮނޮމިކް މިނިސްޓަރު ފައްޔާޒު އިސްމާއީލް: ވެކްސިންގެ މައްސަލާގައި އިދިކޮޅުގެ ވާހަކަތަކަށް ރައްދު ދެއްވި -- ފޮޓޯ: އަވަސް އޮންލައިން\nޗައިނާގެ ކުންފުންޏަކުން އުފެއްދި ކޮވިޑް-19 އިގެ 100،000 ޑޯޒް ވެކްސިން ރާއްޖެއަށް ހަދިޔާ ކުރަން ނިންމާ އެކަން އިއުލާނު ކުރުމުން މި ސަރުކާރުގެ ނުފޫޒުގަދަ އިގްތިސާދީ ވަޒީރު ފައްޔާޒު އިސްމާއީލު ތަފާތު ޓްވީޓެއް ކުރައްވާ އިދިކޮޅަށް ރައްދު ދެއްވައިފި އެވެ.\nޗައިނާ ސަރުކާރުގެ ހިއްސާ އޮންނަ ޗައިނާގެ ނޭޝަނަލް ފާމަސޫޓިކަލް ގްރޫޕް (ސިނޯފާމް) އިން އުފެއްދި ވެކްސިން 100،000 ޑޯޒް ރާއްޖެއަށް ހަދިޔާ ކުރަން ނިންމާ އެކަން އިއުލާނު ކޮށްފައިވަނީ ރާއްޖޭގައި ހުންނަވާ ޗައިނާ ސަފީރެވެ. ސަފީރު ވިދާޅުވީ އެ ވެކްސިން ޝިފްމަންޓް ވަރަށް އަވަހަށް ރާއްޖެއަށް ގެނެވޭނެ ކަަމަށެވެ.\nރާއްޖޭގައި މިހާރު ޖަހަމުންދާ ކޮވިޝީލްޑް ވެކްސިނަކީ އިންޑިއާގައި މެނިފެކްޗް ކޮށްފައިވާ ވެކްސިނެވެ. އޮކްފޯޑްގެ ހޯދުންތަކުގެ އަލީގައި ތައްޔާރުކޮށްފައިވާ މި ވެކްސިން ރާއްޖޭގައި ޖަހަން ފެށީ ދުނިޔޭގެ ސިއްހަތު ޖަމިއްޔާއިން ހުއްދަ ނުދެނީހެވެ. އަދިވެސް އެ ވެކްސިނަށް އެ ޖަމިއްޔާގެ ރަސްމީ ހުއްދަ ލިބިފައިނުވާއިރު ރާއްޖޭގައި އެ ވެކްސިން ޖަހަން ފެށީ މޯލްޑިވްސް ފުޑް އެންޑް ޑްރަގް އޮތޯރިޓީގެ ހުއްދަ ލިބިގެންނެވެ. އެ ވެކްސިނަށް އެމްއެފްޑީއޭގެ ހުއްދަ ދިނީ ޑަބްލިއުއެޗްއޯގެ ހުރިހާ މިންގަނޑުތަކަކަށް ފެތޭތޯ ބެލުމަށް ފަހުއެވެ.\nނަމަވެސް ޑަބްލިއުއެޗްއޯގެ ހުއްދަ ނުލިބެނީސް އިންޑިއާއިން ހަދިޔާ ކުރާ ވެކްސިނެއް ނުޖަހާނެ ކަމަށް ބުނެ ސަރުކާރާ ވާދަވެރި ބައެއް ބޭފުޅުން ވަނީ ވާހަކަ ދައްކާފައެވެ. އަދި ގާނޫނަކުން މަޖުބޫރު ކޮށްގެން ނޫނީ އިންޑިއާގައި އުފައްދާ ވެކްސިނެއް ނުޖަހާނެ ކަމަަށްވެސް ބައެއް ބޭފުޅުން ވިދާޅުވިއެވެ. މިހާރުގެ އިދިކޮޅު ކޯލިޝަނަކީ ޗައިނާއާ ވަރަށް ރުހޭ ބައެކެވެ.\nއެކަމަށް އިޝާރާތް ކުރައްވާ ފައްޔާރު ވިދާޅުވީ ޗައިނާގެ ވެކްސިން ލިބުނި ކޮވިޑްގެ ނުރައްކަލުގެ ސަބަބުން ރާއްޖޭގެ އޮޕޮސިޝަން ނެތިދިއުމުގެ ބިރު އުފެދިފައިވާ ދަނޑިވަޅެއްގައި ކަމަަށެވެ. އަދި މިއީ ލިބުނު ވަރަށް އުފާވެރި ހަބަރެއް ކަމަަށެވެ.\n"ޑިމޮކްރެޓިކް ނިޒާމް ދެމިއޮތުމަށް އޮޕޮސިޝަނެއް އޮތުމަކީ ކޮންމެހެން މުހިއްމު ކަމެއް. ކޮވިޑްގެ ނުރައްކަލުގެ ސަބަބުން ރާއްޖޭގެ އޮޕޮސިޝަން ނެތިދިއުމުގެ ބިރު އުފެދިފައިވާ ދަނޑިވަޅެއްގައި ވަރައްވެސް އުފާވެރި ހަބަރެއް،" އިދިކޮޅު ކޯލިޝަނަށް ފާޑުވިދާޅުވެ ފައްޔާޒު ކުރެއްވި ޓްވީޓްގައި ވިދާޅުވެފައިވެއެވެ.\nފައްޔާޒު ވަނީ ގާނޫނަކުން މަޖުބޫރު ކޮށްގެން ނޫނީ އިންޑިއާގައި އުފައްދާ ވެކްސިނެއް ނުޖަހާނެ ކަމަށް ކުރީގެ އިންފޮމޭޝަން ކޮމިޝަނަރު އަދި މާވަށު ދާއިރާގެ ކުރީގެ މެންބަރު އަބްދުލްއަޒީޒު ޖަމާލް އަބޫބަކުރު ވިދާޅުވި ވިދާޅުވުމަށްވެސް ރައްދު ދެއްވާފައެވެ. ވިދާޅުވީ ޗައިނާ ވެކްސިން ލިބުމުން "އަޒީބެ ވެސް އިރާދަކުރެއްވިއްޔާ ދެން ޖައްސަވާނެ" ކަމަށެވެ.\nޗައިނާގެ ކުންފުންޏަކުން އުފެއްދި ކޮވިޑް-19 އިގެ 5،000 ޑޯޒް ވެކްސިން މިހާރުވެސް ރާއްޖޭގައި އެބަހުއްޓެވެ. އެއީ ހެޔޮ އެދޭ ފަރާތަކުން ހަދިޔާ ކުރި ވެކްސިނެވެ. ހަދިޔާކުރި ވަކި ފަރާތެއް ނުބުނެއެވެ. އެޗްއީއޯސީން ބުނީ އެ ވެކްސިން ރާއްޖެ ގެނެސް ސްޓޯކޮށްފައިވާ ކަމަށާ ވެކްސިން ބޭނުން ކުރަން ފަށާނީ މޯލްޑިވްސް ފުޑް އެންޑް ޑްރަގް އޮތޯރިޓީގެ ހުއްދަ ލިބުމުން ކަމަށެވެ. އެ ވެކްސިނާއި ގުޅުންހުރި މައުލޫމާތު ތައް ފަހުން ހާމަކުރާނެ ކަމަށްވެސް ވިދާޅުވިއެވެ.\nހޯމަ ދުވަހުން ފެށިގެން ކޮވިޑް ވެކްސިން ޖެހުމުގެ ޕްރޮގްރާމް ރާއްޖޭގައި ވަނީ ފަށައިފަ އެވެ. ރާއްޖޭގައި މިވަގުތު ދެނީ ކޮވިޝީލްޑް ވެކްސިނެވެ. ނަމަަވެސް އެހެން ވެކްސިންތައް ރާއްޖެ ގެންނާނެ ކަމަށް ހެލްތް މިނިސްޓަރު އަހުމަދު ނަސީމް ވަނީ ވިދާޅުވެފައެވެ. ރާއްޖޭގެ ހުރިހާ ހޮސްޕިޓަލެއްގައި މާދަމާ ކޮވިޑް-19 އިގެ ވެކްސިން ދޭން ފެށޭނެ ކަމަށް އެޗްއީއޯސީން ބުނެފައިވާއިރު ރާއްޖޭގައި ހުރީ ކޮވިޝީލްޑްގެ 100،000 ޑޯޒް ވެކްސިނެވެ. އެއީ 50،000 މީހުންނަށް ދެވޭނެ މިންވަރެކެވެ.\nޕީޕީއެމް ޗައިނާ އިދިކޮޅު ފަރާތްތައް + ފައްޔާޒް އިސްމާއީލް ދިވެހި ރާއްޖެއާ ޗައިނާގެ ގުޅުން ކޮވިޑް-19 ކޮވިޑް ވެކްސިން\n"ޗައިނާގެ 200،000 ޑޯޒް ލިބޭނެ ދުވަހެއް ނޭނގެ"\nޗައިނާއިން 200،000 ވެކްސިން ޑޯޒް ދޭނެ ކަމަށް ބުނެފި\nއިންޑިއާ ވެކްސިނާމެދު އިދިކޮޅުގެ ކަންބޮޑުވުންތަކެއް\n"ޗައިނާގެ ލޯނުތައް ފަސޭހަކަމާއެކު ފަސްކޮށްދެވިދާނެ"


Dhuvahakuves muran'gafathu sai buintha? nuboi dhookohlla varu...\nދުވަހަކު ވެސް މުރަނގަފަތު ސައި ބުއިންތަ؟ ނުބޮއި ދޫކޮށްލާވަރު އެއްޗެއް ނޫން!\nއާދަޔާ ޚިލާފު ސިއްްހީ ފައިދާތައް އެކުލެވޭ މުރަނގަ ސައިގެ ސަބަބުން މުޅި ދިފާއީ ނިޒާމު ވަރުގަދަކޮށްދޭ\nކ. މާލެ | 31 މާރޗް 2018 | ހޮނިހިރު 14:48 | 14,684\nމުރަނގަފަތުގެ ސަޔަކީ މޮޅު އެއްޗެއް - ފޭސްބުކް\nމޮރިންގާ ނުވަތަ މުރަނގަ ފަތަކީ ވަރަށް ގިނަ ފައިދާއެކުލެވޭ ފަތެކެެވެ. ލޭގެ އެކި މައްސަލަތަކާއި، ހަށިގަނޑަށް ފައިދާ ހުރި އެތަށް ވިޓަމިނަކުން ވަނީ މުއްސަނދިވެފައެވެ. "މިރެކަލް ޕްލާންޓް" ގެ ގޮތުގައި މަޝްހޫރު މުރަނގަ ގަހުގެ ފަތުގެ އިތުރުން ތޮޅިއަކީ ވެސް ވަރަށް ފައިދާ ހުރިއެއްޗެކެވެ.\nމުރަނގަ ގަހުގެ ފަތުގެ ސައި ތައްޔާރުކުރަނީ ފަތް ހިއްކައި ގެންނެވެ. އާދަޔާ ޚިލާފު ސިއްްހީ ފައިދާތައް އެކުލެވޭ މުރަނގަ ސައިގެ ސަބަބުން މުޅި ދިފާއީ ނިޒާމު ވަރުގަދަކޮށްދީ، ކާބޯ ތަކެތިގެ ސަބަބުން އުފެދިގެން އަންނަ ވިހަ މާއްދާތަކުން ހަށިގަނޑުން ސާފުކޮށްލައެވެ.\nމުރަނގަ ސައިގެ ފައިދާތަކަށް ބަލާލާއިރު:\nކެންސަރަށް މަގުފަހިކުރުވާ ޒާތުގެ ޓިއުމަރު ހަށިގަނޑުގައި އުފެދުން ދުރުކޮށް ދިނުމުގައި މުރަނގަ ސައި އެހީވެދެއެވެ. އަދި ކެންސަރަށް ފަރުވާކުރާ އަދި ކީމޯ ހަދަމުންދާ ފަރާތްތަަކުން ވެސް މި ސައި ބުއިމުން ވަރަށް ބޮޑު ފައިދާއެއް ކުރެއެވެ. އެގޮތުން ހަށިގަނޑުގެ ސެލްތައް ވަރުގަދަކޮށްދެއެވެ. އަދި ކީމޯ އިން އެ އަންނަ ވަރުބަލިކަން ކުޑަކޮށްދީ ދިފާއީ ބާރު ގަދަކޮށްދެއެވެ. އެހެންކަމުން ކީމޯ ހަދާ މީހުންނަށް މި ސައި ބުއިމުން ނުހަނު ފައިދާ ކުރާނެއެެވެ. އަދި އެންމެ އާއްމު އެއް ބާވަތުގެ ކެންސަރު ކަމުގައިވާ ޕްރޮސްޓޭޓް ކެންސަރު ޖެހުމުން ވަރަށް ބޮޑަށް ދުރުކޮށްދެއެވެ.\nނޯޓް: ޕްރޮސްޓޭޓް ކެންސަރު( Prostate cancer) :އަކީ ޕްރޮސްޓޭޓް ގްލޭންޑް އަށް ކެންސަރު ޖެހުމެވެ. މިއީ ހަމައެކަނި ފިރިހެނުންގެ ނަސްލު އުފައްދާ ނިޒާމް ގައި ހިމެނޭ ގުނަވަނެއް ކަމުން މިބާވަތުގެ ކެންސަރު ޖެހޭނީ ހަމައެކަނި ފިރިހެނުންނަށެވެ. ޕްރޮސްޓޭޓް ކެންސަރު ޖެހެން ދިމާވަނީ ޕްރޮސްޓޭޓް ގްލޭންޑް ގައި ހިމެނޭ ސެލްތައް މިއުޓޭޓްވެ، ކޮންޓްރޯލް ނުވާ މިންވަރަށް އިތުރުވާން ފެށުމުންނެވެ. އަދި މިސެލްތައް ހަށިގަނޑުގެ އެހެން ބައިތަކަށް ދެއެވެ. ޕްރޮސްޓޭޓް ގްލޭންޑް އަކީ ފިރިހެނުންގެ ދަރިމައިވުމުގެ ނިޒާމް ނުވަތަ ނަސްލު އުފައްދާ ނިޒާމް ގެ ބައެކެވެ.\nނުރައްކާތެރި ބެކްޓީރިއާ އަދި ފަންގަސްތަކުން ސަލާމަތްކޮށްދޭ\n1940 ގެ އަހަރުތަކުގެ ތެރޭގައި އިންޑިއާގެ ބެންގަލޫރުގެ ޑިޕާޓްމެންޓް އޮފް ބައޯ-ކެމިސްޓްރީން ހޯދި ހޯދުންތަކުން ހާމަވި ގޮތުގައި މުރަނގަ ފަތުގައި ހިމެނޭ މުހިއްމު މާއްދާއެއްގެ ސަބަބުން ނުރައްކާތެރި ބެކްޓީރިއާ އާއި ފަންގަލްތަކުން ހަށިގަނޑު ސަލާމަތްކޮށްދެއެވެ.\nގާތުން ކިރުދޭ މައިންނަށް:\nކިރު މައިންނަށް ދިމާވާ އެންމެ ބޮޑު އެއްމައްސަލައަކީ ދަރިފުޅަށް ބޭނުންވާ މިންވަރަށް ކިރު ނުއުފެދުމެވެ. އެހެން ނަމަވެސް މުރަނގަފަތުގެ ދިޔަ ނުވަތަ ސައިގެ ސަބަބުން ކިރު އުފައްދާ މިންވަރު އިތުރުވެއެވެ. މީގެ އިތުރުން ޖިންސީ ބަލިކަށިކަމުން އަރައިގަތުމަށް ވެސް މުރަނގަ ފަތުގެ ސަޔަކީ ފައިދާ ހުރި އެއްޗެކެވެ.\nލޭގެ ޕްރެޝަރު ދައްކޮށްދޭ\nލޭ މައްޗަށްދާ މީހުން އާދަކޮށް މުރަނގަފަތު ސައި ބޭނުންކުރުމުން ލޭގެ ޕްރެޝަރ މައްޗަށް ދިޔަ ނުދީ އެއް މިންގަނޑެއްގައި ހިފެހެއްޓުމަށް އެހީތެރިވެދެއެވެ.\nމުރަނގަފަތުގެ ސައި ތައްޔާރު ކުރާނެ ގޮތް:\nއެބޭ ފުޅާކު ބޭނުންވާ އަދަދެއްގެ ފަތް\nފަތްތައް ހިތްކުމަށް ފެން ނުޖެހޭ ހިސާބެއްގައި ބަހައްޓާނި، ފަތްތައް ހިއްކަން އަތްވަށް ނުލާށެވެ. އަމިއްލައަށް ހުރެ ހިކެން ދޫކޮށްލާށެެވެ. އަދި ފެން ދެމުމުން ހިކި ތަވަލަކަށް ފަތްތައް އަަޅައި މަޑު ގިނީގައި ބަހައްޓައިގެން އަންދާނުލައި ފިހާށެވެ. އޭރުން ހުންނާނީ ފަތްތައް މުރަނަ ވެފައެވެ. އެއަށްފަހު މަތި ބާރު ފުޅިއެއް ނުވަތަ ކޮންޓެއިނާއަކަށް އަޅާފައި ބަހައްޓާށެވެ.\nސައި ތައްޔާރު ކުރަން ބޭނުންވުމުން ސަމުސަލެއްހާ ފަތް ހޫނު ފެނަށް އަޅާލާށެވެ. އަދި ކުލަ އަރަންދެއް ކުޑަ އިރުކޮޅަކު މަޑުކޮށްލާށެވެ. އަދި އޭގެ ފަހުން ފަތްތައް ނަގާށެވެ. ބޭނުން ނަމަ ހުހަށް ނުވަތަ މާމުއި އެއްކޮށްގެން ވެސް ބޮވިދާނެއެވެ.


Suarez mahehaa dhuvahah kulhumaa dhurah | Mihaaru\n18 އޯގަސްޓް 2019 - 12:23\nސުއަރޭޒުގެ ކަނާތު ކުޑަކަޅުވާ އަށް އަނިޔާވީ ސްޕެނިޝް ލީގުގެ ފުރަތަމަ މެޗުގައި ހުކުރު ދުވަހުގެރޭ އެތުލެޓިކް ބިލްބާއޯ އަތުން 1-0 އިން ބާސެލޯނާ ބަލިވި މެޗުގެ ފުރަތަމަ ހާފުގަ އެވެ. ބާސެލޯނާ އިން ބުނަނީ ތަފްސީލް އެނގޭނީ އިތުރު ޓެސްޓްތަކެއް ހަދައިގެން ކަމަށެވެ. އެކަމަކު ރިޕޯޓްތައް ބުނާ ގޮތުން މަހެއްހާ ދުވަހު އޭނާ ހުންނަން ޖެހޭނީ ކުޅިބަލާށެވެ.\nލިއޮނަލް މެސީ ވެސް އަނިޔާގައި ހުއްޓާ ސުއަރޭޒަށް ނުކުޅެވޭ ގޮތްވުމަކީ ބާސެލޯނާ އަށް ކުރިމަތިވާނެ ބޮޑު މައްސަލައެކެވެ. ސުއަރޭޒްގެ ބަދަލުގައި އެރޭ ސެންޓަ ފޯވާޑަކަށް ކުޅުވި، އެންޓޮއިން ގްރިޒްމަން ވެސް އަދި ޓީމަށް އެހާ ބޮޑަށް ނެހޭނެ އެވެ. އޭނާ އެ ޓީމާ ގުޅުނީ މި ޓްރާންސްފާގަ އެވެ. ސުއަރޭޒަށް ސްޕެނިޝް ލީގުގައި ބާސެލޯނާ އިން ރެއާލް ބެޓިސް، އޮސަސޫނާ އަދި ވެލެންސިއާއާ ދެކޮޅަށް ކުޅޭ މެޗުތައް ގެއްލޭނެ ކަމަށް ބެލެވެ އެވެ.\nބާސެލޯނާ އިން އަންނަނީ މެސީ އާއި ސުއަރޭޒާ އެކު ކުރިން އެ ޓީމުގައި މޮޅަށް ކުޅުނު ނޭމާ އަލުން ގެންނަން މަސައްކަތްކުރަމުންނެވެ. ދުނިޔޭގެ ރެކޯޑް އަގެއްގައި މީގެ ދެ އަހަރު ކުރިން ޕީއެސްޖީ އަށް ބަދަލުވި ނޭމާ ގަންނަން މިހާތަނަށް ބާސެލޯނާ އިން ހުށަހެޅި ބިޑްތަކަށް ޕީއެސްޖީން ވަނީ ނޫނެކޭ ބުނެފަ އެވެ. އެކަމަކު ނޭމާގެ ވެސް ބާރުއެޅުމާ އެކު އެކަން ކާމިޔާބުވާނެ ކަމަށް ބެލެވެ އެވެ.


Ha aharuge mi India kuhjjaage unagandugai naguleh, meehun alhukan kuran dhaathee gengulhenee foruvaigen - One Online\nޝިވަމް އަދި އޭނާގެ އުނަގަނޑުގައި ފަޅާފައިވާ ނަގުލާއި އިސްތަށިތައް ---\nހަ އަހަރުގެ އިންޑިއާގެ މި ކުއްޖާގެ އުނަގަނޑުގައި ނަގުލެއްހެން އެއްޗެއް ފަޅާފައި ވާތީ، އޭނާ އަކީ "މަންކީ ގޯޑް" ކަމަށް ބުނެ މީހުން އަޅުކަން ކުރަން ދާތީ އާއިލާއިން އޭނާ ފޮރުވައިގެން ގެންގުޅެން ޖެހިއްޖެއެވެ.\nދިއްލީ އަށް އުފަން ޝިވަމް ކުމާރުގެ އުނަގަނޑާ ދިމާގައި، ވިހޭ އިރުވެސް ވަނީ ނަގުލެއް ގޮތަށް މަސްކޮޅެއް ނުކުމެ، އިސްތަށި ފަޅާފައެވެ. ޑޮކްޓަރުންނާއި އޭނާގެ މައިންބަފައިންނަށްވެސް މިކަން ވީ އަޖައިބު ކުރުވަނިވި ކަމަށެވެ. ކުޑަ ވަގުތު ކޮޅެއް ތެރޭގައި ވާހަކަތައް ފެތުރި މީހުންތައް މަލާއި ހަދިޔާ ހިފައިގެން ޝިވަމް ބެލުމަށް ހޮސްޕިޓަލަށް ޒިޔާރަތް ކުރިއެވެ. މީހުން ބުނާ ގޮތުގައި އޭނާ އަކީ އިންޑިއާގެ ހިންދޫ މީހުން އަޅުކަން ކުރާ ރާމާމަކުނެއް ކަމަށްވާ "ހަނޫމާން" ގެ ރީއިންކާނޭޝަނެއް ކަމަށެވެ.\nޝިވަމް ގައިގައި ފަޅާފައިވާ ނަގޫ ޝޭވް ކުރުމަށް އާއިލާއިން ބޭނުމެއް ނުވިއެވެ. އެމީހުން ގަބޫލު ކުރާ ގޮތުގައި އެ ނަގުލަކީ އާއިލާއަށް ލިބެން ހުރި ހެޔޮ ނަސީބެވެ. އެ ޝޭވް ކުރުމުން އާއިލާއަށް ގޯސްގޮތްތައް ވާނެ ކަމަށް އެމީހުން ދެކެއެވެ.\nއެއް އަހަރު ވަންދެން ޝިވަމް މެންގެ ގެއިން މީހުން ހުސްނުވެ އަބަދުވެސް އެކުއްޖާއަށް އަޅުކަން ކުރަން ދާން ފެށިއެވެ. އެންމެ ފަހުން އެ އާއިލާގެ "ގުރޫ" އެމީހުން ކައިރީ އެކުއްޖާގެ މުސްތަގުބަލު ހަކާލުވެދާނެ ކަމަށް ބުނެ މީހުނަށް ފޮރުވައިގެން ގެންގުޅެން އެދުމުން އާއިލާއިން ވަނީ އެގޮތަށް އަމަލުކުރަން ފަށާފަ އެވެ.\nޝިވަމް މިހާރު އާދައިގެ ދިރިއުޅުމެއް އުޅުނު ކަމުގައިވިޔަސް އަދިވެސް ގޭދޮށު އަވައްޓެރިންގެ ފަރާތުން ޗޮކްލެޓާއި މަލާއި ހަދިޔާ އޭނާއަށް ލިބެމުން ދެއެވެ. އެމީހުން އެންމެންވެސް އޭނާ ދެކެ ވަރަށް ލޯބިވާ ކަމަށްވެއެވެ.\nހަ އަހަރުގެ ޝިވަމް އޭނާގެ މަންމަ ރީނާ އާއެކު ----\nޝިވަމްގެ މަންމަ ރީނާ ބުނީ އަބަދުހެން މީހުން ގެއަށް އަންނާތީ ވަރަށް އުނދަގޫވަމުން ދިޔަކަމަށެވެ. އެމީހުނަށް ހަމަޖެހޭ ދިރިއުޅުމެއް އުޅެން ދަތިވެގެން ދިޔައެވެ.\n"ނަމަވެސް ގުރޫ ބުނީ މީހުން ކައިރީ ބުނާށޭ އެގޮތަށް އަބަދު ނާންނާށޭ. އަހަރުމެން ދިރިއުޅުން ކުރިއަށް ގެންދިޔަ ދޭށޭ. ގުރޫ ބުނިގޮތަށް އަމަލު ކުރަން ފެށުމުން މީހުން އަންނަލެއް މަދުވި" ރީނާ ބުންޏެވެ.\n"ބައެއް ފަހަރު މިހާރު ވެސް މީހުން އައިސް ޝިވަމް ކޮބަތޯ އަހާނެ. އަހަރުމެން ބުނަން ނެތޭ" ރީނާ އިތުރަށް ބުންޏެވެ.\nޑޮކްޓަރުން ޝިވަމްއަށް އިތުރު ފަރުވާއެއް ކުރުމަށް ބުނެފައިވޭތޯ އެހުމުން ރީނާ ބުނީ އޭނާގެ ދަރިފުޅަކީ ސިއްހަތު ރަނގަޅު ކުއްޖެއް ކަމަށެވެ. އަދި އެކުއްޖާގެ ގައިގައި އެއްވެސް ކަހަލަ ބައްޔެއް ނެތް ކަމަށެވެ.\n"ނަގުލަކީ ވިހޭއިރުވެސް ހުރި އެއްޗެއް. އޭނާ އަކީ ހާއްސަ ކުއްޖެއް އެކަން އިނގޭ. އުފެދިފައި ހުރި ގޮތަށް އުނިކަމެއް ނުގެނެވޭނެ. އާއިލާއަށާއި ގެއަށް ގޯސްކަންތައް ވެދާނެ" ރީނާ ބުންޏެވެ. "މިއީ އޭނާ ހެއްދެވި ގޮތް. އެކަމަށް އެއްވެސް އުނިއިތުރެއް ގެންނަން ބޭނުމެއް ނޫން." ރީނާ އިތުރަށް ބުންޏެވެ.\nޝިވަމްގެ މާމަ ބުނި ގޮތުގައި ޝިވަމް އުޅޭ އުޅުމުގައިވެސް އުޅެނީ ރާމާމަކުނެއް އުޅޭ ގޮތަށެވެ. "އެގޮތަށް ހީ ސަކަރާތް ޖަހައި އަބަދު ފުންމަފުންމަ ހުންނަނީ" ޝިވަމްގެ މާމަ ބުންޏެވެ.\n"ފައިމައްޗަށް ނަގައިގެން ބޯމައްޗަށް ކޮޅަށް ހުރެދާނެ ކިތަންމެ އިރެއް ވަންދެންވެސް،" ޝިވަމްގެ މާމަ އިތުރަށް ބުންޏެވެ.


Eriksen ah takai nukui Denmark in Russia katuvaalumah fahu2vana burah | Mihaaru\nއެރިކްސަނަށްޓަކައި ނުކުތް ޑެންމާކުން ރަޝިއާ ކަޓުވާލުމަށް ފަހު ދެވަނަ ބުރަށް\nޑެންމާކުގެ ކުޅުންތެރިން އުފާފާޅު ކުރަނީ --- ފޮޓޯ: އޭއެފްޕީ\n22 ޖޫން 2021 - 02:27\nކޯޕެންހޭގަން (ޖޫން 22) - ރަޝިއާގެ މައްޗަށް 4-1 ގެ ނަތީޖާ އަކުން ކާމިޔާބު ހޯދައި ޑެންމާކު ދެ ވަނަ ބުރަށް ދަތުރު ކޮށްފި އެވެ.\nޑެންމާކް ދެ ވަނަ ބުރަށް ދަތުރުކުރީ އާދަޔާ ހިލާފް ގޮތަކަށެވެ. މިއީ ހާޓް އެޓޭކެއް ޖެހުމުގެ ސަބަބުން ޓީމާ ވަކިވާން ޖެހުނު މިޑްފީލްޑާ ކްރިސްޓިއަން އެރިކްސަން އަށް ޓަކައި ޑެންމާކުން ހޯދި ކާމިޔާބެކެވެ.\nކުރިން ކުޅުނު ދެ މެޗުން ޑެންމާކް ބަލި ވެފައި ވުމުން، އެ ޓީމު އޮތީ މުބާރާތުން ކެޓުމުގެ ތުންފަތް މަތީގަ އެވެ. ނަމަވެސް ރަޝިއާގެ މައްޗަށް 4-1 އިން މޮޅުވުމުގެ އިތުރަށް އެ ޓީމަށް ދެ ވަނަ ބުރަށް ދިއުމަށް އެހީއަކަށްވީ ގްރޫޕްގެ އެއް ވަނައިގައި ނިންމާލި ބެލްޖިއަމުން ފިންލެންޑް ބަލި ކުރުމުންނެވެ. ޑެންމާކުން ދެ ވަނަ ބުރުގައި ވާދަކުރާނީ ވޭލްސްއާ ދެކޮޅަށެވެ.\nރަޝިއާއަށް ލިބުނީ ގުރޫޕްގެ ހަތަރު ވަނަ އެވެ. އެހެންވެ އެ ޓީމު ވަނީ މުބާރާތުން ކަޓައިފަ އެވެ. ތިން ވަނަ ލިބުނު ފިންލެންޑަށް އޮތީ އެ ޓީމަށް ވާގޮތް ބެލުމަށް، ގްރޫޕް ސްޓޭޖް ނިމެންދެން އިންތިޒާރު ކުރުމެވެ. ތިން ވަނަ ހޯދާ ޓީމުތަކުގެ ތެރެއިން އެންމެ ރަނގަޅު ނަތީޖާ ހޯދާ ހަތަރު ޓީމުގެ ތޭރަގައި އެ ޓީމު ހިމެނިއްޖެނަމަ ދެ ވަނަ ބުރަށް ފިންލެންޑް ވެސް ދާނެ އެވެ.\nމިރޭ ގެ މެޗުގައި ޑެންމާކަށް، ރަޝިއާގެ ގޯލް ފުރަތަމަ ހުޅުވައިދިނީ، މިކެލް ޑަމްސްގާޑް އެވެ. ފުރަތަމަ ހާފުގައި ލީޑުގައި އެވޮގެން ނިންމާލި ޑެންމާކުން ވަނީ ދެ ވަނަ ހާފުގެ ކުރީ ކޮޅު ނަތީޖާ ފަރަގު ބޮޑުކޮށްފަ އެވެ. ދެ ވަނަ ލަނޑު 59 ވަނަ މިނެޓްގައި ކާމިޔާބު ކުރީ ޔޫސުފް ޕޯލްސަން އެވެ. އޭގެ 10 މިނެޓް ފަހުން ރަޝިއާގެ ލިބުނު ޕެނަލްޓީއަކުން އާޓެމް ޒޫބާ އެ ޓީމަށް ލަނޑު ކާމިޔާބު ކޮށްދިނެވެ.\nޑެންމާކުގެ ތިން ވަނަ ލަނޑު ކާމިޔާބު ކުރީ އަންޑްރެއަސް ކްރިސްޓެންސަން އެވެ. ޑެންމާކަށް މެޗުގެ ނަތީ ޖާ ތަފާތުކޮށްދިނީ ޔޯކިމް މައިލާ އެވެ.


vnews - FA Cup ge4vana burah Arsenal dhathurukohfi\nއެފްއޭކަޕްގެ ހަތަރުވަނަ ބުރަށް އާސެނަލް ދަތުރުކޮށްފި\nއިނގިރޭސި އެފްއޭކަޕްގެ ހަތަރުވަނަ ބުރަށް އާސެނަލް ދަތުރުކޮށްފި އެވެ.\nއާސެނަލް ހަތަރުވަނަ ބުރަށް ދަތުރުކުރީ ރޭ ޕްރެސްޓަން ނޯތް އެންޑާ ދެކޮޅަށް ކުޅުނު މެޗް 2-1 ލަނޑުން ކާމިޔާބު ކޮށްގެންނެވެ.\nރޭގެ މެޗުގެ ފުރަތަމަ ލަނޑު ޖަހާ މެޗުގެ ލީޑް ނެގީ ޕްރެސްޓަންއިންނެވެ. އެލަނޑު މެޗުގެ ހަތް ވަނަ މިނެޓުގައި ޕްރެސްޓަންއަށް ކާމިޔާބު ކޮށްދިނީ ކަލުމް ރޮބިންސަން އެވެ. މެޗުގެ ދެވަނަ ހާފްގެ ކުރީކޮޅު އާސެނަލްގެ އާރަން ރަމްސީ ވަނީ ލަނޑެއް ޖަހާ މެޗުގެ ނަތީޖާ އެއްވަރުކޮށްދީފައެވެ. އަދި ރޭގެ މެޗުން އާސެނަލް މޮޅުކޮށްދިން ލަނޑު މެޗުގެ 89 ވަނަ މިނެޓުގައި އެޓީމަށް ކާމިޔާބު ކޮށްދިނީ އޮލިވިއޭ ޖިރޯ އެވެ. ރޭގެ މެޗުގައި އާސެނަލްގެ ކެޕްޓަން ކަން ކުރީ ވެސް ޖިރޯ އެވެ.\nރޭގެ މެޗަށްފަހު އާސެނަލްގެ ކޯޗު އާސެން ވެންގާ ބުނީ، މެޗުގައި ކެޕްޓަންކަން ކުރި އޮލިވިއޭ ޖިރޯ އަށް މޮޅު ކެޕްޓަނަކަށް ވެވޭނެ ކަމަށާއި އޭނާ އަކީ ހުނަރުން ފުރިގެންވާ މޮޅު ކުޅުންތެރިއެއް ކަމަށެވެ.\n"ރޭގެ މެޗުން އާސެނަލް މޮޅުވީ ޖިރޯގެ މޮޅުކަމުން. އޭނާއަށް ކެޕްޓަނެއްގެ ޒިންމާ އަދާކުރެވިދާނެ. އޭނާ އަކީ ހުނަރުން ފުރިގެންވާ މޮޅު ކުޅުންތެރިއެއް. ރޭގެ މެޗުގައި އަހަރެން ޖިރޯއަށް ކެޕްޓަން ބޭންޑް ދޭން ނިންމީ ފާއިތުވި ހަފްތާތަކުގައި އޭނާ ދެއްކި މޮޅު ކުޅުމުގެ ސަބަބުން،" ވެންގާ ބުންޏެވެ.


ކޮވިޑް 19 ޖެހުނު މީހުންގެ އަދަދު 25 މިލިއަނަށް\nAugust 30, 2020 14:41:11\nކޮވިޑް 19 އާ ދެކޮޅަށް ލަންޑަންގައި ކުރި މުޒާހަރާއެއްގެ ތެރެއިން\nކޮވިޑް 19 ޖެހުނު މީހުންގެ އަދަދު 25 މިލިއަން ފަހަނައަޅައި ގޮސްފިއެވެ.\nކޮވިޑް 19ގެ ތަފާސް ހިސާބު ބަލަހައްޓަމުން އަންނަ ޖޯން ހޮޕްކިންސް ޔުނިވާސިޓީގެ އަދަދުތަކަށް ބަލާއިރު މިހާތަނަށް 25,026,014 މީހަކަށް ކޮވިޑް 19 ވަނީ ޖެހިފައެވެ. އޭގެ ތެރެއިން 842,778 މީހުން މަރުވެފައިވާއިރު 16,415,252 މީހުން ވަނީ މި ބަލިން ރަނގަޅުވެފައެވެ.\nޓެސްޓް ކުރުމުގައި ހުރި ދަތިތަކާއި ގުޅިގެން މި އަދަދު 10 ގުނައަށް އިތުރުވާނެ ކަމަށް ލަފާކުރެވޭ ކަމަށް ބައެއް ތަޖުރިބާކާރުން ވަނީ ވިދާޅުވެފައެވެ.\nއެންމެ ގިނަ މީހުން ކޮވިޑަށް ޕޮސިޓިވްވީ އެމެރިކާއިންނެވެ. އެންމެ ގިނަ މީހުން ވެސް މަރުވެފައިވަނީ އެގައުމުންނެވެ. އެގައުމުގެ ފަހަތުން އެންމެ ގިނަ މީހުންނަށް މި ބަލި ޖެހިފައިވަނީ ބްރެޒިލް އާއި އިންޑިއާ އާއި ރަޝިއާގެ އިތުރުން ޕެރޫއެވެ.\nމި ބައްޔަށް ވެކްސިންއެއް ހޯދުނުކަން މިހާތަނަށް ރަސްމީކޮށް އިއުލާންކޮށްފައިވަނީ ރަޝިއާއިންނެވެ. އެގައުމުން ވަނީ އަންނަ އޮކްޓޯބަރު މަހުގެ ތެރޭގައި އާއްމުންނަށް ވެކްސިން ފޯރުކޮށްދެވޭނެ ކަމަށް ބުނެފައެވެ.


އަނޫރާގް: އޭނާގެ "މަންމަރްޒިޔާން" އަންނަ މަހު ރިލީޒް ކުރާނެ.\n10 އޯގަސްޓް 2018 - 07:04\nދާދި ފަހުން ނެޓްފްލިކްސް އިން ސްޓްރީމް ކުރި ވެބް ސީރީޒް "ސެކްރެޑް ގޭމްސް" ގެ ބޮޑު ކާމިޔާބީ އަށް ފަހު، އޭގެ ދެވަނަ ސީޒަނެއް ގެނެސްދޭން ޑައިރެކްޓަރު އަނޫރާގް ކެޝަޕާއި އޭނާގެ ޓީމް މިހާރު އަންނަނީ މަސައްކަތް ކުރަމުންނެވެ.\nއެކަމަކު އޭގެ ކުރިން އޭނާގެ ފީޗާ ފިލްމެއް ބެލުންތެރިންނަށް ބަލައިލަން ލިބޭނެ އެވެ. އެއީ އަންނަ މަހުގެ 14 ގައި ރިލީޒް ކުރާ "މަންމަރްޒިޔާން" އެވެ. އަނޫރާގް އެންމެ ފަހުން ގެނެސް ދިން ފިލްމަކީ މި އަހަރުގެ ޖެނުއަރީގައި ރިލީޒް ކުރި "މުއްކަބާޒް" އެވެ.\n"މަންމަރްޒިޔާން" ގެ ޓްރެއިލާ ދައްކާލައިފި\nއަބީޝެކް ބައްޗަން އާއި ތާޕްސީ ޕައްނޫ އަދި ވިކީ ކޯޝަލް ލީޑް ރޯލް ކުޅެފައިވާ "މަންމަޒިޔާން" ގެ ޓްރެއިލާ މިހާރު ދައްކާލައިފައިވާ އިރު، މިއީ އަނޫރާގް ކުރިން ގެނެސް ދިން ފިލްމްތަކާ ތަފާތު ފިލްމްކަށް ވާނެ އެވެ.\nHere you go…. #Manmarziyaan https://t.co/mkajM7DsXL@KanikaDhillon @taapsee @vickykaushal09 @aanandlrai @anuragkashyap72 @FuhSePhantom @cypplOfficial @ItsAmitTrivedi#TakeTwo\n— Abhishek Bachchan (@juniorbachchan) August 9, 2018\n"މަންމަރުޒިޔާން" ގެ ޓްރެއިލާ.\nއޭނާއަކީ އާންމުކޮށް މާ މަޝްހޫރު ތަރިން ހިމަނައިގެން ފިލްމް ހަދާ ޑައިރެކްޓަރެއް ނޫން ނަމަވެސް، މި ފިލްމަކީ މިހާރު ހަމަ ރަނގަޅު ކާސްޓެއް ފެނިގެން ދާނެ ފިލްމެކެވެ. ވިކީއަކީ ބޮލީވުޑްގައި މިހާރު ހުރި އެންމެ އުންމީދީ އެއް އެކްޓަރެވެ. އަނެއްކޮޅުން އަބީޝެކްގެ ބައްޕައާ އެކު ތާޕްސީ ކުޅުނު "ޕިންކް" އާ އެކު އޭނާގެ ވިދުން ވެސް މިހާރު ވަރަށް ގަދަ އެވެ.\n"މަންމަރްޒިޔާން" އަކީ 2016 ގައި ރިލީޒް ކުރި "ހައުސްފުލް 3" އަށް ފަހު، އަބީޝެކް ބޮޑު ސްކްރީނުން ފެނިގެންދާ ފުރަތަމަ ފިލްމެވެ.\n"ބައްތީ ގުލް މީޓަރު ޗާލޫ" ގެ ޕޯސްޓަރު\nއަންނަ މަހުގެ 21 ގައި ރިލީޒްކުރަން ނިންމާފައިވާ ފިލްމް "ބައްތީ ގުލް މީޓަރު ޗާލޫ" ގެ ފުރަތަމަ ޕޯސްޓަރު ދައްކާލައިފި އެވެ. މިދިޔަ އަހަރު "ޓޮއިލެޓް: އޭކް ޕްރޭމް ޙަތާ" ގެނެސް ދިން ޝްރީ ނާރަޔަން ސިންގް ޑައިރެކްޓްކޮށްފައިވާ މި ފިލްމަކީ އިންޑިއާގައި ކަރަންޓް ބިލް ބޮޑުވާ މައްސަލަ އަށް ބިނާކޮށް ހަދާފައިވާ ފިލްމެކެވެ.\nTrailer on 10 Aug 2018... #BattiGulMeterChalu stars Shahid Kapoor, Shraddha Kapoor and Yami Gautam... Directed by Shree Narayan Singh... Teaser poster: pic.twitter.com/W0x8rmojJX\n— taran adarsh (@taran_adarsh) August 8, 2018\n"ބައްތީ ގުލް މީޓަރު ޗާލޫ" ޕޯސްޓަރު.\n"ބައްތީ ގުލް މީޓަރު ޗާލޫ" ގެ މުހިއްމު ރޯލްތަކުން ފެނިގެން ދާނީ ޝާހިދު ކަޕޫރާއި ޝްރަދާ ކަޕޫރާއި ޔަމީ ގޯތަމް އެވެ. މިއީ "ހައިދަރް" އަށް ފަހު ޝާހިދާއި ޝްރަދާ އެކުގައި ފެނިގެންދާ ދެވަނަ ފިލްމެވެ.\nކުރިން މި މަހުގެ 31 އަށް ތާވަލު ކުރި ފިލްމް އަންނަ މަހަށް ލަސްކުރުމަށް ފަހު ހުކުރު ދުވަހު ފިލްމްގެ ފުރަތަމަ ޓްރެއިލާ ވެސް ދައްކައިލަން ވަނީ ނިންމައިފަ އެވެ.\nނޯރާގެ "ކަމަރިޔާ" ދައްކާލައިފި\nމި މަހުގެ 31 ގައި ރިލީޒް ކުރާ ހޮރޯ ކޮމެޑީ "ސްޓްރީ" އަށް ނޯރާ ފަތެހީ ކުޅުނު އައިޓަމް ލަވަ "ކަމަރިޔާ" ދައްކާލައިފި އެވެ.\nއޭނާގެ ޖާދުވީ ފަރި ހަރަކާތްތައް ފެނިގެންދާ ލަވައިން ފިލްމްގެ އެކްޓަރުން ކަމަށްވާ ރާޖްކުމާރް ރާއޯ އާއި އަޕަރްޝަކްތީ ކުރާނާ ވެސް ފެނިގެން ދެ އެވެ. "ކަމަރިޔާ" ލަވަ ކުޅެން ނޯރާ އަށް ފުރުސަތު ލިބުނީ މި މަހުގެ 15 ގައި ރިލީޒް ކުރާ ޖޯން އަބަރްހަމްގެ "ސަތިޔަމޭވް ޖަޔަތޭ" ގައި ހިމެނޭ އޭނާގެ އައިޓަމް ލަވަ "ދިލްބަރު" ގައި ދައްކުވައިދިން ހުނަރާ އެކުގަ އެވެ.\n"ކަމަރިޔާ" ލަވައިގެ ވީޑިއޯ.\n"ކަމަރިޔާ" ލަވައަކީ "ދިލްބަރު" އާ ހިލާފަށް ރަށްފުށުގެ ގޮތްގަނޑު ދައްކުވައިދޭ ލަވައެކެވެ.\nސަޗިން-ޖިގަރްގެ މިއުޒިކަށް ހަދާފައިވާ ލަވަ ކިޔާފައި ވަނީ އާސްތާ ގިލް ސަޗިން ސަންގްވީ، ޖިގަރް ސަރައިޔާ އަދި ދިވްޔާ ކުމާރެވެ.\nއަމަރް ކޯޝިކް ޑައިރެކްޓްކޮށްފައިވާ "ސްޓްރީ" ގެ ބަތަލާއަކީ ޝްރަދާ ކަޕޫރެވެ.\nޖިއާންގެ މަރު: ތިން މީހަކު ކުށަށް އިއުތިރާފްވެއްޖެ


Nord Stream2gas holhi alhan eheevaa EU ge kunfunithakah America in fiyavalhu alhany - Dhiyares\nނޯޑް ސްޓްރީމް2ގޭސް ހޮޅި އަޅަން އެހީވާ އީޔޫގެ ކުންފުނިތަކަށް އެމެރިކާއިން ފިޔަވަޅު އަޅަނީ\nރަޝިޔާ އިން ޔޫރަޕަށް އަޅާ ގޭސް ހޮޅި ކަމަށްވާ ނޯޑް ސްޓްރީމް2އެޅުމަށް އެހީވާ ޔޫރަޕުގެ ކުންފުނިތަކަށް ދަތިކުރުމުގެ ފިޔަވަޅު އަޅާނެ ކަމުގެ އިންޒާރު އެމެރިކާ އިން ދީފިއެވެ.\nރޮއިޓަރސް އިން ރިޕޯޓުކޮށްފައިވާ ގޮތުގައި ނޯޑް ސްޓްރީމް2ހެދުމަށް އެހީވާކަމަށް ޝައްކު ކުރެވޭ ޔޫރަޕުގެ ކުންފުނިތަކަށް އެމެރިކާގެ ސްޓޭޓް ޑިޕާޓްމެންޓުން ވަނީ މި މަސްތެރޭގައި އިންޒާރުދީފައެވެ. މިގޮތުން އެ ކުންފުނިތަކާއި ދެކޮޅަށް ދަތިކުރުމުގެ ފިޔަވަޅު އެޅުމުގެ ފުރުސަތު ބޮޑުކަމަށް އެމެރިކާއިން ބުނެފައިވާކަމަށްވެއެވެ.\nއަދި ބުރާސްފަތި ދުވަހު ނޫނީ ހުކުރު ދުވަހު އެމެރިކާގެ ސްޓޭޓް ޑިޕާޓްމެންޓުން އާންމުކުރާ ރިޕޯޓެއްގައި އެ މަޝްރޫއުއަށް އެހީވަކަމަށް ތުހުމަތު ކުރެވޭ ކުންފުނިތަކުގެ ނަން ހިމަނާނެކަމަށްވެސް އެމެރިކާ ސަރުކާރުގެ މަސްދަރަކާ ހަވާލާދީ ރޮއިޓާސް އިން ބުނެފައިވެއެވެ.\nގޭސް ހޮޅި އަކީ ރަޝިޔާއިން ސިޔާސީ މަޤްސަދުތަކެއްގައި އަޅާ ހޮޅިއެއް ކަމަށް އެމެރިކާއިން ތުހުމަތު ކުރެއެވެ. މީގެ ކުރިން އެމެރިކާ އިން ޖަރުމަނަށް ކަނޑައަޅާފައި ހުންނަވާ ސަފީރު ރޮބިން ކުއިންވިލް ޖަރުމަނުގެ ނޫހަކަށް ދެއްވި ބަސްދީގަތުމެއްގައި ވިދާޅުވެފައިވަނީ މިއީ ޖަރުމަނާއި އީޔޫ އިން އެ ގޭސް ހޮޅީގެ މަސައްކަތް ހުއްޓުވަންވީ ވަގުތުކަމަށެވެ. އަދި އެކަމުން ރަޝިޔާއިން އަމަލުކުރަމުންދާ ގޮތް ޔޫރަޕުން ބަލައިނުގަންނަ ކަމުގެ ސިގްނަލް ދެވޭނެ ކަމަށް އޭނާ ވިދާޅުވިއެވެ.\nރަޝިޔާ އިން މިހާރުވެސް ޔޫރަޕަށް ގޭސް ހޮޅިއެއް އަޅާފައި އޮވެއެވެ. ނޯޑް ސްޓްރީމް 1 ގެ ނަމުން ނަން ދީފައިވާ މި ހޮޅީގެ ސަބަބުން ޔޫރަޕަށް ބޭނުންވާ 40 އިންސައްތަ ގޭސް ލިބެއެވެ. ރަޝިޔާއިން ނޯޑް ސްޓްރީމް2ގެ ނަމުގައި ގޭސް ހޮޅިއެއްގެ މަސައްކަތް ފަށާފައިވާއިރު، އެމެރިކާއިން އެ ހޮޅީގެ މަސައްކަތް ކުރިއަށް ގެންދަން ބޭނުމެއް ނުވެއެވެ.\nއެ ހޮޅީގައި އަދި 160 ކިލޯމީޓަރު ނުނިމި އެބަހުއްޓެވެ. އެ މަސައްކަތް ކުރުމަން އައި ސްވިސް-ޑަޗް ކުންފުންޏަކުން އޭގެ މަސައްކަތް ހުއްޓާލާފައި ވަނީ އެމެރިކާއިން އެ ކުންފުންޏާއި ދެކޮޅަށް ދަތިކުރުމުގެ ފިޔަވަޅު އަޅާނެކަމުގެ އިންޒާރު ދިނުމުންނެވެ\nނޯޑް ސްޓްރީމް2ގެ މަސައްކަތް މި އަހަރުގެ ކުރީކޮޅު ނިންމާލެވޭނެ ކަމަށް ރަޝިޔާގެ ރައީސް ވްލަޑްމިރް ޕުޓިން ވިދާޅުވެފައިވެއެވެ. ރަޝިޔާ ސަރުކާރުން ވަނީ، އެމެރިކާ އިން އަޅަން އުޅޭ ފިޔަވަޅުތަކަކީ ބައިނަލްއަޤްވާމީ ޤާނޫނުތަކާއި ހިލާފު ކަމެއް ކަމަށް ބުނެފައެވެ.\nރަޝިޔާ އިން ފޮނުވާ ގޭސް ހޮޅި ޔޫރަޕުން ގޮސް ގުޅޭނީ ޖަރުމަނާއިއެވެ. ޖަރުމަނުގެ ހަކަތަ އުފައްދާ ކުންފުނިތަކުން، މި މަޝްރޫއުއަށް ތާއީދުކުރެއެވެ.\nރަޝިޔާ ވިލާތުގެ އިއްތިޙާދު ނޯޑް ސްޓްރީމް2އެމެރިކާ


ވަޓްްސްއެޕްގެ އާ ޕްރައިވެސީ އުސޫލަށް ބަދަލެއް ނުގެންނަން ވަނީ ނިންމާފައި.\nވަޓްސްއެޕްއިން ފާޑުކިޔުން އަމާޒުވިޔަސް، އާ ޕްރައިވެސީ ޕޮލިސީއާކު ކުރިއަށް\n20 February 2021, 11:04\nފާޑުކިޔުން އަމާޒުވިޔަސް، އާ ޕްރައިވެސީ ޕޮލިސީއާއެކު ކުރިއަށްދާން ވަޓްސްއެޕްއިން ނިންމައިފި އެވެ.\nފޭސްބުކަށް ނިސްބަތްވާ ވަޓްސްއެޕްއިން މިދިޔަ ބުރާސްފަތި ދުވަހު ބުނީ، އެ އެޕް ބޭނުންކުރާ ފަރާތްތަކަށް ބޭނުންއިރަކު މި އަޕްޑޭޓާ ބެހޭ މައުލޫމާތު ކިޔުމަށް ފަސޭހަކޮށް، އެ ފުރުސަތު ދިނުމަށް އެއެޕްގައި ބެނާއެއް ފެންނަން ހުންނާނެ ކަމަށެވެ.\nމެސެޖްކުރުމަށް ބޭނުންކުރާ ވަޓްސްއެޕް މެދުވެރިކޮށް ފައިސާގެ މުއާމަލާތު ކުރެވޭނެހެން އާ ޓާމްސް ނެރުނީ މިދިޔަ ޖެނުއަރީ މަހުގެ ތެރޭގަ އެވެ. އަދި މިއަޕްޑޭޓާއެކު ފޯން ނަމްބަރާއި ލޮކޭޝަން ހިމެނޭހެން އެޕް ބޭނުންކުރާ ފަރާތްތަކުގެ މައުލޫމާތު މައި ކުންފުނި ކަމަށްވާ ފޭސްބުކަށް ލިބުމުގެ ފުރުސަތު ފަހިވާނެ އެވެ.\nމިސަބަބާ ހެދި ވަޓްސްއެޕަށް ފާޑުކިޔުން އަމާޒުވެފައިވާއިރު އެ މީހުންނާ ވާދަކުރާ ޓެލެގްރާމް އަދި ސިގްނަލް ފަދަ އެޕްތައް ބޭނުންކުރާ މީހުންގެ ނިސްބަތް ވަނީ އިތުރު ވެފަ އެވެ. އެހެންވުމުން ވަޓްސްއެޕްއިން ވަނީ އެ މީހުންގެ އާ ޕްރައިވެސީ ޕޮލިސީ ލޯންޗްކުރުން ފެބްރުއަރީ އިން މާޗަށް ލަސްކޮށް، އެ އަޕްޑޭޓާ ބެހޭ އިތުރު މައުލޫމާތު މީހުންނަށް އޮޅުންފިލުވައިދޭން މަސައްކަތްކޮށްފަ އެވެ.\nވަޓްސްއެޕްއިން ބުނިގޮތުގައި މި އަޕްޓޭޑްގައި ފޯކަސްކޮށްފައި ވަނީ ވިޔަފާރިއާ ބެހޭ މުއާމަލާތު ކުރެވޭނެ ޕްލެޓްފޯމަކަށް އެ އެޕް ހެދުމަށެވެ. ނަމަވެސް ޒާތީ މުއާމަލާތްތައް އެންޑް ޓު އެން އެންޑް ޑިސްކްރިޕްޓް ކުރެވިފައިވާނެ އެވެ.\nއެންމެ ފަހުން ވަޓްސްއެޕުން ކުރި ބްލޮގް ޕޯސްޓްގައި ބުނީ، ވަޓްސްއެޕް ބޭނުންކުރާ ފަރާތްތަކުން ކުރިއަށް އޮތް ތަނުގައި އެ އެޕް ބޭނުންކުރުމަށް އެޕް އަޕްޑޭޓް ކުރުމަށް ހަނދާންކޮށްދޭން ފަށާނެ ކަމަށެވެ.\nވަޓްއެސްޕް ވިޔަފާރި މުއާސަލާތު ދުނިޔެ


Kuni naththaalumuge masakkathahThilafushee falhun 15 hector ge bin hikkaifi | Mihaaru\nކުނި ނައްތާލުމަށް ތިލަފުށީ ފަޅުން 15 ހެކްޓަރުގެ ބޮޑު ބިމެއް ހިއްކާ ނިންމާފައި. ފޮޓޯ: އެންވަޔަރްމަންޓް މިނިސްޓްރީ\nކުނި ނައްތާލުމުގެ މަސައްކަތަށް ތިލަފުށީ ފަޅުން 15 ހެކްޓަރުގެ ބިން ހިއްކައިފި\n26 ޖުލައި 2018 - 12:594comments\nއެންވަޔަރްމަންޓް މިނިސްޓަރު ތޯރިގު އިބްރާހިމް ކުރެއްވި ޓުވީޓެއްގައި ވިދާޅުވީ ތިލަފުއްޓަކީ ރައްކާތެރި، ސާފު، ދިރިއުޅެވޭނެ ފަދަ މާހައުލަކަށް ހެދުމަށްޓަކައި ކުނި މެނޭޖްކުރުމުގެ 158 މިލިއަން ޑޮލަރުގެ ޕްރޮޖެކްޓެއް މިހާރު ފަށާފައިވާ ކަމަށެވެ. ހިއްކާ ނިންމީ މި ޕްރޮޖެކްޓަށް ބޭނުންވާ 15 ހެކްޓަރުގެ ބިމެވެ.\nތިލަފުށީ ބިން ހިއްކުމުގެ މަސައްކަތް އެމްޓީސީސީން ފެށީ މިދިޔަ އޭޕްރިލް މަހުގެ ފަހުކޮޅު އެވެ. އެ މަޝްރޫއުގެ ދަށުން ރައްކާތެރިކަމާ އެކު ކުނި ނައްތާލުމަށް ބޭނުންވާ ވަސީލަތްތައް ގާއިމުކުރުމަށް ބޭނުންވާ ބިން ހިއްކުމުގެ މަސައްކަތް ސަރުކާރުން ހަވާލުކުރީ 240 ދުވަހުގެ ތެރޭގައި ނިންމަން އެމްޓީސީސީއާ އެވެ. މި ބޮޑު މަޝްރޫއަށް ސަރުކާރުގެ ބަޖެޓުން 105 މިލިއަން ރުފިޔާ ހަރަދު ކުރުމަށް ހަމަޖެހިފައިވާ ކަމަށް އެންވަޔަރްމަންޓް މިނިސްޓްރީން ބުނެފައިވެ އެވެ.\nއެ މިނިސްޓްރީން ކުރިން ބުނި ގޮތުގައި ސަރުކާރުން މަސައްކަތްކުރަނީ ތިލަފުށީގައި ކުނި އެންދުން މި އަހަރުގެ ތެރޭގައި ހުއްޓައިލުމަށެވެ. އެ ގޮތުން ފިޔަވަހިތަކަކަށް ބަހާލައިގެން ކުރިއަށް ގެންދާ އެ މަސައްކަތް ނިމުމުން، ދުވާލަކު 500 ޓަނުގެ ކުނި ނައްތައިލެވޭނެ ކަމަށް މިނިސްޓްރީން ބުނެ އެވެ.\nތިލަފުށީގައި ކުނީގެ މައްސަލަ ހައްލުކުރަން އޭޝިއަން ޑިވެލޮޕްމަންޓް ބޭންކް (އޭޑީބީ) އެހީގައި 126 މިލިއަން ޑޮލަރުގެ މަޝްރޫއެއް ސަރުކާރުން ވަނީ ފަށައިފަ އެވެ.\nއިތުރު ލިޔުންތައް ތިލަފުށި އެންވަޔަރްމެންޓް މިނިސްޓްރީ ތިލަފުށި ކުނި ވޭސްޓް މެނެޖްމެންޓް ކުރީގެ މިނިސްޓަރު ތޯރިގް އިބްރާހީމް


ޓޯގޯ - ވިކިޕީޑިއާ\nޓޯގޯ ނުވަތަ ޓޯގޯލީޒް ރިޕަބްލިކަކީ ހުޅަނގު އެފްރިކާއަށް ނިސްބަތްވާ ޤައުމެކެވެ.\nMotto: "Travail, Liberté, Patrie"ފަންވަތް:Nbsp(French)\nAnthem: Salut à toi, pays de nos aïeuxފަންވަތް:Nbsp(French)\n- from France April 27, 1960\n- Total $5.376 billion\n- Per capita $811\n- Total $2.890 billion\nHDI (2007) 0.512\nޓޯގޯގެ ރަސްމީ ބަހަކީ ފަރަންސޭސި ބަހެވެ. އިނގިރޭސި ބަހުން މި ޤައުމުގެ މީހުންނަށް ކިޔަނީ ޓޯގޯލީޒްއެވެ. ޤައުމުގެ އެންމެ ބޮޑު ޝަހަރަކީ ލޮމޭއެވެ. މި ޤައުމުގެ ވެރިރަށަކީ ވެސް މިއީއެވެ. މިއީ ޖުމްހޫރީ ވެރިކަމެއް އޮންނަ ޤައުމެކެވެ. ޤައުމުގެ އާބާދީއަކީ6މިލިއަނެވެ. އެހެންކަމާއެކު، މިއީ ދުނިޔޭގައި 101 ވަނައަށް އެންމެ އާބާދީ ބޮޑު ޤައުމެވެ. ބިމުގެ ބޮޑުމިނަކީ 56785 އަކަކިލޯމީޓަރެވެ. ދުއްވާއެއްޗެހި ދުއްވަނީ ކަނާތްފަރާތުންނެވެ. އިންޓަނެޓް ކޯޑަކީ tg. އެވެ. ކޯލިން ކޯޑަކީ +228 އެވެ. ފައިސާގެ ގޮތުން ބޭނުންކުރަނީ ފްރޭންކެވެ.\nޓޯގޯގެ ރަސްމީ ނަމަކީ ޓޯގޯލީޒް ރިޕަބްލިކްއެވެ.\nމީލާދީން 11 ވަނަ ޤަރުނާއި 16 ވަނަ ޤަރުނާ ދެމެދު އެތައް ޤަބީލާއެއްގެ މީހުން ޓޯގޯއަށް، އެކި ފަރާތް ފަރާތުން ވަނެވެ. މި ގޮތުން ނައިޖީރިއާ އާއި ބެނީނުން ވަން އީވުންނާއި، ގަނާއިން ވަން މިނާއިންނާއި ގުއިނުން ފާހަގަކޮށްލެވެއެވެ. މި މީހުންގެ ތެރެއިން ގިނަ މީހުން ވަޒަންވެރިވެފައިވަނީ ޓޯގޯގެ އައްސޭރި ފަށުގައެވެ. 16 ވަނަ ޤަރުނުގައި އަޅުންގެ ވިޔަފާރި ފެށިގެން ދިޔައިރު، އޭގެ އަސަރު އެންމެ ބޮޑަށް ކޮށްފައިވަނީ މިނާ ޤަބީލާގެ މީހުންނަށެވެ. 16 ވަނަ ޤަރުނުން ފެށިގެން ދެން ވޭތުވެގެން ދިޔަ 200 އަހަރުގައި އަޅުން ހޯދުމުގެ ގޮތުން ޔޫރަޕުގެ މީހުން އެންމެ ގިނައިން އައިސްފައިވަނީ ޓޯގޯގެ އައްސޭރިއަށެވެ. ނަތީޖާއެއްގެ ގޮތުން ޓޯގޯގެ އައްސޭރި މަޝްހޫރުވެފައިވަނީ “ދަ ސްލޭވް ކޯސްޓް” ނުވަތަ “އަޅުންގެ އައްސޭރީ” ގެ ނަމުންނެވެ. މީލާދީން 1905 ވަނަ އަހަރުން ފެށިގެން ޓޯގޯއަކީ ޖަރުމަނުގެ ކޮލޮނީއަކަށް ވެގެންދިޔައެވެ. އެއީ ޓޯގޯލޭންޑުގެ ނަމުގައެވެ. ފުރަތަމަ ބޮޑު ހަނގުރާމައިން ޖަރުމަނުން ބަލިވުމާ ގުޅިގެން ފަރަންސޭސީންނާއި އިނގިރޭސީން މިތަނަށް ވަނެވެ. އަދި މިތަން ވެގެން ދިޔައީ ފަރަންސޭސީންނާއި އިނގިރޭސީން ބަލަހައްޓާ، ލީގް އޮފް ނޭޝަންސްގެ މޭންޑޭޓެއް ކަމުގައެވެ. ދެވަނަ ބޮޑު ހަނގުރާމައަށް ފަހުގައި މިތަން ވެގެން ދިޔައީ އ.ދ ގެ ޓްރަސްޓް ޓެރިޓަރީއަކަށެވެ. އިނގިރޭސީންގެ އަތްދަށުގައި އޮތް ޓޯގޭ މިނިވަން ގާނާއާ ގުޅުމަށް ވޯޓުލައިގެން އެގޮތަށް ގުޅިގެން ދިޔައީއެވެ. ފަރަންސޭސީންގެ އަތް ދަށުގައި އޮތް ބައި ފަރަންސޭސި ވިލާތުގެ، އެހެނަސް ޒާތީ ވެރިކަމެއް އޮންނަ ތަނެއްގެ ގޮތުގައި ހަމަ ޖެހިގެން ދިޔައީއެވެ. ޓޯގޯއަށް ފަރަންސޭސީންގެ އަތްދަށުން މިނިވަންކަން ލިބިފައިވަނީ 27 އެޕްރީލް 1960 ގައެވެ.\nޓޯގޯއަކީ މި ވަގުތު ދުނިޔޭގެ އާބާދީއަށް ބަލާއިރުގައި 101 ވަނަ އަށް އެންމެ އާބާދީ ބޮޑު ޤައުމެވެ. ޤައުމުގެ އާބާދީގެ ތެރެއިން 65% މީހުން ދިރިއުޅެނީ ރަށްފުށުގެ ސަރަޙައްދުގައެވެ. މައިގަނޑު ގޮތެއްގައި ބަލާއިރު ދަނޑުވެރިކަމަށް ޚާއްޞަކުރެވިފައިވާ ސަރަޙައްދުތަކުގައެވެ. 1961 ވަނަ އަހަރުން ފެށިގެން 2003 ވަނަ އަހަރާ ހަމައަށް ޓޯގޯގެ އާބާދީީ ވަނީ ވަރަށް ބޮޑަށް އިތުރުވެގެން ގޮސްފައެވެ. ޓޯގޯގެ އާބާދީގައި ގާތްގަނޑަކަށް ތަފާތު 40 ނަސްލެއްގެ މީހުން ދިރިއުޅެމުން ގެންދެއެވެ. އާބާދީގެ 29% މީހުންނަކީ ކިރިސްތިޔަނުންނެވެ. 20% މީހުންނަކީ މުސްލިމުންނެވެ. 51% މީހުންނަކީ އެނިމިސްޓިކް ޢަޤީދާތައް ގެންގުޅޭ މީހުންނެވެ.\nޓޯގޯގެ ސަގާފަތުން ރަމްޒުކޮށް ދެނީ އެ ޤައުމުގެ އާބާދީގައި ހިމެނޭ ނަސްލުތަކުގެ މީހުންގެ ސަގާފަތްތަކެވެ. މި ގޮތުން އެންމެ ފާހަގަކޮށްލެވެނީ އީވް މީހުންނާއި، މިނާ މީހުންނާއި، ތޭމް މީހުންނާއި، ޗަންބާ މީހުންނާއި، ކަބްރޭ މީހުންނެވެ. އިސްލާމް ދިނާއި ކިރިސްތިޔަން ދީނަށް ތަބާވާ މީހުން ތިބި ކަމުގައި ވިޔަސް ޓޯގޯގެ އާބާދީގެ ގާތްގަނޑަކަށް ދެބައިކުޅަ އެއްބައި މީހުންނަކީ އެނިމިސްޓިކް ޢަޤީދާތައް ޤަބޫލުކުރާ މީހުންނެވެ.\nޓޯގޯގެ އިޤްތިޞާދު ބިނާވެފައި އޮންނަނީ ދަނޑުވެރިކަމުގެ މައްޗަށެވެ. މިއީ އެ ޤައުމުގެ މަސައްކަތް ކުރާ މީހުންގެ ތެރެއިން 65% މީހުން މަސައްކަތްކުރާ ދާއިރާއެވެ.\nޓޯގޯގައި މައިގަނޑު ގޮތެއްގައި އުފައްދާ އެއްޗެހި ތަކުގެ ތެރޭގައި ހިމެނެނީ ކަފަ އާއި ކޮފީ އާއި ކޮކޯއެވެ. އެ ޤައުމުގެ ޖީ.ޑީ.ޕީ ޕަރކެޕިޓާ އަކީ 811 ޑޮލަރެވެ.\n↑ Rulers.org - September 2008\n"Togo". International Monetary Fund. Retrieved 2009-10-01.\nLast edited on 30 އޮގަސްޓު 2018, at 17:23


Lanka gai China ge sinopharm vaccine beynun kurumah egaumuge sih'hee maahirun dhekolhu - One Online\nޗައިނާ އިން ލަންކާއަށް ހަދިޔާކުރަން ނިންމި 600،000 ވެކްސިން އެގައުމަށް ގެންގޮސް، ސަރުކާރާ ހަވާލުކުރުމަށް ބޭއްވި ރަސްމިއްޔާތުގެ ތެރެއިން ---\nލަންކާގައި ޗައިނާގެ ސައިނޯފާމް ވެކްސިން ބޭނުންކުރުމަށް އެގައުމުގެ ސިއްހީ މާހިރުން ދެކޮޅު\nސްރީލަންކާގެ ރައްޔިތުންނަށް ޗައިނާގެ ސައިނޯފާމް ވެކްސިން ދިނުމުގެ ހުއްދަ ނުދޭން އެގައުމުގެ އެންމެ އިސް ސިއްހީ މާހިރުން ނިންމައިފި އެވެ.\nލަންކާގެ ސަރުކާރާއި ޕްރައިވެޓް ސެކްޓަރުގައި މަސައްކަތް ކުރާ ސިއްހީ މާހިރުން އެގޮތަށް ނިންމާފައި މިވަނީ, ޗައިނާ އިން އެގައުމަށް ސައިނޯފާމް ވެކްސިންގެ 600,000 ޑޯޒް ހަދިޔާ ކޮށްފައި ވަނިކޮށެވެ.\nލަންކާގެ ދަ އެސޯސިއޭޝަން އޮފް މެޑިކަލް ސްޕްޝަލިސްޓްސް (އޭއެމްއެސް) އިން ނެރެފައިވާ ބަޔާނެއްގައި އެ އެސޯސިއޭޝަންގެ ރައީސް އަދި ކޮންސަލްޓެންޓް ސާޖަން ޑރ. ލަލަންތަ ރަނަސިންގަ ވިދާޅުވީ, ސައިނޯފާމް ވެކްސިން ބޭނުންކުރުމުގެ އެމަޖެންސީ ހުއްދަ ދިނުމުގެ ކުރިން އެ ވެކްސިނާ ގުޅިގެން ހުށަހަޅާފައިވާ ހުރިހާ ލިޔެކިޔުންތަކާއި ސައިންޓިފިކް ލަފާ ހޯދުމަށް ނެޝަނަލް މެޑިސިންސް ރެގިއުލޭޓަރީ އޮތޯރިޓީ (އެންއެމްއާރުއޭ) އިން ކަމުގެ މާހިރުން ހިމެނޭ މިނިވަން ޕެނަލެއް އެކުލަވާލި ކަމަށެވެ.\nއަދި އެ ޕެނަލުން އާންމުކުރި ރިޕޯޓުގައި ބުނީ, ސައިނޯފާމް ވެކްސިން އުފެއްދި ކުންފުނިން ފޯރުކޮށްދިން ހުރިހާ ޑޭޓާތަކެއް ރިވިއު ކުރުމަށްފަހު އެ ވެކްސިނުގެ ރައްކާތެރިކަމާއި ވައިރަހާ ދެކޮޅަށް އެކަށީގެންވާ މަސައްކަތެއް ކުރާކަން ކަށަވަރު ކުރެވިފައިނުވާ ކަމަށެވެ.\nލަންކާގެ އިންޓަނޭޝަނަލް މެޑިކަލް ރިސާޗާ އެންޑް ޑައިރެކްޓަރު އެޓް އިންސްޓިޓިއުޓް އޮފް ހެލްތު ޕޮލިސީ ޑރ. ރަވިންޑްރަ ރަނަން އެލިޔާ ވެސް ވިދާޅުވީ, ސައިނޯފާމްއާ ގުޅޭ އެކަށީގެންވާ މައުލޫމާތު ފޯރުކޮށްދީފައި ނުވާތީ, އާންމުންގެ ގަޔަށް އެ ވެކްސިން ޖެހުމުގެ ހުއްދަ ދެވެން ނެތް ކަމަށެވެ. އަދި އެ ވެކްސިނަށް ހޮންގް ކޮންގް އިން ވެސް ހުއްދަ ދީފައިނުވާ ކަމަށް ވިދާޅުވި އެވެ.\nމި މައްސަލައާ ގުޅިގެން ލަންކާގެ ޗީފް އެޕިޑެމިއޮލޮޖިސްޓް ޑރ. ސުދާތު ސަމަރަވީރާ ވިދާޅުވީ, ޗައިނާ އިން ހަދިޔާކުރި ސައިނޯފާމް ވެކްސިން ކޮލަމްބޯ, ކޭންޑީ, ޕުއްތަމު އަދި ހަމްބަންތޮޓާގައި އުޅޭ ޗައިނާގެ ރައްޔިތުންނަށް އެކަނި ދިނުމަށް ނިންމާފައިވާ ކަމަށެވެ. އަދި އާންމުންގެ ގަޔަށް އެ ވެކްސިން ޖެހުމުގެ ކުރިން ޑަބްލިޔުއެޗްއޯގެ ހުއްދަ ހޯދާނެ ކަމަށާއި އެކަމަށް މަޑުކޮށްގެން ތިބި ކަމަށް ވިދާޅުވި އެވެ.\nގުޅޭ ޓެގު ޗައިނާ ސްރީލަންކާ ކޮވިޑް 19 ކޯވިޑް ވެކްސީން


galehiri: ވަދޫރާ ބޯޓާއި ހަވަރުތިނަދޫ ވަދޫރާ ފާލަން\nވަދޫރާ ބޯޓާއި ހަވަރުތިނަދޫ ވަދޫރާ ފާލަން\n"ވަދޫރާ ފާލަމަކީ" ހުވަދުއަތޮޅު ތިނަދޫ ދެވަނަ އާބާދީގެ ފުރަތަމަ ފާލަމެވެ. މިފާލަންހުރީ މިހާރުގެ ފާލަމާއި ދިމާލުން 100 ވަރަށް ފޫޓު ހުޅަނގުގައެވެ. "ވަދޫރާ ބޯޓަކީ" ރަށުގެ ރައްޔިތުން މިފާލަން ހެދުމުގެ މަސައްކަތް ފެށިދުވަހު އެރަށަށް އައި ރާއްޖެއިން ބޭރުގެ އުޅަނދެކެވެ.\nމީލާދީން 1962 ވަނަ އަހަރު ހުވަދުއަތޮޅު ހަވަރުތިނަދޫގެ މީހުން އެރަށުން ބޭލުމަށްފަހު، އަތޮޅު ދެބައިކޮށް ގދ. އަތޮޅުއޮފީސް ޤާއިމްކުރެއްވީ ގދ. ގައްދޫގައެވެ. އަތޮޅުވެރިއަކީ ގައްދޫ ވައިލެޓްވިލާ އަލްފާޟިލް ޙުސައިން މަނިކެވެ. އަތޮޅުއޮފީސް ހިންގަމުން ގެންދިޔަ، ގައްދޫއޮފީހުގެ ޢިމާރާތް ބާވެ، މަރާމާތު ކުރުމަށް ބޭނުންވާ ވާހަކަ ދެންނެވުމުން، ސަރުކާރުން އެންގެވީ، އަތޮޅުއޮފީސް ހަވަރުތިނަދޫގައި ޢިމާރާތް ކުރުމަށެވެ. ޢިމާރާތް ކުރުމަށް ސަރުކާރުން -/10000ރ (ދިހަހާސް ރުފިޔާ) ދެއްވިއެވެ.\nއަތޮޅުވެރިން ބިންގާއަޅުއްވައި ދެއްވި އެ ޢިމާރާތަށް ޚަރަދުވީ -/9000ރ އެވެ. ހަވަރުތިނަދޫ އާ އަދި އެއަތޮޅުގެ އެހެނިހެން ރަށްރަށުގެ ރައްޔިތުންވެސް އެ މަސައްކަތުގައި އެހީތެރިވެފައިވެއެވެ. އަތޮޅު އޮފީސް ޢިމާރާތްކުރީ، ގިނަ އަހަރުތަކެއްގެ ކުރިން އަތޮޅުވެރިޔާ ޙާޖީ މުޙައްމަދު ކަލޭގެފާނު ޢިމާރާތްކުރެއްވި އަތޮޅުއޮފީސް ހިމެނޭ "ވާރުގެ" އާއި ބޮޑުއަށިގެ ނުވަތަ ހުވަދުއަތޮޅުގެ އަތޮޅު މަދަރުސާގެ ޢިމާރާތް ހުރި ސަރަޙައްދުގައެވެ.\nއޭރު އެ ޢިމާރާތަކީ، ހަވަރުތިނަދޫގެ ރައްޔިތުންގެ ބަޔަކު ފުރަތަމަ ފަހަރަށް ދިވެހިދައުލަތާ ދެކޮޅަށް ބަޣާވާތްކުރި ރޭގައި ގެއްލުންތަކެއް ދީފައިވާ ޢިމާރާތެކެވެ. (އެތަނަށް ލިބިފައިވާ “ގެއްލުންތައް ފެންނަ” ފޮޓޯއެއް، "ހަވަރު އޮންލައިން"ގައި ފެބްރުއަރީ 22، ވަނަ ދުވަހު އަޅުގަނޑު ލިޔުނު އާޓިކަލްގައި ހިމަނާފައި ވާނެއެވެ.) އެކިއެކި ފަރާތްތަކުން މިހާތަނަށް އަޅުގަނޑަށް ދީފައިވާ މަޢުލޫމާތުން ބޮޑަށް ބުރަވެވެނީ، ހަވަރުތިނަދުއަށް ގދ.އަތޮޅުއޮފީހުގެ މަސައްކަތް ބަދަލުކުރެއްވީ 1967މ. ވަނަ އަހަރުގެ ޑިސެމްބަރު މަހުގައި ނުވަތަ 1968މ. ވަނަ އަހަރުގެ ޖަނަވަރީ ނުވަތަ ފެބްރުއަރީ މަހުގެ ކުރީކޮޅުގައި ކަމަށެވެ.\nއާދެ! އެއީ 1967މ. ވަނަ އަހަރެވެ. ހަވަރުތިނަދޫގެ ރައްޔިތުން ވަރަށް ފޯރިއާ ޖޯޝާއެކު، އެދުވަހު މަސައްކަތް ކުރީ ގދ.އަތޮޅު އޮފީސް ޢިމާރާތްކުރުމަށް ބޭނުންވާ ބިމުގައި ހުރި ކުރީގެ އަތޮޅުއޮފީހާއި ވާރުގޭގެ ޢިމާރާތް ތަޅާލައި ބިން ސާފު ކުރުމަށެވެ. އެ ބިމުގައި ހުރި “ބޮޑުއަށިގެއާ” އަދި އެނޫންވެސް އެފަދަ ތަންތަނުގެ (ވީރާނާވެފައިވާ) ފާރުތައް ތަޅައި، ކުނިބުނިތައް ނަގައި، ބިން ސާފު ކުރުމަށެވެ. ހަމަ އެއާއެކު އެ ގާތައް އެދުވަހު ބޭނުންކުރަމުން ގެންދިޔައީ ރަންނަބަނޑޭރު މަގުން ރަށުގެ އިރުމަތީފަރާތުން ރަށާއި މޫދާއި ގުޅުވައިގެން ފާލަމެއް ހެދުމަށެވެ. އެ ފާލަމުގެ ދިގުމިނަކީ 100 ފޫޓެވެ. ފުޅާ މިނަކީ 25 ފޫޓެވެ.\nފާލަން ހެދުމުގެ މަސައްކަތުގައި ރަށުގެ ރައްޔިތުން އުޅެނިކޮށް އެމީހުންނަށް ފެނުނީ (އާގޮތަކަށް ރިޔާތަކެއް ނަގާފައިވާ އުޅަނދެއް) ހޫޓިކަނޑުން ވަދެގެން އައިސް ހަވަރުތިނަދޫ ބޭރުގައި ބަނދަރު ކުރަނިކޮށްނެވެ. އެއަށްފަހު، ވައިޖަހާފައި އޮތް ޑިންގީ ހަމެއްގައި (ދުންބައްތެލިން) ބޭރުގެ4މީހަކު ރަށަށް ފޭބިއެވެ. އެމީހުންގެ ތަރުޖަމާނަކަށް ހުންނެވީ މަލިންގޭ އަލްފާޟިލް އާދަމްޝަރީފެވެ. ނަމަވެސް ބޭރުމީހުންގެ ބަހުރުވަ ހުރިގޮތުން ކިޔާނުކިޔާ އެއްޗެއް އެނގުމުގައި ދަތިތަކެއް މެދުވެރިވިއެވެ. ބޯޓުން ފޭބި މީހުން ފުރަތަމަ ދިޔައީ، ތަރުޖަމާނާ އެކު، ރަށުތެރެ ބަލާލުމަށެވެ.\nކޮންމެއަކަސް، އެމީހުން އެނބުރި އައިއިރު (ބޯޓް ފުރިއަ ނުދިނުމަށްޓަކައި) އެމީހުން ރަށަށް ފޭބި ދުންބައްތެލިން ވަނީ، ވައި ހިންދާފައެވެ. އޭރު ރަށުގެ އެހެން ބަޔަކު ބޯޓު ދޮށަށް ހިނގައްޖެއެވެ. ނަމަވެސް އެ ބޯޓަށް އެރޭގެ ގޮތެއް ނުވިއެވެ. (އެ ބޯޓުން އައީ7މީހުންނެވެ.) ބޯޓުގައި ތިބި އިތުރު މީހުން ހެދިގޮތަކީ، އެމީހުންގެ ފާރަވެރި “ކުއްތާ” ޑިކީ މައްޗަށް ބޭރަށް ނެރެ ދޫކޮށްލާފައި އެތެރެއަށް ވަދެ، ދޮރުތައް ބަންދުކުރީއެވެ.\nބޯޓުދޮށަށް ދިޔަ މީހުން ހެދިގޮތަކީ، ބޯޓަށް އެރެންއޮތް ގޮތަކަށް ބޯޓަށް އަރައި ވެރިކަމުގެ ބާރުގެ ދަށަށް ބޯޓް ގެނައުމަށް އަތޮޅުވެރީންގެ އޯޑަރ ދެއްވާފައިވާތީވެ، އެ ކުއްތާ މަރާލުމަށްފަހު، ބޯޓަށް އެރީއެވެ. (އޯޑަރު ދެއްވަން ތިއްބެވީ، އަތޮޅުވެރިޔާ ޙުސޭން މަނިކާއި އާއި، ތިނަދޫ ކުޑަކަތީބު މޫސާ ފަތުޙީއެވެ.) ބޯޓަށް އެރިމީހުން ފުރަތަމަ މަސައްކަތް ކުރީ، ހިންގާފައިވާ ބޯޓްގެ އިންޖީނު ނިއްވާލުމަށް ވިއަސް، އިންޖީނު ހަލާކުނުކޮށް އެކަންކުރާނޭ ގޮތެއް އެނގޭ މީހަކު އެތާނގައި ނެތުމުން އެކަމެއް ނޭނގުނެވެ. ފަހުން ފަރެހު ނޫވިލާގޭ މުޙަންމަދު ލަޠީފް ވެސް ގެނެސްގެން މަސައްކަތް ކުރުމުންވެސް “ބޯޓުގެ” އިންޖީނު ނިއްވާލެވޭނެ ގޮތެއް ނުވިއެވެ. (ފަހުން އިންޖީނު ނިވުނީ، ތެޔޮހުސްވެ، އަމިއްލައަށެވެ.) އިންޖީނު ނިއްވާލެވޭނެ ގޮތެއް ނުވުމުން، ބޯޓުގެ ރާޑަރ ސިސްޓަމުގެ ކޭބަލް ބުރިކޮށްލިއެވެ. ކޭބަލް ބުރިކޮށްލީ، އެމީހުންގެ ޚަބަރުތައް އެއިން ބޭރަށް ފޮނުވާނެ ކަމަށް ބޯތްދޮށަށްދިޔަ ބައެއްމީހުންނަށް ޤަބޫލު ކުރެވިގެންނެވެ. އަދި (ބޯޓުން) ބައެއް ސާމާނުވެސް އެމީހުން ފޭރިގަނެ، ބޯޓުގައި ތިބި3މީހުން ހަވަރުތިނަދުއަށް ބާލައި، އެމީހުންވެސް ބަނދެ ހައްޔަރު ކުރީއެވެ. އެމީހުން ބަނދެފައި ތިބި މަންޒަރު އަޅުގަނޑުވެސް ދުށީމެވެ.\nރަށުގެ މީހުން ހެދިގޮތަކީ، ރަށަށް ފޭބި4މީހުން "ރޯނުން" ދެއަތް ބަނދެ ހައްޔަރު ކުރުމެވެ. ބޯޓުގެ ކެޕްޓަނު ބުނީ، އޭނާއަކީޑޮކްޓަރެއް ކަމަށެވެ. އެހެން ނަމަވެސް އޭނާ ވެސް ބަނދެ ހައްޔަރު ކުރީއެވެ. އެދުވަސްވަރަކީ، މަސްހިފާ (ބޭރު) ބޯޓު ފަހަރު، ވަރަށްގިނައިން (ރާއްޖޭގެ ކަނޑުގެ ސަރަޙައްދުގައި) ހަރަކާތްތެރި ވަމުން ދިޔަ ދުވަސް ވަރަކަށް ވާތީ، ސަރުކާރުން އަންގަވާފައި އޮތީ، ބޭރު ބަޔަކު ފެނިއްޖެ ނަމަ، އެބަޔަކު، ހިފަހައްޓައި އެކަން ލަސްނުކޮށް ސަރުކާރަށް އެންގުމަށެވެ.ބޯޓުން ދަތުރުކުރި7މީހުން ހަވަރުތިނަދޫގައި ހައްޔަރު ކުރުމަށްފަހު (ދޯނިތަކެއްގެ ކަފުޖަހައިގެން) ދެން އެބޯޓު (ޔޮޓް) ގެންދިޔައީ އަތޮޅުއޮފީސް އެއިރުހުރި ގައްދޫގެ ބަނދަރަށެވެ. އެރަށު ބަނދަރުގައި އޮއްވާ އެރަށުގެ ބަޔަކު ބޯޓަށް އަރައި، އެ ބޯޓުގެ ވަރަށް ގިނަ ތަކެތި އަނެއްކާވެސް ފޭރިގަތެވެ. ބޯޓުގެ ޚަބަރު މާލެއަށް އެންގުމުން، ސިފައިން އައިސް ބޯޓުގެ މީހުންނާއި، ބޯޓުވެސް މާލެ ގެންދިޔައީއެވެ. މައްސަލަ ތަޙްޤީޤްކުރި އިރު "ވަދޫރާ" ކިޔާ އެ ޔޮޓަކީ، ސ.އަތޮޅު ގަމުން ޤަވާޢިދުން ކްލިއަރެންސް ނަގައިގެން ލަންކާއަށް ދިއުމަށް ދަތުރުކުރި (ފްރާންސްގެ) ޔޮޓެކެވެ. އެމީހުން ހަވަރުތިނަދޫގައި ބަނދަރު ކުރީ، ރަށުގެ ބޭރު ފުއްޓަރު ފަރާތުން ބޯޓް ދަތުރުކޮށްފައި ދިޔައިރު ތަފާތު ގޮތަކަށް މަގުތައް ހަދާފައިވާ ރަށެއް ފެނިގެން އެކަމުގެ ޝަވްޤްވެރިކަމުގައި ރަށް ބަލާލުމުގެ ބޭނުމުގައިކަމަށް ފަހުން އެނގިފައިވެއެވެ.\nއެ ބޯޓުގެ ތަޙްޤީޤް ކުރުމަށްފަހު، ބޯޓަށް ލިބުނު ގެއްލުމުގެ ބަދަލެއްގެ ގޮތުން (ދިވެހި ސަރުކާރުން) -/25000 (ފަންސަވީސްހާސް) ޕައުންޑް އެ ބޯޓްގެ ވެރިފަރާތަށް ދޭން ޖެހުނުކަމަށް ބުނެވެއެވެ. އެމީހުން ރާއްޖެއިން ފުރައިގެން ސިލޯނަށް ގޮސް، އެތަނުގެ ނޫހަކަށް، ދިވެހި ރާއްޖެ ވަރަށް ބޮޑަށް ބަދުނާމުކޮށް (ކަނޑުފޭރޭ މީހުންކަމަށް ސިފަކޮށް) ބަޔާނެއް ދީފައި ފުރައިގެން ދިޔައީ އެވެ.ހަވަރުތިނަދޫގައި އެދުވަހު ހެދި ފާލަމުގެ ނަމަކީ “ވަދޫރާ ފާލަން” އެވެ. މާރޗް 29، 1988މ. ގައި ރަށުގެ ބިން އިތުރަށް ހިއްކައި ބަނދަރު ހެދުމާ ހަމަޔަށްވެސް އެރަށަށް އަރާ ފޭބުމަށް ބޭނުންކުރީ، އެދުވަހު ހެދި ފާލަމެވެ. 1926މ. ވަނަ އަހަރު (ލަކުޑިން) ބަނދެފައިވާ 32 މީޓަރުގެ ވަދޫރާ ބޯޓަކީ7މީހުންގެ ޖާގައިގެ ޔޮޓެކެވެ.\nވަދޫރާ ފާލަމުގެ ފޮޓޯއަކީ، އަލްއުސްތާޛު މައުމޫން ޢަބުދުލްޤައްޔޫމަށް ދިވެހިރާއްޖޭގެ ރައީސުލް ޖުމްހޫރިއްޔާގެ މަޤާމް ލިބިވަޑައިގަތުމަށްފަހު، ގދ.ހަވަރުތިނަދުއަށް ކުރެއްވި ފުރަތަމަ ދަތުރުފުޅުގައި، 26 ޖޫން 1979މ. ވަނަ ދުވަހު ތިނަދޫ “ވަދޫރާ” ފާލަމުން، ފައިބައި ވަޑައިގަންނަވާ މަންޒަރެވެ. އެމަނިކުފާނުގެ ކަނާތްޕުޅު ފަރާތުގައި އެ ހުންނެވީ އޭރުގެ ގދ.އަތޮޅުވެރިޔާ މ.ސްޓާރލިންގ އަލްމަރްޙޫމް އާދަމް ޙަލީމެވެ. މި ފާލަމަށް “ވަދޫރާ”ގެ ނަން ކިޔާފައިވަނީ ފާލަމުގެ މަސައްކަތް ފެށި ދުވަހު ރަށުގެ ބަނދަރަށް އައި ފްރާންސްގެ ޔޮޓްގެ ނަމަކީ “ވަދޫރާ” ކަމަށްވާތީ، ފާލަމުގެ މަސައްކަތް ފެށުމާއި އެ ޔޮޓާއި އެދުވަހު ގުޅުން ބޮޑުކަމަށް ވާތީއެވެ.\nއާދެ! ރައީސުލްޖުމްހޫރިއްޔާގެ އެ ދަތުރުފުޅަކީ، ވަރަށް ތާރީޚީ ދަތުރުފުޅެކެވެ. މިހެނީ، އެދަތުރުފުޅުގައި، ހަވަރުތިނަދޫގެ ނަން "ތިނަދޫ" މިގޮތަށް ބަދަލު ކުރެއްވިއެވެ. އޭގެ އިތުރަށް 1962މ. ވަނަ އަހަރު ހަވަރުތިނަދޫން މީހުން ބޭލީއްސުރެ ފެށިގެން އެދުވަހާ ހަމަޔަށް އެއްވެސް މަރާމާތެއް ނުކޮށް ހުރުމުގެ ސަބަބުން ވަރަށްބޮޑަށް ވީރާނާ ފައިވާ އެރަށު ހުކުރު މިސްކިތް ބެއްލެވުމަށްފަހު، އެމިސްކިތުގެ މަރާމާތަށް ބޭނުންވާ ތަކެތި ސަރުކާރުން ދެއްވުމުން، އެ މިސްކިތް މަރާމާތު ކުރީ، ރަށުގެ ރައްޔިތުންނެވެ. އެ އެހީއަކީ، އެ މަނިކުފާނުގެ ވެރިކަމުގައި ރަށެއްގެ މިސްކިތެއްގެ މަރާމާތަށް އެންމެ ފުރަތަމަ ދެއްވި އެހީއެވެ.\nއަލްފާޟިލް ޢަބްދުއްޞަމަދު ޙުސައިން މާކޯނި/ ގދ.ތިނަދޫ\nއަލްފާޟިލް ޙަސަން އަޙުމަދު ދީދީ ސްޓާރލިންގ/ ގދ.ތިނަދޫ\nއަލްފާޟިލް ޢަބްދުﷲ ޙިލްމީ މަދަރުސާދޮށުގެ/ ގދ.ތިނަދޫ


Juways Badige: Tomato Fish\nޖުވޭ މިއަދު މިގެނެސްދެނީ ވަރަށް ޚާއްޞަ ޑިޝްއެއް ހަދާނެގޮތެވެ. ފިޠުރު ޢީދުގެ ތަހުނިޔާ ހުރިހާ ބޭފުޅުންނަށްވެސް އަރިސްކުރަމެވެ. ފިޠުރު ޢީދު ދުވަހަކީ އަބަދުވެސް ސުފުރާމަތި ފަޅުފިލުވާލާ ދުވަހެކެވެ. އެގޮތުން މިއަދު މިގެނެސްދެނީ ޓޮމާޓޯ ފިޝް ތައްޔާރު ކުރާނެ ގޮތެވެ.\n2 ގަނޑު ރޯމަސް ( ކުދިކށް ކޮށާފައި)\n2 ފިޔާ ( ކޮށާފައި)\n2 ޓޮމަޓޯ ކޮށާފައި\n5 ރާނބާފަތްކޮޅު 2/1 އިންޗިއަށް ބުރި ބުރިކޯށްފައި ހުރި\n3 މޭޒުމަތީ ސަމުސާ ހަވާދު\n1 ދަޅު ޓޮމާޓޯ ޕޭސްޓް\n1 ސައި ސަމުސާ މަސްޓަރޑް ކްރީމް\n1 ސައި ސަމުސާ ލޮނުމެދު ( ގާނާފައި ހުރި)\n1 މެޒުމަތީ ސަމުސާ ރާޅުކޮށް ތަޅާފައި ހުރި ހިކި މިރުސް\nތަވާ އުނދުން މައްޗަށް އުދާލުމަށްފަހު ހޫނުވީމާ ކުޑަ ތެޔޮ ފޮދެއް އަޅާފައި ހހޫނުވީމާ ހިކަނދިފަތް ރާނބާފަތް އެއްކޮށް އަޅާލުމަށްފަހު ފިޔާކޮޅު މޯޅިވަންދެން ދޭފަތުން ހަލަމުންދާށެވެ. ފިޔަކޮޅު މޯޅިވީމާ ބާކީ ހުރި ހުރިހާ ބާވަތް ތައް އެއްކޮށްފައި ރޯފިލުމުން އުނދުން މަތިން ބާލާށެވެ.


Nasheed kuravvanee democracy ge massahkaiy, kanbodeh nuvey: Lanka | Mihaaru\nނަޝީދު އިނގިރޭސިވިލާތުގައި: އެ މަނިކުފާނު މިހާރު ހުންނެވީ ލަންކާގައި.-- ފައިލް ފޮޓޯ: އޭއެފްޕީ\nނަޝީދު ކުރައްވަނީ ޑިމޮކްރެސީގެ މަސައްކަތް، ކަންބޮޑެއް ނުވޭ: ލަންކާ\n31 އޯގަސްޓް 2016 - 17:11 90 comments\nކުރީގެ ރައީސް މުހައްމަދު ނަޝީދު ލަންކާގައި ކުރައްވަނީ ޑިމޮކްރެސީގެ މަސައްކަތްޕުޅު ކަމަށާއި އެހެންވެ އެ ކަމާ ކަންބޮޑު ނުވާ ކަމަށް ލަންކާ ސަރުކާރުން މިއަދު ބުނެފި އެވެ.\nއިނގިރޭސި ވިލާތުގެ ހިމާޔަތް ހޯއްދަވައިގެން އެ ގައުމުގައި ދިރިއުޅުއްވާ ނަޝީދު ވަނީ ރާއްޖޭގެ ސިޔާސީ މަސްރަހާ ގުޅޭ މުހިއްމު ބައްދަލުވުންތަކަކަށް މިދިޔަ ހަފުތާގައި ލަންކާ އަށް ވަޑައިގެންފަ އެވެ. އެ މަނިކުފާނު އަދިވެސް ހުންނެވީ ލަންކާގަ އެވެ.\nލަންކާ ސަރުކާރުގެ ކެބިނެޓް ސެކްރެޓަރީ ރަޖިތަ ސެނެރަތުނަ ކޮލަމްބޯ ގެޒެޓު ނޫހަށް ވިދާޅުވި ގޮތުގައި ކުރީގެ ރައީސް މައުމޫން އަބްދުލްގައްޔޫމުގެ ވެރިކަމާ ދެކޮޅަށް ނަޝީދު މަސައްކަތްޕުޅު ކުރެއްވީ ވެސް ލަންކާގަ އެވެ. މައުމޫނަށް ފަހު ވެރިކަމަށް ވަޑައިގަތުމާ އެކު ލަންކާ ސަރުކާރަށް ނަޝީދު ޝުކުރު ވެސް އަދާކުރެއްވިކަން ފާހަގަކުރައްވައި ރަޖިތަ ވިދާޅުވީ ނަޝީދު މިހާރު ވެސް ކުރައްވަނީ އޭރު ކުރެއްވި މަސައްކަތްޕުޅު ކަމަށެވެ.\n"އެއީ ރާއްޖޭގެ ވެރިކަން ބަދަލުކުރަން ކުރާ މަސައްކަތެއްގެ ގޮތުގައި [އަޅުގަނޑުމެން] ނުދެކެން،" އޭނާ ވިދާޅުވި އެވެ.\nނަޝީދު ލަންކާގައި މަސައްކަތްޕުޅު ކުރެއްވިޔަސް ރާއްޖެ އާއި ލަންކާއާ ދެމެދު އޮންނަ ގުޅުން ހީނަރު ނުވާނެ ކަމުގެ ޔަގީންކަން ރަޖިތަ ދެއްވި އެވެ. އޭގެ ހެއްކަކަށް އޭނާ ދެއްކެވީ މައުމޫންގެ ދައުރުގައި އެމްޑީޕީގެ ހަރަކާތްތައް ކޮލަމްބޯގައި ހިންގިއިރު ވެސް ދިވެހި ސަރުކާރާ އެކު ލަންކާއިން ގާތް ގުޅުމެއް ބާއްވާފައި ވުމެވެ.\nރާއްޖެ އާއި ލަންކާއާ ދެމެދު އޮތް ގުޅުން މި ފަހުން ވަނީ ކޮންމެވެސް ވަރަކަށް ގޯސްވެފަ އެވެ. އެއީ ސޯޝަލް މީޑިއާ އެކްޓިވިސްޓް އަހުމަދު އަޝްރަފް (ޝުމްބާ ގޮންގު) ލަންކާގައި ހުއްޓާ ހައްޔަރުކުރުމާއި ރައީސް އަބްދުﷲ ޔާމީން އަވަހާރަކޮށްލުމަށް ރާއްޖެ ގެނައި ސްނައިޕަރެއް ކަމަށް ބުނެ ލަންކާގެ ރައްޔިތަކު ހައްޔަރުކޮށް، ޝަރީއަތް ހިންގާ މައްސަލައާ ގުޅިގެންނެވެ. ލަންކާ ސަރުކާރުން އޭރު ރާއްޖެ އަށް ވަރަށް ބޮޑަށް ފާޑުކިޔައި ބަޔާނެއް ވެސް ނެރުނެވެ.\nނަޝީދު ލަންކާގައި ކުރައްވާ ކަމަކާ ގުޅޭ ގޮތުން އެއްވެސް މައުލޫމާތެއް ހާމައެއް ނުކުރެ އެވެ. ނަޝީދާ ބައިވެރިވެ ވަޑައިގަތުމަށް އިދިކޮޅު އިއްތިހާދުގެ ލީޑަރު، ކުރީގެ ނައިބު ރައީސް މުހައްމަދު ޖަމީލް އަހުމަދު ވެސް ލަންޑަނުން ލަންކާ އަށް ވަޑައިގަންނަވަން ވަނީ ނިންމަވާފަ އެވެ. އެކަމަކު، އެ މަނިކުފާނު އަދި ކޮލަމްބޯ އަށް ވަޑައެއް ނުގަންނަވަ އެވެ.\nމައުމޫންގެ ވެރިކަމުގައި ސިޔާސީ ޕާޓީ ނުހެދޭ ގޮތަށް އޮތް އިރު، ނަޝީދު އިސްކޮށް ހުންނަވައި އިދިކޮޅު ހަރަކާތްތައް ހިންގެވީ ލަންކާގަ އެވެ.\nނަޝީދު ލަންކާގައި ހުންނެވިއިރު، އެ މަނިކުފާނާއި ޖަމީލުގެ އިތުރުން އިދިކޮޅު އެމްޑީޕީގެ އިސް ބޭފުޅެއް ކަމަށްވާ އަކުރަމް ކަމާލުއްދީން ހައްޔަރުކުރަން އިއްޔެ ވަނީ ކޯޓު އަމުރު ނެރެފަ އެވެ.\nނަޝީދު ހައްޔަރުކުރުމުގެ އަމުރު ކްރިމިނަލް ކޯޓުން ނެރުނީ ދެ މައްސަލައެއްގަ އެވެ. އެއީ 2011ގެ އޮޑިޓް ރިޕޯޓުގައި ފާހަގަކޮށްފައިވާ 1.8 މިލިއަނަށް ވުރެ ގިނަ ރުފިޔާގެ މައްސަލައިގެ ތަހުގީގަށާއި ޖަލު ހުކުމަކަށް ފިލައިގެން އުޅޭތީ ހައްޔަރު ކޮށްގެން ވެސް ހާޒިރުކޮށްދޭން ކަރެކްޝަނަލް ސާވިސް އިން ފުލުހުންގެ ކިބައިން އެދިފައި ވާތީ އެވެ.\nޖަމީލާއި އަކުރަމް ހައްޔަރުކުރަން ކްރިމިނަލް ކޯޓުން އަމުރު ނެރުނީ ރައީސް ޔާމީން ހައްޔަރުކުރަން ސައްހަ ނޫން ކޯޓު އަމުރެއް ނެރެފައިވާކަން ދައްކަން ސައްހަ ނޫން ލިޔުމެއް ތައްޔާރުކުރި މައްސަލައިގެ ތަހުގީގަށް ހާޒިރުވާން ދިން މުއްދަތުގައި އެކަން ނުކުރުމުން ތަހުގީގު ފުރިހަމަކުރުމަށެވެ.\nއިދިކޮޅު ލީޑަރުންތަކެއް ހައްޔަރުކުރަން ކޯޓު އަމުރު މި ނެރުނީ ސަރުކާރު ވައްޓާލަން އެ ބޭފުޅުން އިސްވެ ތިއްބަވައި ކުރައްވަމުން ގެންދަވާ މަސައްކަތް ވަރުގަދަ ކުރައްވާފައިވާ ދަނޑިވަޅެއްގަ އެވެ. ބޭރުގެ މީޑިއާތަކުން ވެސް ގެންދަނީ ވަރަށް އަވަހަށް ސަރުކާރު ވައްޓާލަން ރާވާފައިވާ ކަމަށް ބުނެ، ސަރުކާރަށް ފާޑުކިޔާ ގިނަ ލިޔުންތަކެއް ޝާއިއުކުރަމުންނެވެ.\nއިތުރު ލިޔުންތައް ރައީސް މުހައްމަދު ނަޝީދު އިދިކޮޅު ފަރާތްތައް ރާއްޖެ-ލަންކާ ޑިޕްލޮމެސީ ޑިޕްލޮމެޓިކް ގުޅުން މޯލްޑިވްސް ޔުނައިޓެޑް އޮޕޮޒިޝަން\n"ރާއްޖެ-ލަންކާ ގުޅުމަށް ބުރޫއެރުވުމުގެ ހައްގެއް ނެތް"\nރާއްޖޭގައި ތާށިވެ، ނުނިމުނު ހަނީމޫނެއްގައި


Adeeb doctorah dhakkan number eh nagaifin: Dr. Shaheed | Mihaaru\nކުރީގެ ނައިބު ރައީސް އަހްމަދު އަދީބު: ސިއްހީ ފަރުވާ އިން އެމަނިކުފާނު މަހްރޫމްކޮށްފައިވާ ކަމަށް ބުނާ މައްސަލަ އދ އަށް ހުށަހަޅުއްވަން ޑރ. ޝަހީދު ވަނީ ނިންމަވާފައި. -- ފޮޓޯ: ހުސެއިން ވަހީދު/ މިހާރު\nއަދީބު ޑޮކްޓަރަށް ދައްކަން ނަމްބަރެއް ނަގައިފިން: ޑރ. ޝަހީދު\n13 ޖޫން 2017 - 11:49 47 comments\nދިގު މުއްދަތެއްގެ ޖަލު ހުކުމެއް ތަންފީޒު ކުރައްވަމުން ގެންދަވާ ކުރީގެ ނައިބު ރައީސް އަހްމަދު އަދީބުގެ ސިއްހީ މައްސަލަތަކުގައި ރާއްޖެ އިން ފަރުވާ ނުލިބުމުން، އެ މަނިކުފާނު އދ.ގެ ޑޮކްޓަރަކަށް ދެއްކެވުމަށް ނަމްބަރެއް ނަންގަވާފައިވާ ކަމަށް، ދީނީ އަދި ފިކުރީ މިނިވަންކަމާ ބެހޭ އދ.ގެ ހާއްސަ މަންދޫބު ޑރ. އަހްމަދު ޝަހީދު މިއަދު ވިދާޅުވެއްޖެ އެވެ.\nޝަހީދު ކުރެއްވި ޓުވީޓެއްގައި ވިދާޅުވީ އަދީބުގެ ސިއްހީ މައްސަލަ ހުށަހަޅުއްވާނީ، މަތީ ފެންވަރެއްގެ ސިއްހީ ފަރުވާ އެންމެންނަށް ހަމަހަމަ އަށް ލިބިދިނުން ކަށަވަރު ކުރުމަށް އދ. އިން ކަނޑައަޅާފައިވާ ހާއްސަ ރެޕަޓުއާ ޑެނިއަސް ޕޫރަސް އަށް ކަމަށެވެ. އަދީބު ސިއްހީ ފަރުވާ އިން މަހްރޫމްކޮށްފައިވާ މައްސަލަ އޭނާ އަށް ހުށަހަޅުއްވަން ނަމްބަރެއް ނަންގަވާފައި ވަނީ މާދަމާ އަށް ކަމަށް ވެސް ޝަހީދު ވިދާޅުވި އެވެ.\nAdheeb ge massala Doctor ah dhekkumah 14/6/17 ah numbereh nagaifin. Dhakkanee Dr Danius Puras-- UN SR on Right to Health ah @HindhaIsmail\n— Ahmed Shaheed (@ahmedshaheed) June 12, 2017\nއަދީބުގެ މައްސަލަ އދ. އަށް ހުށަހެޅުއްވުމާ ގުޅޭގޮތުން ޑރ. ޝަހީދު ކުރެއްވި ޓުވީޓް.\nއަދީބުގެ ސިއްހީ ހާލުކޮޅާ ގުޅޭ ލިޔެކިޔުންތައް އާއިލާ އާއި ވަކީލުން މިހާރު ވަނީ ޑރ. ޝަހީދާ ހަވާލުކޮށްފަ އެވެ.\nއަދީބުގެ އެތެރެ ހަށީގައި ސިސްޓެއް އުފެދި، ކިޑްނީގައި ހިލަ އުފެދުމާއި ލޮލަށް ޖެހޭ ވަރަށް ނުރައްކާތެރި ބައްޔެއް ކަމަށްވާ "ގްލުކޮމާ" ޖެހިފައިވާ ކަމަށް އާއިލާ އިން ވަނީ ބުނެފަ އެވެ. މިކަމަށް އެކަށީގެންވާ ފަރުވާ ނުލިބޭތީ ބޭސްފަރުވާ އަށް އަދީބު ރާއްޖެ އިން ބޭރަށް ފޮނުވައިދޭން ވެސް އާއިލާ އިން ވަނީ އެދިފަ އެވެ.\nއެކަމަކު އެކަން ކުރުމުގެ ޒިންމާއާ ހަވާލުވެފައި އޮތީ ކޮން ބައެއް ކަން ނުބުނެ، އެއް ބަޔަކު އަނެއް ބައެއްގެ ބޮލަށް ޖަހަމުން އަންނަ ކަމަށް ވަކީލުން ވިދާޅުވެ އެވެ. ރާއްޖޭގައި ހިންގި އެންމެ ބޮޑު ކޮރަޕްޝަން ކަމަށްވާ އެމްއެމްޕީއާރުސީގެ ވައްކަމުގައި އަމަލީ ގޮތުން އެންމެ އިސް ދައުރެއް އަދާ ކުރެއްވުމާއި ރައީސް ޔާމީން އަވަހާރަ ކޮށްލަން ރޭވި ކަމުގެ ކުށުގައި ޖުމްލަ 33 އަހަރުގެ ޖަލު ހުކުމެއް އަދީބުގެ މައްޗަށް އައިސްފައިވެ އެވެ.\nއިތުރު ލިޔުންތައް އ.ދ. ފުލުހުން ޓެރަރިޒަމް ޑރ. އަހުމަދު ޝަހީދު ކަރެކްޝަނަލް ސާވިސް ކުރީގެ ނައިބު ރައީސް އަދީބު އަހުމަދު އަދީބު


ޕްރިޕެއަރިންގ އައުޓަރ އައިލެންޑްސް ފޮރ ސަސްޓެއިނަބްލް އެނަރޖީ ޑިވެލޮޕްމަންޓް (ޕޮއިސްޑް) – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ ޕްރިޕެއަރިންގ އައުޓަރ އައިލެންޑްސް ފޮރ ސަސްޓެއިނަބްލް އެނަރޖީ ޑިވެލޮޕްމަންޓް (ޕޮއިސްޑް) – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ\n2 އޯގަސްޓް 2016 އެނަރޖީ ޙިއްސާކުރެއްވުމަށް\nއޭ.ޑީ.ބީ. އާއި ދިވެހި ސަރުކާރު ގުޅިގެން، ދިވެހިރާއްޖޭގެ ރަށްތަކުގައި މިހާރުވެސް ބޭނުންކުރަމުން އަންނަ ހަކަތައިގެ ގްރިޑްތައް ޢިއާދަކުރަނިވި ހަކަތައިގެ ނިޒާމުތަކަކާއި އެއްކޮށްލައިގެން ހައިބްރިޑް ހަކަތައިގެ ސިސްޓަމްތަކެއް ޤާއިމުކުރުމަށް މިއަންނަނީ މަސައްކަތްކުރަމުންނެވެ. “ޕްރިޕެއަރިންގ އައުޓަރ އައިލެންޑްސް ފޮރ ސަސްޓެއިނަބްލް އެނަރޖީ ޑިވެލޮޕްމަންޓް ޕްރޮޖެކްޓު” (ޕޮއިސްޑް) ގެ ދަށުން ހަކަތަ ބޭނުންކުރާގޮތް ބަލަހައްޓައި ކޮންޓްރޯލު ކުރެވޭނޭ ސިސްޓަމުތަކެއް ދަނީ ޤާއިމުކުރެވެމުންނެވެ. މީގެ ތެރޭގައި ހަކަތަ އުފެއްދުމަށް ބޭނުންކުރަމުން އަންނަ ޑީސަލް ތެޔޮ ބޭނުންކުރުން ވަރަށް ބޮޑުތަން މަދުކުރުމަށްޓަކައި ހަކަތަ ރައްކާކުރާނޭ ވަޞީލަތްތަކާއި ޑިސްޓްރިބިއުޝަން ނެޓްވަރކްތައް ތަރައްޤީކުރުމުގެ މަސައްކަތް ހިމެނެއެެވެ. މިގޮތުން އިރުގެ އައްޔާއި ޑީސަލްތެޔޮ ބޭނުންކުރާ ހަކަތައިގެ ގްރިޑަށް ބޭނުންވާ އާލާތްތައް 160 ރަށެއްގައި ޤާއިމުކުރުމުގެ މަސައްކަތް ހިމެނެއެވެ. މި މަޝްރޫޢުގެދަށުން ޑީސަލް ބޭނުންކުރާ ޤާބިލުކަން ކުޑަ ހަކަތައިގެ ގްރިޑުތައް، ޢިއާދަކުރަނިވި ހަކަތައާއި ޑީސަލް ބޭނުންކުރާ ގްރިިޑުތަކަކަށް ބަދަލުކުރެވިގެންދާނެއެވެ. މީގެ ބޭނުންތަކުގެ ތެރޭގައި ކަރަންޓުގެ ޚަރަދު ކުޑަކުރުމާއި، ޖައްވަށް ބޭރުކުރާ ދުމުގެ ބައި ކުޑަކުރުމާއި ދައުލަތުގެ ބަޖެޓުން ސަބްސިޑީގެ ގޮތުގައި ކުރަންޖެހޭ ހޭދަ ކުޑަކުރުން ހިމެނެއެވެ.\nމިނިސްޓްރީ އޮފް އެންވަޔަރަންމަންޓް އެންޑް އެނަރޖީން ހިންގާ #ޕޮއިސްޑް މަޝްރޫޢުގެ ދަށުން #އައްޑޫސިޓީ ގައި އިރުގެ އަލިން ހަކަތަ އުފައްދާ ފޮޓޯ ވޮލްޓައިކް ސިސްޓަމުތައް ހަރުކުރުމުގެ %90 މަސައްކަތް ނިންމާލެވިފައި.\n8 މެގްވޮޓުގެ ޖެނެރޭޓަރު ސެޓެއް ހޯދުން\nމި މަޝްރޫޢުގެ2ވަނަ ފިޔަވަހީގެ ދަށުން 8 މެގަވޮޓުގެ ޖަނަރޭޓަރު ސެޓެއް މާލޭގެ އިންޖީނުގެއަށް ހޯދުމަށްޓަކައި ވަނީ ބީލަމަށް ލެވިފައި. މީގެ މަޤުޞަދަކީ މާލެއަށް ބޭނުންވާ ކަރަންޓު އުފެއްދުން ހަރުދަނާކޮށް އަދި އަންދަންޖެހޭ ޑީސަލް މަދުކުރުން. މީގެ އިތުރުން ޢިއާދަކުރަނިވި ހަކަތައިން ބޮޑު ބައެއް ގްރިޑަށް ފީޑުކުރުމުގެ ޤާބިލުކަން އިތުރުކުރުން ހިމެނޭ.\n5 ރަށެއްގައި ޖަނަރޭޓަރު ސެޓު ބެހެއްޓުމުގެ އެއްބަސްވުމުގައި ސޮއިކުރުން\nމި އެއްބަސްވުމުގައި ސޮރިކުރެވުނީ ސްރީލަންކާގެ އެލް.ޓީ.އެލް. ޕވޓ ލޓޑ އާއި މިނިސްޓްރީ އޮފް އެންވަޔަރަންމަންޓް އެންޑް އެނަރޖީއާ ދެމެދު. މި އެއްބަސްވުމުގެ ދަށުން ފިޔަވަހި 1 ގައި ޖެނެރޭޓަރު ސެޓު ބެހެޓޭނީ. ތ. ބުރުނީ، ބ. ގޮއިދޫ، ގއ. ވިލިނގިލި، ޅ. ކުރެންދޫ އަދި އައްޑޫ ސިޓީގައި. އައްޑޫ ސިޓީގައި ޚިދުމަތް ދެމުން ގެންދަނީ ފެނަކަ ކޯޕޮރޭޝަނުން.\nމަޝްރޫޢު ބަލަހައްޓާ ފަރާތް\nޕްރިޕެއަރިންގ އައުޓަރ އައިލެންޑްސް ފޮރ ސަސްޓެއިނަބްލް އެނަރޖީ ޑިވެލޮޕްމަންޓް ...\nމީހުން ދިރިއުޅޭ ހުރިހާ ރަށެއްގައި\n5 އަހަރާ3މަސް\nނިންމަން ލަފާކުރާ ތާރީޚު\nގުޅިފައިވާ / އެހީ ދޭ ޖަމްޢިއްޔާތައް


SunOnline: Column: Ungannaidhinumugai technology beynun kurun\nއުނގަންނައިދިނުމުގައި ޓެކުނޮލޮޖީ ބޭނުންކުރުން\nރާމިޒު އަލީ 08 Sep 2019, 09:45\nއިސްކަންދަރު ސްކޫލުގެ ދަރިވަރުން ޓެބްލެޓް ބޭނުންކުރަނީ-- ފައިލް ފޮޓޯ: އިސްކަންދަރު ސްކޫލު\nމީގެ ހައެއްކަ އަހަރު ކުރިއްސުރެ ސިޑްނީގެ އަމިއްލަ ސްކޫލެއްގައި އައިޕެޑު މެދުވެރިކޮށް ދަރިވަރުންނަށް ފޯރުކޮށްދެމުން އައި އިލެކްޓުރޯނިކު ޓެކްސްޓުފޮތުގެ ބަދަލުގައި ޗާޕުކުރި ފޮތްތައް އަލުން ބޭނުންކުރަން ނިންމި ވާހަކަ މީގެ ދުވަސްކޮޅެއް ކުރީން، ނޫހެއްގައި ލިޔެފައިވަނިކޮށް ފެނުނެވެ. ބައެއް މީހުން މިޚަބަރު މީސްމީޑިޔާގައި ހިއްސާކޮށް، ޚިޔާލު ފާޅުކުރި އެވެ. އެއްބަޔަކު ބުނެފައިވާ ގޮތުގައި އޮސްޓްރޭލިޔާ ފަދަ ގައުމެއްގެ ސާނަވީ ސްކޫލެއްގައި ކިޔަވައިދިނުމަށް އައިޕެޑު ބޭނުންކުރުން ރަނގަޅު ނޫންކަމަށް ގަބޫލުކުރެވިގެން އެކަން ހުއްޓާލަން ގަސްތުކުރި އިރު، ރާއްޖޭގެ ހުރިހާ ސުކޫލެއްގައި ޓެބުލެޓު ބޭނުންކޮށްގެން ކިޔަވައިދޭ ވާހަކަ ދެއްކުމަކީ ދެކޮޅުޖެހޭ ކަމެއް ނޫނެވެ. މިއީ ބަހުސްކުރެވިދާނޭ ކަމެކެވެ. އަޅުގަނޑުގެ ބޭނުމަކީ މިބަހުސުގައި ބައިވެރިވުމެއް ނޫނެވެ. އުނގަންނައި ދިނުމުގައި ޓެކުނޮލޮޖީގެ ވަސީލަތްތައް ބޭނުންކުރުމުގައި ތަރައްގީވަމުން އަންނަ ރާއްޖެ ފަދަ ގައުމުތަކަށް ކުރިމަތިވެދާނޭ ބައެއް ކަންކަމާމެދު އެއްޗެއް ދަންނަވައިލުމެވެ.\nޓެކުނޮލޮޖީގެ އައު އުފެއްދުންތައް ޚާއްސަކޮށް މުވާސަލާތުކުރުމާއި މައުލޫމާތު ހޯދުމަށް ބޭނުންކުރާ އެކިއެކި އައު އުފެއްދުންތައް ބާޒާރަށް އަންނަނީ، އަދި ބަދަލުވަނީ ގިނަ މީހުން ހީކުރާ ވަރަށް ވުރެ މާއަވަހަށެވެ. އެއާ އެކު އުނގެނުމާއި އުނގަންނައި ދިނުމުގައި މިފަދަ އެކިއެކި އުފެއްދުންތައް ބޭނުންކުރުމަށް ދެވޭ ސަމާލުކަން ވެސް ފާހަގަ ކުރެވެ އެވެ. މިގޮތުން އެކި ހާލަތްތަކުގައި އެކި ގޮތްގޮތަށް މި ވަސީލަތްތައް ބޭނުންކުރުމަށް ވަކާލާތު ކުރާތަން ފެނެ އެވެ. ނަމަވެސް ތަރައްގީވަމުން އަންނަ ގައުމުތަކަށް، މިމަގަކީ ގިނަ ފަހަރަށް އެހާ ސީދަލަށް ހިނގެން އޮންނަ މަގަކަށް ނުވެ އެވެ.\nފުރަތަމަ ކަމަކީ ފިލާވަޅުތަކުގައި ހަރުދަނާގޮތެއްގައި ޓެކުނޮލޮޖީގެ ވަސީލަތްތައް ހިމަނައިގެން ކިޔަވައިދެވޭ މިންވަރަށް މުދައްރިސުންނަށް މައުލޫމާތާއި ހުނަރު ލިބިފައި ނެތުމެވެ. ޚާއްސަގޮތެއްގައި މިކަމަށް އަމާޒުކުރެވިގެން ދެމެހެއްޓެނިވި ގޮތެއްގައި، މަންފާކުރަނިވި ސްޓާފް ޑިވެލޮޕްމެންޓު ޕްރޮގުރާމުތަކެއް ހިންގޭނެ އިންތިޒާމެއް ނެތުމެވެ. މިހެންވުމުން އަލަށް ތައާރުފުވާ އުފެއްދުންތަކަށް ފަރިތަވުމަށް މުދައްރިސުންނަށް ދަތިތަކާ ކުރިމަތިވެ އެވެ. ދެވަނަ ކަމަކީ ބޭނުންވާ ރަނގަޅު ވަސީލަތްތައް ގާއިމުވެފައި ނެތުމެވެ. މީގެތެރޭގައި އެކި ކަންކަމަށް ބޭނުންވާނޭ އާލާތްތަކާއި ސޮފްޓުވެއަރތަކާއި އެކަށީގެންވާ ހަލުވި އިންޓަރނެޓުގެ ޚިދުމަތް ހިމެނެ އެވެ. ނަމަވެސް މި ނުކުތާގައި ފާހަގަކުރަން ބޭނުންވާ މުހިއްމު ކަމަކީ އެންމެ ފަހުގެ ނުވަތަ އެންމެ އަގުބޮޑު ވަސީލަތަކީ ހުރިހާ ހާލަތެއްގައި އެންމެ ބޭނުންތެރި ވަސީލަތަށް ނުވެ ހިނގައިދާނެކަމެވެ. ވަސީލަތްތައް ހޯދަންވާނީ ކުރަންއުޅޭ ބޭނުމަށް ރިއާޔަތް ކޮށްގެންނެވެ. ތިންވަނަ ކަމަކީ ޓެކުނޮލޮޖީގެ ވަސީލަތްތައް ބޭނުންކުރުމުގައި ދަރިވަރުންނަށާއި މުދައްރިސުންނަށް ދުވަހީގޮތެއްގައި ދިމާވާ ދަތިތަކާއި އުނދަގޫތައް އަވަހަށް ހައްލުކޮށްދެވޭނޭ ދެމެހެއްޓެނިވި ސަޕޯޓު ނިޒާމެއް ގާއިމުކުރެވިފައި ނެތުމެވެ. މީގެ ސަބަބުން ދިމާވާ މައްސަލަތައް ހައްލުނުކުރެވި، ބޭނުންކުރާ އާލާތަކީ ނުވަތަ ކިޔަވައިދެވޭ ގޮތަކީ ތަކުލީފެއްކަމުގެ އިހުސާސް ކުރެވި، ކުރީގެ ގޮތަށް ރުޖޫއަވުމަށް މަގުފަހިވެ އެވެ.\nއަލަށް ތައާރަފުކުރެވޭ އީޖާދީ އުފެއްދުންތައް، ޚާއްސަކޮށް ޓެކުނޮލޮޖީ އާ ގުޅުން ހުރި އުފެއްދުންތައް އުމުޖުތަމައެއްގެ ތެރޭގައި ވައިގައި ހިފުމަށް މެދުވެރިވާ ސަބަބުތަކެއް ހުރެ އެވެ. އެއްކަމަކީ އެއުފެއްދުމެއް ނުވަތަ އެއްޗަކީ އެއިރެއްގައި ބޭނުންކުރަމުން އައި އެއްޗަށް ވުރެ ރަނގަޅު ނުވަތަ ބޮޑަށް މަންފާ ކުރަނިވި އެއްޗެއް ކަމުގައި ބޭނުންކުރަން ތިބި މީހުންނަށް ގަބޫލުކުރެވުމެވެ. ދެވަނަ ކަމަކީ ތައާރަފުކުރެވޭ އުފެއްދުމާއި، ބޭނުންކުރަން ތިބި މީހުންގެ އާއްމު ވިސްނުމާއި ތަޖުރިބާ އާއި ބޭނުންތަކާ ހުރި ދުރުގާތްމިނެވެ. ތިންވަނަ ކަމަކީ އެ އުފެއްދުމެއް ބޭނުންކުރަން ފަސޭހަ މިންވަރެވެ. ހަތަރުވަނަ ކަމަކީ އެ އުފެއްދުމެއް ބޭނުންކުރުމުގެ ސަބަބުން ބޭނުންކުރާ މީހުންނަށް ލިބޭ ފަސޭހަ ނުވަތަ މަންފާ އެމުޖުތަމައުގައި ދިރިއުޅޭ އެހެންމީހުންނަށް ފެންނަން ހުރުމެވެ. އަދި އެންމެ ފަހު ކަމަކީ އަޖުމަ ބެލުމުގެގޮތުން، އައު އުފެއްދުން ބޭނުންކުރުމުގެ ފުރުސަތު އޮތް މިންވަރެވެ. ވިސްނުންތެރިކަމުގެ ނަޒަރަކުން ބަލައިފި ނަމަ، ދުނިޔޭގެ ޓެކުނޮލޮޖީގެ ބިޔަ ކުންފުނިތަކުން މީގެތެރެއިން ގިނަ ކަންކަމަށް ރިއާޔަތްކޮށްގެން އެމީހުންގެ އެކި އުފެއްދުންތައް އުފައްދާކަމާއި އިޝްތިހާރު ކުރާކަން ފާހަގަ ވާނެ އެވެ.\nއުނގަންނައިދިނުމުގައި ހާސިލުކުރަން ބޭނުންވާ މަގުސަދުތަކާއި ބޭނުންކުރަން ގަސްތުކުރާ ޓެކުނޮލޮޖީގެ ވަސީލަތްތަކާ ނުވަތަ ޓެކުނޮލޮޖީ ބޭނުންކުރާ ގޮތާ ފުށުއެރުމަކީ ބައެއް ހާލަތްތަކުގައި ދިމާވާ ކަމެކެވެ. ކިޔަވައިދެނީ މަންހަޖުގައި ކަނޑައެޅިފައިވާ ކަންތައްތަކެއް ދަރިވަރުންނަށް ދަސްކޮށްދިނުމަށެވެ. މީގެތެރޭގައި އެކި ދާއިރާތަކުން އުނގަންނައިދޭ މައުލޫމާތާއި ހުނަރާއި ދަރިވަރުންގެ ކިބައިގައި ހަރުލައްވަން ބޭނުންވާ ސުލޫކީ، އަޚުލާގީ ސިފަތަކެއް ހިމެނެ އެވެ. ގިނަ ފަހަރަށް މިކަންކަމަކީ އެގައުމެއްގެ އާދަކާދަ އާއި ސަގާފަތާ ލާމެހިފައިވާ ގޮތެއްގައި ކަނޑައެޅިފައި ހުންނަ ކަންކަމެވެ. މިހެންވުމުން ކިޔަވައިދިނުމަށް ވަކިގޮތެއް ނުވަތަ ވަކި ވަސީލަތެއް ބޭނުންކުރުމުގައި މިކަންކަމަށް ރިއާޔަތްކުރާތަން ފެނެ އެވެ. އެހެނީ ކިޔަވައިދިނުމަށް ބޭނުންކުރާ ގޮތްތަކާއި ވަސީލަތްތައް އުނގަންނައިދިނުމުގެ މަގުސަދާ ފުށުއަރާ ނަމަ އަމަލީ ގޮތުން ތަންފީޒުކުރުމުގެ މަރުހަލާގައި އެކިފަރާތްތަކުގެ ދެކޮޅުހެދުންތަކާ ކުރިމަތިވުމަކީ ގާތްކަމެކެވެ. ނަތީޖާއަކަށް ވާނީ ކާމިޔާބަށް ވުރެ ނާކާމިޔާބު ކައިރިވުމެވެ.\nއުނގެނުމާއި އުނގަންނައި ދިނުމުގައި ފުރަތަމަ ކުރަންވީ ކަމަކީ އަގުބޮޑު ސާމާނު ހޯދުމެއް ނޫނެވެ. ފަރުވާތެރިކަމާ އެކު ރޭވިފައިވާ އޮނިގަނޑެއްގެ ތެރެއިން އިންސާނީ ވަސީލަތްތައް ބިނާކުރުމެވެ. މުދައްރިސުންނަށް އެކަށީގެންވާ ތައުލީމާއި ތަމްރީނު މިރޮނގުން ދިނުމެވެ. އެއާއެކު ބޭނުންވާ އެހެނިހެން ވަސީލަތްތައް ގާއިމުކޮށް ހަމަކުރަންވީ އެވެ. ނޫން ނަމަ، އެތައް ހާސް ރުފިޔާގެ އަގުހުރި ސްމާޓުބޯޑު (އިންޓަރެކްޓިވް ވައިޓްބޯޑް)، ހަމައެކަނި އޯވަރހެޑް ޕްރޮޖެކްޓަރުގެ އިސްކިރީނުގެ ގޮތުގައި ބޭނުންކުރުން ފަދަ ކަންކަން ފެނިދާނެ އެވެ. މިހާލަތުގައި އެއްކަލަ އަގުބޮޑު ސްމާޓުބޯޑާއި ކިލާހުގެ ހުދު ފާރަކާ ހުރި ފަރަގަކީ ކޮބައިހެއްޔެވެ؟


FAM tuf dhandu ge lighting system ah zamaanee badhaleh\nއެފްއޭއެމްގެ ޓާފްގެ ލައިޓިން ސިސްޓަމަށް ޒަމާނީ ބަދަލެއް\nކުޅިވަރު އެކުވެނީގައިވާ، އެފްއޭއެމްގެ ޓާފް ދަނޑުތަކުގެ ލައިޓިން ސިސްޓަމް އެއްކޮށް ބަދަލުކޮށް، ޒަމާނީ ލައިޓިން ސިސްޓަމެއް ހަރު ކުރުމަށް އެފްއޭއެމުން ތައްޔާރު ވެއްޖެ އެވެ.\nދެކުނު ކޮރެއާގެ ސްކައި ވިންޑް ގުލޯބަލް ކުންފުންޏާއެކު ފުޓްބޯޅައިގެ ތިން މަޝްރޫއެއްގައި ސޮއި ކުރުމަށް ބޭއްވި ހަފުލާގައި، އަވަސްއިން ކުރި ސުވާލަށް ޖަވާބު ދެއްވަމުން އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވީ ޓާފް ދަނޑުތަކުގެ ލައިޓިން ސިސްޓަމާއި ކޭބަލްތައް ބަދަލު ކުރުމުގެ މަސައްކަތް ކުންފުންޏަކަށް އެވޯޑް ކުރުމުގެ މަރުހަލާއަށް ގޮސްފައިވާ ކަމަށެވެ.\n"އަޅުގަނޑުމެންނަށް ވަރަށް ގިނަ ގޮތްގޮތުން މަސައްކަތް ކުރެވިއްޖެ މިހާރުއިން ކޭބަލިން އާ ލައިޓިން ސިސްޓަމް ބޭނުންކޮށްގެން ކުރިއަށްދާން، އެހެންނަމަވެސް މަރާމަތު ކޮށްގެން ކޮންމެ ފަހަރަކުވެސް ކުރިއަށްދާއިރު ކޮންމެވެސް މުއްދަތަކަށް ފަހު އަނެއްކާވެސް ލައިޓް ނުދިއްލުމާ އެހެން މައްސަލަތައް ކުރިމަތިވޭ،" ބައްސާމް ވިދާޅުވި އެވެ. "މިހާރު އަޅުގަނޑުމެން ބެލިބެލުމުން މިޖެހެނީ މުޅި ކޭބަލިން ސިސްޓަމްވެސް އެއްކޮށް ބަދަލު ކުރަން، އެހެންވީމަ އަޅުގަނޑުމެން ވާނީ ބަޔަކަށް އެވޯޑްވެސް ކުރެވިފަ ޓާފް ވަންގެ ސިސްޓަމް ފީފާ ޕްރޮޖެކްޓެއްގެ ތެރެއަށް ހިމަނައިގެން ކުރިއަށްދާން."\nއޭނާ ވިދާޅުވީ ލައިޓިން ސިސްޓަމަށް ބޭނުންވާ ލެޑް ލައިޓްތައްވެސް މި މަސްތެރޭ މާލެ އަންނާނެ ކަމުގެ މައުލޫމާތު ލިބިފައިވާ ކަމަށެވެ. އަދި ޓާފް އެކެއްގެ މަސައްކަތް ނިމުމުން ޓާފް ދޭއް ގެ ލައިޓިން ސިސްޓަމް ބަދަލު ކުރުމުގެ މަސައްކަތްވެސް ފެށިގެންދާނެ ކަމަށް ބައްސާމް ވިދާޅުވި އެވެ.\nއެފްއޭއެމްގެ ޖެނަރަލް ސެކެޓްރީ ހުސައިން ޖަވާޒު ވިދާޅުވީ، މިހާރުގެ ލައިޓިން ސިސްޓަމަކީ 2004 ވަނަ އަހަރު ހަރުކޮށްފައިވާ ސިސްޓަމެއް ކަމަށާއި އެ ސިސްޓަމަށް ބޭނުން ކޮށްފައި ވަނީވެސް ވަރަށް ކުރީގެ ކޭބަލް ކަމަށެވެ. އަދި މިހާރުގެ ސިސްޓަމްގައި ހަރުކޮށްފައި ވަނީ ފިލަމެންޓް ލައިޓްކަން އޭނާ ފާހަގަ ކުރި އެވެ. އާ ސިސްޓަމްގައި ބޭނުން ކުރާނީ ލެޑް ލައިޓެވެ.\nޖަވާޒު އިތުރަށް ވިދާޅުވީ، އަނެއްކާވެސް މަރާމާތު ކުރަން ވެއްޖެނަމަ އިތުރު ހަރަދުތަކެއް ހިނގާނެ ކަމަށާއި، އެހެންވެ އެފްއޭއެމްގެ މަގުސަދަކީ ފީފާ ނުވަތަ އޭއެފްސީ ޕްރޮޖެކްޓެއްގެ ދަށުން ޒަމާނީ ލައިޓިން ސިސްޓަމެއް ޓާފް ދަނޑުތަކުގައި ގާއިމު ކުރުން ކަމަށެވެ.\nސްކައި ވިންޑް ގުލޯބަލް ކުންފުންޏާއެކު އެފްއޭއެމުން ވަނީ ރާއްޖޭގައި 20 ޓާފް ދަނޑު އެޅުމަށް އެއްބަސްވުން ހަދާފަ އެވެ. ބައްސާމް ވިދާޅުވީ އެދަނޑުތަކުގެ މަސައްކަތް ނިންމާނީ ލައިޓިން ސިސްޓަމްވެސް ހަރު ކުރުމަށް ފަހުގައި ކަމަށެވެ. އެ 20 ދަނޑުގެ ތެރއިން 17 ދަނޑު އަޅާނީ ރާއްޖެތެރޭގެ ރަށްރަށުގަ އެވެ.\nސީޒަން އަހަރު ކުރީކޮޅުގައި ފެށުމުގެ ހިޔާލު\nބައްސާމްގެ ހާއްސަ މެސެޖެއް ކުޅުންތެރިންނަށް


America Ge Anhen Football Thari Alex Morgan Covid Ah Fassivejje - Vaguthu\nއެމެރިކާގެ އަންހެން ފުޓުބޯޅަ ތަރި އެލެކްސް މޯގަން ކޮވިޑަށް ފައްސިވެއްޖެ\nއަންހެނުންގެ ފުޓުބޯޅައިގައި އެންމެ މަޝްހޫރު އެއް ތަރި ކަމުގައިވާ އެމެރިކާގެ ގައުމީ އަންހެން ފުޓުބޯޅަ ޓީމުގެ ކެޕްޓަނެއް ކަމުގައިވާ އެލެކްސް މޯގަން ކޮވިޑް-19 އަށް ފައްސިވެއްޖެއެވެ.\nމިކަން ހާމަކޮށް މޯގަންގެ ރަސްމީ ޓުވިޓާ އެކައުންޓުން ވަނީ ޓުވީޓެއް ކޮށްފައެވެ. މޯގަންގެ ޓުވީޓުގައި ބުނެފައިވަނީ 2020 ވަނަ އަހަރު ނިންމާލަން ޖެހުނީ ޗުއްޓީ ހޭދަކުރުމަށް ކެލިފޯނިއާގައި ހުއްޓާ ކޮވިޑުގެ ޝިކާރަ އަކަށްވި ކަމުގެ ހިތާމަވެރި ހަބަރާއި އެކުގައި ކަމަށެވެ.\nއެހެންނަމަވެސް އޭނާގެ ސިއްހީ ހާލު ގޯސްނޫން ކަމަށާއި އޭނާގެ ފަރާތުން ފެންނަނީ ކޮވިޑުގެ ލުއި އަލާމާތް ތަކެއްކަމަށް މޯގަން ވަނީ ބުނެފައެވެ. އަދި ކަނޑައެޅިފައިވާ އުސޫލުގެ ދަށުން އެކަހެރިވެ ކަރަންޓީނުގެ މުއްދަތު ފުރިހަމަ ކުރަމުންދާ ކަމަށާއި، ފަރުވާ ހޯދަމުންދާ ކަމަށާއި ރިކަވާ ވަމުން އަންނަކަން އޭނާ ވަނީ ހާމަކޮށްފައެވެ.\nއަދި ޓުވީޓް ނިންމާލަމުން މޯގަން ބުނެފައިވަނީ ގައުމީ ޓީމުގެ ފަރިތަކުރުން ތަކުގައި ވަރަށް އަވަހަށް ބައިވެރިވާން ބޭނުންކަމަށާއި އެހެންނަމަވެސް ޓީމާއި އަލުން ގުޅޭނީ ބަލިން އެއްކޮށް ރަނގަޅުވެ ސިއްހީ މާހިރުންގެ ހުއްދަ ލިބުމުން ކަމަށް އޭނާ ވަނީ ބުނެފައެވެ. އަދި ހުރިހާ ސަޕޯޓަރުންނަށްވެސް ރައްކާތެރިކަމަށް އެދޭ ކަމަށާއި އާ އަހަރުގެ ތަހުނިޔާ ވެސް އޭނާ ވަނީ ރައްދުކޮށްފައެވެ.\nމޯގަން އެމެރިކާގެ ސީނިއާ ގައުމީ ޓީމަށް ކުޅެން ފެށި 2010 ވަނަ އަހަރުގައެވެ. އަދި އެމެރިކާގެ ކާމިޔާބު އެތައް ކުލަބަކަށް ކުޅުމަށްފަހު މިހާރު އޭނާ ހުރީ އިނގިރޭސި ވިލާތުގެ ޓޮޓެންހަމް ހޮޓްސްޕަރ އާއިއެކު އެއްބަސްވުމެއްގައި އެވެ.


Gaafaraai maduhvareegai qaaimkuraa ice plant ge masahkai4mastherey ninmanee | Masverin Media\nގާފަރާއި މަޑުއްވަރީގައި ޤާއިމްކުރާ އައިސްޕްލާންޓުގެ މަސައްކަތް4މަސްތެރޭ ނިންމަނީ\nކ.ގާފަރާއި ރ.މަޑުއްވަރީގައި ޤާއިމްކުރާ އައިސްޕްލާންޓްގެ މަސައްކަތް ކުރިއަށް އޮތް4މަސްދުވަހުގެ ތެރޭގައި ނިންމާލެވޭނެ ކަމަށް ފިޝަރީޒް މިނިސްޓަރ ވިދާޅުވެއްޖެއެވެ.\nޕީއެސްއެމް ނިއުސް އިން ގެނެސްދިން ރާއްޖެ މިއަދު ޕްރޮގްރާމްގައި ވާހަކަފުޅުދައްކަވަމުން މިނިސްޓަރ އޮފް ފިޝަރީޒް މެރިން ރިސޯސަސް އެގްރިކަލްޗަރ ޒަޙާ ވަހީދު ވިދާޅުވީ އެ ދެރަށުގައި ޤާއިމްކުރާ އައިސްޕްލާންޓުގެ މަސައްކަތް ޕްލޭންކޮށްފައިވާގޮތަށް ކުރިއަށް ގެންދެވުނު ނަމަ މިއަހަރުގެ މެއި މަހު އެ މަސައްކަތް ނިންމާލެވޭނެކަމަށެވެ. އިންޑިއާ ސަރުކާރުގެ ހިލޭ އެހީގެދަށުން ކ.ގާފަރާއި ރ.މަޑުއްވަރީގައި ޤާއިމުކުރާ ސޯލްޓް ވޯޓަރ އައިސްޕްލާންޓްގެ މަސައްކަތް ބީލަމުގެ އުސޫލުން ޙަވާލުކޮށްފައިވަނީ ވީ.އޭ.އެމް އެންޑް ކޯ ޕްރައިވެޓް ލިމިޓެޑާއެވެ.\nމިނިސްޓަރ ވިދާޅުވީ މި މަސައްކަތް ޕްލޭނާ އެއްގޮތަށް އެ ކުންފުނިން ކުރިއަށް ގެންގޮސްފައި ނުވާތީ މިހާރު އެކުންފުންޏާއެކު ވެފައިވާ އެއްބަސްވުންވެސް ބާޠިލުކޮށްފައިވާ ކަމަށެވެ. އެ މަސައްކަތް މިހާރު މިފްކޯ އާއި ހަވާލުކޮށްފައިވާއިރު، މިނިސްޓަރ ވިދާޅުވީ ކުރިއަށް އޮތް4މަސްދުވަހުގެ ތެރޭގައި އެ މަސައްކަތް ނިންމާލެވޭނެ ކަމަށެވެ.\nމި ދެރަށުގެ އިތުރުން ސަޢުދީ ސަރުކާރުގެ އެހީގައި ރާއްޖޭގެ5ސަރަޙައްދެއްގައި އައިސްޕްލާންޓް ޤާއިމްކުރުމުގެ މަސައްކަތްވެސް ސަރުކާރުން ދަނީ ކުރަމުންނެވެ. މިނިސްޓަރ ވިދާޅުވީ ފ.ފީއަލީގައި ސަރުކާރުން މިހާރު ޤާއިމްކުރަމުންދާ އައިސްޕްލާންޓުގެ މަސައްކަތްވެސް ހަލުވި ކަމާއެކު ކުރަމުންދާ ކަމަށެވެ. ގާތްގަނޑަކަށް 8 މިލިއަން ރުފިޔާގެ މި މަޝްރޫޢު ނިމުމުން މެދު ރާއްޖެތެރެއާއި އުތުރުގެ މަސްވެރިންނަށް، ބޭނުންވާ އައިސް ހޯދުމުގައި މިހާރު ދިމާވަމުންދާ ދަތިކަމަށް ހައްލެއް ލިބޭނެ ކަމަށެވެ.\nބާނާ މަސް ކިރުވުމުގައި ދަތިތައް ދިމާވުމާއި ބޭނުންވާ ވަރަށް އައިސް ނުލިބުމުގެ މައްސަލައަކީ މަސްވެރިންގެ ފަރާތުން އާންމުކޮށް ލިބެމުންދާ ޝަކުވާއެކެވެ. މަސްވެރިންގެ މި ޝަކުވާތަކަށް ހައްލެއް ހޯދުމުގެ މަސައްކަތް ސަރުކާރުން ފަށާފައިވާއިރު ރާއްޖޭގެ ކޮންމެ އަތޮޅެއްގައި މަދުވެގެން އެއް އައިސް ޕްލާންޓް ޤާއިމުކުރުމުގެ މަސައްކަތް ސަރުކާރުން ދަނީ ކުރަމުންނެވެ.


India aa gulhigen masakaiy kurumuge safhaa eh feshijje: Shahid | Mihaaru\nއިންޑިޔާއާ ގުޅިގެން މަސައްކަތް ކުރުމުގެ ސޮފްހާއެއް ފެށިއްޖެ: ޝާހިދު\nފޮރިން މިނިސްޓަރު ޝާހިދު، އިންޑިޔާގެ ފޮރިން މިނިސްޓަރު ސުޝްމާއާ ސަލާމްކުރައްވަނީ.-- ފޮޓޯ: އިންޑިޔާގެ ފޮރިން މިނިސްޓްރީ\nމި މަހުގެ 17 ވަނަ ދުވަހު ވެރިކަމާ ހަވާލުވި އާ ސަރުކާރުގެ ފޮރިން މިނިސްޓަރުގެ ހައިސިއްޔަތުން ރާއްޖެއިން ބޭރަށް ކުރައްވާ ފުރަތަމަ ދަތުރުގައި އިންޑިއާއަށް ވަޑައިގެން، އެ ގައުމުގެ ފޮރިން މިނިސްޓަރު ސުޝްމާ ސްވަރޭޖާ އެކު ބޭއްވެވި ބައްދަލުވުމަށް ފަހު ކުރެއްވި ޓްވީޓެއްގައި ޝާހިދު ވިދާޅުވީ، އުފާވެރިކަމާއި ހިތްހަމަޖެހުން، އެ މަޝްވަރާތަކުން ފާހަގަކުރެއްވުނު ކަމަށެވެ. ނަމަވެސް ސުޝްމާއާ އެކު ބޭއްވެވި ބައްދަލުވުމުގެ ތަފްސީލެއް މިނިސްޓަރު ނުދެއްވަ އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި ރާއްޖެއާ ގުޅުން ގޯސްވެފައިވާ އަވަށްޓެރި އިންޑިއާއަށް ޝާހިދު ކުރައްވާ ދަތުރުގައި ފިނޭންސް މިނިސްޓަރު އިބްރާހިމް އަމީރާއި އިކޮނޮމިކް މިނިސްޓަރު ފައްޔާޒް އިސްމާއިލް ވެސް ބައިވެރިވެވަޑައިގަންނަވަ އެވެ.\nޝާހިދު ކުރެއްވި ޓްވީޓް\nއިންޑިޔާގެ ބޮޑުވަޒީރު ނަރެންދްރަ މޯދީ ވަނީ އާ ރައީސް އިބްރާހިމް މުހައްމަދު ސޯލިހް މަގާމުގެ ހުވާކުރެއްވި ރަސްމިއްޔާތަށް ރާއްޖެ ވަޑައިގެންފަ އެވެ. މިއީ މޯދީ ރާއްޖެއަށް ކުރެއްވި ފުރަތަމަ ދަތުރުފުޅެވެ.\nދައުލަތުގެ ބަޖެޓުގެ ތާށިކަން ފިލުުވުމަށްޓަކައި އިންޑިޔާއިން 250 މިލިއަން ޑޮލަރާއި 350 ޑޮލަރާ ދެމެދުގެ އަދަދެއްގެ ފައިސާ ބޭނުންވާ ކަމަށް ރާއްޖެއިން ވަނީ ބުނެފަ އެވެ. އިންޑިއާގެ ސްޓްރެޓީޖިކް ނިއުސް އިންޓަނޭޝަނަލް (އެސްއެންއައި) އަށް ދެއްވި އިންޓަވިއުއެއްގައި ޝާހިދު ވިދާޅުވީ ރާއްޖެ އަށް އެ ވަރުގެ އެހީއެއް ބޭނުންވާކަން މޯދީ އަށް ރައީސް އިބްރާހީމް މުހައްމަދު ސޯލިހް ހިއްސާ ކުރައްވާފައިވާ ކަމަށެވެ.\nޔާމީންގެ ސަރުކާރުން ޗައިނާއާ ބޭއްވި ގާތް ގުޅުމުގެ ސަބަބުން ރާއްޖެ އާއި އިންޑިއާގެ ޒަމާންވީ ގުޅުން ގޯސްވެފައިވާއިރު މި ސަރުކާރުން އެކަން ހައްލު ކުރާނެ ކަމުގެ ވައުދު ރައީސް ވަނީ ރިޔާސީ އިންތިހާބުގެ ކެމްޕެއިންގައި ވެވަޑައިގެންފަ އެވެ.\nއަބްދުﷲ ޝާހިދު، ފޮރިން މިނިސްޓަރު ޑިޕްލޮމެޓިކް ގުޅުން ސުޝްމާ ސްވަރާޖް ރާއްޖެ-އިންޑިއާ އިންޑިއާ ރާއްޖޭގެ ޚާރިޖީ ސިޔާސަތު\n19 ކޮމެންޓް, 32 ރިއެކްޝަންސް\nއިންޑިއާ އަށް ފިލާވަޅެއް ލިބެން އުޅެނީއެވެ. ވަސޫދޭވް އާއިލާ މީހުންނަށް މި ވާހަކައިން ޚަބަރުކޮއްލަ ދެއްޗެވެ. ދަނޭވާދް\nރާއްޖެއަށް ލިބެން މިއުޅޭ ފިލާވަޅު އިންޑިއާ އަށް ވެސް ލިބޭނެއެވެ. ސަރްފަރޯޝީކީ ތަމަންނާ އަބް ހަމާރޭ ދިލްމެހޭ\nމީނަ އެއްޗެއެ ކާލައިގެންތަ މިއުޅެނީ؟ ދޭ ބޮލި ހިލަން. އަނެއްކާ ބޮލި ހިލަން އެނގޭނެބާ؟ ދެން ގޮސް ކަނޑައް ފައިބާނީކީނޫން އެހެން ބުނީމަ. ބޮޑު ކަމެއް ސަހާދަތް\nސާހިދު އަކީ ޖީ.އެމް.އާރު ކޭސްގަވެސް އެންމެ ބޮޑު ބައެއްކުޅުނު މީހާ، އެނެއްކާ އަނެއްގޭސްގަނޑު އަނބުރަނީ، ދެންގެންދާނީ ރައީސް. އަޅުވެތިކަމުގެ ފެށުން\nކޮބާތަ ސުބްރަމާނިޔަމް ސުވާމީ ޖީ. އެއީ އިންޑިޔާގެ ސަރުކާރު ހިންގާ ޕާޓީގެ ވަރަށް މަތީ މީހެއް ކަމަށް ވަނީ. ރާއްޖެ ހިފަން އޭނަ ގޮވާލެއްވި.\nއިންޑިއާގެ ތައްޕާހުން މިގައުމު ސަލާމަތް ކޮށްދިނީ ރައީސް ޔާމީނު. އަނެއްކާވެސް އަޅުވެތިކަމަށް ގޮސް ސަލާންޖެހުމުގެ ސަގާފަތް އާލާކުރީ. ގައުމުތަކަށް ދަރަނީއޭ ގޮވިމީހުން ވެރިކަމަށް އަރާ ދެހަފްތާތެރޭގައި އިންޑިއާއިން 300 މިލިއަން ޑޮލަރުގެ ލޯނު ނަގަން ސަލާން މިޖަހަނީ ބަޖެޓް ސަޕޯޓަށޭކިޔާފައި. ކިހާ ދެރަކަމެއްމީ. ވެރިކަން ކުރަން އެނގޭތީ ނޫންދޯ އެކަމާއުޅުނީ. ބޭނުންވި ކަންތައް ވެއްޖެ. ކުށްވެރިން ދޫވެއްޖެ. ދެން ގައުމު ވިއްކާ ނުލައި އިސްތިޢުފާދީ.\nމިދާ ގޮތައް ދަންޏާ މާ ގިނަ ދުވަހެއް ނުވެ މި ގައުމު އަޅުވެތި ކުރާނެ އިންޑިޔާއިން. އިންޑިޔާ އަކީ އަބަދުވެސް އެކަމައް ފެން ބޮވައިގެންފައިވާ ގައުމެއް.\nއަނެއްކާވެސް މިތަނުގެ ދުވަސް މިދިޔައީ. 10 އަހަރު ފަހަތަށް. އިންޑިއާގެ އަޅުވެތިކަމަށް..\nއިންޑިޔާ ފައިފުއްސެއްގެ މިސާލަށް ވެއްޓުމުގެ ބާބެއް ފެށިއްޖެ.\nދެން އޮންނާނީ ގައުމުތަކަށް ދަތުރުކޮށް ބޮޑު ތެޅުން\nސަލާންޖެހުން އޭރުންތާ މިގައުމަށްލިބޭ ހުރިހާ އާމްދަނީއެއް މިމީހުންގެ ބަނޑަށްލެވޭނީ!


August 09, 2020 10\nAugust 05, 2020 6\nAugust 02, 2020 2\nއެއްބަޔަކަށް ތަނަވަސް ކަމެވެ. އެކަމަކު އާއިލާގައި ހަމަޖެހުމެއް ނެތެވެ. އަނެއް ބަޔަކަށް އުފާވެރި އާއިލާއެކެވެ. އެކަމަކު ތަނަވަސްކަމުގެ ނަސީބެއް ނެތެވެ. އެކަކަށް ކާމިޔާބު ދިރިއުޅުމެކެވެ. އަނެކަކަށް ރީތި ސިފައެވެ. ހުރިހާ ކަމެއް ފުރާ ފުރިހަމަވެފައިވާ މީހެއް ވަރަށް މަދެވެ. ރިފާއަކީ ވަރަށް ރީތި އަންހެނެކެވެ. ދިގު އަދި ފަން...\nJuly 05, 2020 41\nJuly 02, 2020 26\nJuly 01, 2020 10


އަލްފާޟިލް ޢަބްދުﷲ އިބްރާހީމް - ދިވެހި ދައުލަތަށް ޚިދުމަތް ކުރުމުގެ އިނާމު އެއްވަނަ ބައި - 2021 - The President's Office\nޑެޕިއުޓީ ޑިރެކްޓަރ، ޑިޕާޓްމަންޓް އޮފް ނޭޝަނަލް ރަޖިސްޓްރޭޝަން\nއަލްފާޟިލް ޢަބްދުﷲ އިބްރާހީމް\nފަންފެހި ހދ. ކުޅުދުއްފުށި\nޢަބްދުﷲ އިބްރާހީމް، ސަރުކާރަށް ޚިދުމަތް ކުރައްވަން ފަށްޓަވައިފައިވަނީ 1980 ވަނަ އަހަރުގެ ނޮވެންބަރު މަހުގެ 26 ވަނަ ދުވަހުއެވެ. ފުރަތަމަ އަދާކުރެއްވީ، އެދުވަސްވަރު އަތޮޅުތެރޭގެ ކަންތައްތައް ބަލަހައްޓަވާ ވުޒާރާ ކަމަށްވާ، މިނިސްޓްރީ އޮފް ޕްރޮވިންޝަލް އެފެއާޒްގެ2ނަންބަރު ކާތިބު ކަމުގެ ވަޒީފާއެވެ.\nޢަބްދުﷲ އިބްރާހީމް ކުރެއްވި މައިގަނޑު މަސައްކަތްތަކަކީ، ރާއްޖެތެރެ ތަރައްޤީ ކުރުމަށް ހިންގާ މަޝްރޫޢުތަކުގެ ބަޖެޓް ބެލެހެއްޓެވުމުގެ މަސައްކަތެވެ. އޭރުގެ ރައީސް އަލްއުސްތާޛު މައުމޫން ޢަބްދުލްޤައްޔޫމް ފެށްޓެވި ރާއްޖެތެރެ ތަރައްޤީ ކުރުމުގެ މަޝްރޫޢުތަކުގެ މަސައްކަތްތަކަށް ބަޖެޓް ކަނޑައަޅުއްވައިގެން ކުރިއަށް ގެންދަވަން ފެށްޓެވިތާ ދެ އަހަރެއްހާ ދުވަސް ފަހުން އެ މަޝްރޫޢުތަކުގެ ބަޖެޓް ބެލެހެއްޓެވުމާ ޢަބްދުﷲ އިބްރާހީމް ހަވާލުވެވަޑައިގެން، އެ މަޝްރޫޢުތައް ނިމެންދެން ބަޖެޓް ބެލެހެއްޓެވުމުގެ މަސައްކަތް ކުރެއްވިއެވެ. އަދި އަތޮޅުތެރޭގެ މީހުން ދިރިއުޅޭ ރަށްތަކުގެ ތެރެއިން 95 އިންސައްތަ ރަށަށް ދަތުރުކުރައްވައި، މަޝްރޫޢުތަކުގެ މަސައްކަތްތައް ހިނގާނުހިނގާގޮތް ބެއްލެވިއެވެ.\nރާއްޖޭގެ އަތޮޅުތަކާބެހޭ ވުޒާރާގެ ނަން، އެކިދުވަސްވަރު އެކި ނަމަށް ބަދަލުވެ، ވަޒީރުން ބަދަލުވަމުންދިޔަ ނަމަވެސް، ޢަބްދުﷲ އިބްރާހީމް ކުރައްވަމުން ގެންދެވި މަސައްކަތްތަކަށް އެއްވެސް ބަދަލެއް އައިސްފައެއް ނުވެއެވެ. އެޓޮލްސް މިނިސްޓްރީގައި ޢަބްދުﷲ އިބްރާހީމް ވަޒީފާ އަދާކުރެއްވިއިރު، އެ މިނިސްޓްރީގެ އެސިސްޓެންޓް ސެކްރެޓެރީ ކަމާއި، ސެކްރެޓެރީ ކަމާއި، ކޮންސްޓްރަކްޝަން ސުޕަވައިޒަރ ކަމާއި، ސީނިއަރ އެޑްމިނިސްޓްރޭޓިވް އޮފިސަރ ކަމާއި، ވަކީލު ކަމާއި، ޑެޕިޔުޓީ ޑިރެކްޓަރުކަން ކުރައްވައިފައިވެއެވެ.\nމިނިސްޓްރީ އޮފް އެޓޮލްސް އެޑްމިނިސްޓްރޭޝަން، 2008 ވަނަ އަހަރުގެ ނޮވެންބަރު މަހު އުވައިލެއްވުމާ ގުޅިގެން ޑިޕާޓްމަންޓް އޮފް ނޭޝަނަލް ރަޖިސްޓްރޭޝަންގެ ވަޒީފާ ހަމަޖެހެންދެން ޢަބްދުﷲ އިބްރާހީމް ހުންނެވީ، މިނިސްޓްރީ އޮފް ހޯމްއެފެއާޒްގެ މުވައްޒަފެއްގެ ގޮތުގައެވެ. އަދި މިހާރު ޚިދުމަތް ކުރައްވަމުން ގެންދަވަނީ، ޑިޕާޓްމަންޓް އޮފް ނޭޝަނަލް ރަޖިސްޓްރޭޝަންގައެވެ. އެ ޑިޕާޓްމަންޓްގެ އެޑްމިން، ބަޖެޓް އަދި އެޗް.އާރު. ގެ ވެރިއެއްގެ ގޮތުގައި މަސައްކަތް ކުރެއްވުމަށްފަހު، ބަޖެޓް ސެކްޝަން، ވަކި ސެކްޝަނެއްގެ ގޮތުގައި ހަމަޖެހުމާ ގުޅިގެން، މިހާރު މަސައްކަތް ކުރައްވަމުން ގެންދަވަނީ، އެ ސެކްޝަންގެ ވެރިއެއްގެ ގޮތުގައެވެ.


Magufeyrey Dhaadhaa Roadha Ah | Dhiislam\nވާހަކަ ކިޔައިދޭ ރަޙުމަތްތެރިޔާ ޖޫން 3, 2017\nމި ވާހަކަ ކިޔައިދިން ކަލޭގެފާނުން އެއްދުވަހެއްގައި އެއްގަމު ދަތުރެއްގައި ވިއެވެ. ފައުޖަކާއި އެކީގައި ވަޑައިގަންނަވަމުން ދަނިކޮށް އެމީހުންގެ މައްޗަށް ބަޔަކު އަރައި ގަނެ އަތުގައިވާ މުދާތަށް ފޭރިގަތެވެ. އެ މަގުފޭރޭ މީހުންތައް އެމީހުންގެ މުދާތައް ހިފައިގެން ގޮސް އެމީހުންގެ "ބޮސް" ކުރިމައްޗަށް އޮއްސާލިއެވެ. އޭގެ ތެރޭގައި ބައެއް ކާތަކެތިވެސް ހުރުމާއި އެކީގައި އެމީހުން އެއިން ކާންފެށިއެވެ. ނަމަވެސް ވާހަކަ ކިޔައިދެއްވި ކަލޭގެފާނުން ވިދާޅުވިއެވެ. ތިމަން ކަލޭގެފާނަށް ފެނުނީ އެ އެންމެން ކަމުން ގެންދާ އިރުގައިވެސް އެމީހުންގެ ބޮޑުމީހާ ނުކައި ހުރީތީއެވެ. ތިމަން ކަލޭގެފާނުން އެއީ ކީތްވެތޯ އެހުމުން އޭގެ ޖަވާބުގައި ބުންޏެވެ.......................................... "ތިމަން މިހުރީ ރޯދަ އަށެވެ"\nއެކަލޭގެފާނުން ވިދާޅުވިއެވެ. ތިމަން ކަލޭގެފާނުން ހައިރާންވެގެން ހުރެ އަހާލީމެވެ. ކަލޭ ރޯދަ އަށް ތި ހުންނަނީ އަދި ވައްކަންތައްވެސް ކުރަމުން މީހުންގެ މުދައު ނުޙައްޤުން ފޭރޭ ޙާލުގައިދޯއެވެ؟ އޭނާ ޖަވާބުގައި ބުންޏެވެ. ނުބައި ނުލަފާ ކަންތައް ކުރިޔަސް ރަނގަޅު ހެޔޮ އެންމެ ޢަމަލެއް ނަމަވެސް ކުރަންޏާ ސަލާމަތް ވާނޭ ދޮރެއް ފަހުންވެސް ދިމާވެދާނެއެވެ.\nމާނައަކީ ތިމަންނަ އަށް ތިމަން މިކުރާ ކަންކަމަކީ ނުބައި ކަމެއްކަން އިނގެއެވެ. އަދި މި ކަންތަކާމެދު ތިމަންނަ އަށް އަދަބު ނުލިބި ނުދާނޭކަންވެސް ދަންނަމެވެ. އެހެންވީމައި ކޮންމެސް ގޮތެއް ހޯދާން ވެގެން ކޮންމެވެސް ހެޔޮ ޢަމަލެއް ކުރާން ކަމަށް ރޯދަ ހިފަނީ އެވެ.\nވާހަކަ ކިޔައިދެއްވި ކަލޭގެފާނުން ވިދާޅުވިއެވެ. ތިމަން ކަލޭގެފާނުންނަށް ދުވަސް ތަކެއް ފަހުން އެމީހާ ވައްތަރު ޖަހާ ، މޫނުމަތިން ރަނގަޅު މާތް ވައްތަރު ޖަހާ ހެޔޮލަފާ މީހަކު ގެފުޅު ވަށައިގެން ތަވާފް ކުރަނިކޮށް ދުށީމެވެ. އެމީހާގެ މޫނުމަތިން ވަރުބަލިކަން ހާމަވޭވޭ ހުއްޓެވެ. ތިމަން ކަލޭގެފާނުން ގޮސް އެމީހާ ކުރެން އެއީ ކުރިން ތިމަން ކަލޭގެފާނުންނާއި ބައްދަލުވީ މަގުފޭރޭ މީހުންގެ ބޮޑު މީހާތޯ ސުވާލު ކުރީމެވެ. އޭނާ ޖަވާބު ދިނެވެ....\nއާނއެކެވެ. މިއީ ހަމަ އެމީހާ އެވެ. އެ ފާފަވެރިޔާ އެވެ. ތިމަން ނަޔަށް ތަޢުބާވާން މަގުދައްކައިދިނީ އެދުވަހު އެ ހިފި ރޯދައެވެ.\nމިއީ 1 އޮގަސްޓް 2011 ގައި ދިއިސްލާމްގައި ޝާއިއުކުރެވިފައިވާ ލިޔުމެކެވެ.


38 Anhenunnaa Indhegen Ulhunu 89 Kudhinge Bappa Maruvehje - Vaguthu\nބޮޑު އާއިލާއެއްގެ ވެރިއެއް ކަމަށްވާ އިންޑިޔާގެ މިޒޯރަމްއަށް ނިސްބަތް ޒިއޮނާ ޗަނާ މަރުވެއްޖެ އެވެ.\nޒިއޮނާ ޗަނާ މަޝްހޫރުވެފައިވަނީ އެންމެ ގިނަ އަނބިން ގެންގުޅޭ އަދި އެންމެ ގިނަ ކުދިންގެ ބައްޕަގެ ގޮތުގައި އެވެ. 76 އަހަރުގެ ޒިއޮނާ މަރުވެފައި ވަނީ އާދީއްތަ ދުވަހުގެ ވަގުތެއްގައި ހޮސްޕިޓަލުގައި ފަރުވާހޯދަމުން ދަނިކޮށެވެ. މައުލޫމާތު ލިބޭ ގޮތުގައި އޭނާ އަކީ ހަކުރުބަލީގެ އިތުރުން ލޭމައްޗަށް ދިއުން ވެސް ހުންނަ މީހެކެވެ.\nޒިއޮނާ މަރުވި އިރު އޭނާގެ 38 އަނބިންނާއި 89 ކުދިން އެބަތިއްބެވެ. ޕީޓީއައި ނޫހުން ރިޕޯޓުކުރާގޮތުގައި ޒިއޯނާ މަރުވެފައިވަނީ ތިންދުވަސްވަންދެން ހޮސްޕިޓަލުގައި ފަރުވާހޯދުމަށް ފަހުގައެވެ.\nއިންޑިޔާގެ ފަރުބަދަމަތީ އަވަށެއް ކަމަށްވާ ބެގްޓުއަންގް ޓަލަންގުއަމް ގައި ޒިއޮނާގެ އާއިލާ ދިރިއުޅެމުން އަންނަނީ ހަތަރުބުރީގެ ގެއެއްގައި އެވެ. މިގޭގައި 100 އަށްވުރެ ގިނަ ކޮޓަރި ހުރެ އެވެ. ޒިއޮނާގެ ބޮޑު އާއިލާގެ ސަބަބުން ގިނަ ޢަދަދެއްގެ ފަތުރުވެރިންވެސް އެ އަވަށަށް ޒިޔާރަތް ކުރާކަމަށް ވެއެވެ.\nމިޒޯރަމްގެ ޗީފް މިނިސްޓަރ ވަނީ ޒިއޯނާ މަރުވުމުން އެކަމުގެ ހިތާމަ ފާޅުކޮށްފަ އެވެ. ޒިއޯނާ ބެލެވިފައި ވަނީ ދުނިޔޭގެ އެންމެ ބޮޑު އާއިލާގެ އިސްމީހާގެ ގޮތުގައި އެވެ.\nޒިއޮނާ ފުރަތަމަ ކައިވެންޏެއް ކޮށްފައި ވަނީ އޭނާގެ އުމުރުން 17 އަހަރުގައި އެވެ. އޭރު އޭނާގެ އަންހެނުން އޭނާ އަށްވުރެ ތިން އަހަރު ދޮއްޓެވެ. ޒިއޮނާ އެންމެ ފަހުން ކައިވެންޏެއް ކޮށްފައި ވަނީ 2004 ވަނަ އަހަރުއެވެ. އޭނާގެ އާއިލާގެ އެންމެންވެސް ދިރިއުޅެނީ އެއް ގެއެއްގައި އެވެ. ނަމަވެސް ޒިއޮނާގެ އަންހެން ކުދިން އުޅެނީ އެމީހުން އިނދެގެން އުޅޭ މީހުންގެ ގޭގޭގައި އެވެ.\nޖޫން 14, 2021 01:07\nއެ ކކކކކަކަކ ކައް ހުއްދައި4އަނބިން\nޖޫން 14, 2021 06:44\nޢެމީހުން ތައް ޖާހިލެގެ ކިބައިން މިންޖު ވީ އެވެ\nޖޫން 18, 2021 12:09\nއެމީހާ މީހުނާއި އިނީމަ ޖާހިލުީ. ކަލޭމެން ނުއިދެ ކިތައްމެ ގިނައިން ޒިނޭކުރިއަސް ވަރިހަމަ ދޯ. ހުދު ކާފޫރު ކޮޅެއް. ނިކަން އެގޭ ދުވަހަކުން ކަލޭމެންެ ދަރިނގެ އަދަދު އެގޭނެ.\nޖޫން 19, 2021 11:18\n39 އަންހެނުންނާއި އިނދެގެން އުޅުނު 89 ކުދިންގެ ބައްޕަ މަރުވެއްޖެ.ސުރުޙީ ގއ އޮތީ މިހެން އެކަމަކް ޒިއޮނާ މަރުވި އިރު އޭނާގެ 38 އަނބިންނާއި 89 ކުދިން އެބަތިއްބެވެ. ކިހިނެއް މިވީ..އެކަަކ މަރު ވީތަ...


ސިއްޙަތާގުޅޭ އެމްޑީޕީގެ ސިޔާސަތު މިއަދު ރާއްޖޭގެ ހުރިހާ ހިސާބެއްގައި އިފްތިތާޙް ކޮށްފި. – Maldivian Democratic Party\nސިއްޙަތާގުޅޭ އެމްޑީޕީގެ ސިޔާސަތު މިއަދު ރާއްޖޭގެ ހުރިހާ ހިސާބެއްގައި އިފްތިތާޙް ކޮށްފި.\nސިއްޙަތާގުޅޭ އެމްޑީޕީގެ ސިޔާސަތު “ހިތްހަމަޖެހުން – ގަރުބަގަތީއްސުރެ، ނެތިދިއުމަށް ދާންދެން” މިއަދު ޤައުމީ ފެންވަރުގައި އިފްތިތާޙް ކޮށްފިއެވެ. އައްޑޫ ސިޓީގެ ހިތަދޫގައި ސިއްޙަތާގުޅޭ އެމްޑީޕީގެ ސިޔާސަތު އެމްޑީޕީގެ ރިޔާސީ ކެންޑިޑޭޓް ރައީސް ނަޝީދު ރަސްމީކޮށް އިފްތިތާޙް ކޮށްދެއްވުމާއި އެކުއެކީ ރާއްޖޭގެ 19 އަތޮޅާއި މާލެ ސިޓީގައި އެމްޑީޕީގެ ސިޔާސަތު އިފްތިތާޙް ކުރުން އޮތެވެ.\nމިއަދު އެމްޑީޕީން އިފްތިތާޙް ކުރި ސިޔާސަތު އިފްތިތާޙް ކުރުމަށް 19 އަތޮޅާއި ދެ ސީޓީގެ ބައެއް ގެތަކަށް ކުރި ޒިޔާރަތުގައި މި ސިޔާސަތު އިފްތިތާޙް ކޮށްދެއްވުމަށްފަހު ސިޔާސަތުތައް އިފްތިތާޙްކޮށްދެއްވި ބޭފުޅުން ދެއްކެވި ވާހަކަ ފުޅުގައި އެމްޑީޕީގެ އަމާޒަކީ އެމްޑީޕީން ތަޢާރަފްކުރި އާސަންދަ ފުރިހަމަ ގޮތުގައި އަލުން އިއާދަ ކުރުންކަމަށާއި މިހާރަށްވުރެ ބޮޑަށް ސިއްޙީ ދާއިރާގެ ހާލަތު ރަނގަޅުކޮށް މީހުން ބިނާ ކުރުން ކަމަށް ވިދާޅުވިއެވެ.\nސިއްޙަތާގުޅޭ އެމްޑީޕީގެ ސިޔާސަތު އިފްތިތާޙް ކޮށްދެއްވުމަށް އެމްޑީޕީގެ މެންބަރުން ދެއްކެވި ވާހަކައިގާ އެމްޑީޕީގެ ސަރުކާރުގައި ދެހާސް ޑޮކްޓަރުން ތަމްރީނު ކުރުމަށް ފުރުޞަތު ހުޅުވާލާނެ ކަމަށާއި އަދި ރަށްރަށުގައި ނުވަތަ ކޮމިއުނިޓީ ތަކުގައި މަސައްކަތް ކުރާނެ 250 ހެލްތް އެކްޓިވިސްޓުން ތަމްރީނުކޮށް ތަޢާރަފްކޮށް ޚިދުމަތައް ނެރުން ކަމަށެވެ. އަދި އެ ހެލްތް އެކްޓިވިސްޓުން މެދުވެރިކޮށް ބަލިމީހާއަށާއި ބަލިމީހާގެ އާއިލާއަށް އެހިތެރިވެދިނުން ކަމަށެވެ.\nއެމްޑީޕީގެ އަމާޒަކީ ރައްޔިތުންނަށް ބޭސްފަރުވާ ކުރެވޭނެ ފަސޭހަ ނިޒާމެއް ޤާއިމް ކުރުމާއި ހާސްކަމެއް ނެތި ބޭސްފަރުވާ ލިބޭނެ އިންތިޒާމެއް ހަމަޖެއްސުން ކަމަށް އެމްޑީޕީގެ ސިޔާސަތު އިފްތިތާޙްކޮށްދެއްވަމުން ދެއްކެވި ވާހަކައިގާ މެންބަރުން ފާހަގަ ކުރެއްވިއެވެ. އަދި ދަތުރުފަތުރުގެ ނިޒާމު ތަރައްޤީކޮށް ސިއްޚީ ޙިދުމަތްތަކާވެސް ގުޅުވުން ކަމަށް ވިދާޅުވިއެވެ.\nމިއަދު އެމްޑީޕީން ރައްޔިތުންނަށް ހުށަހެޅި ސިއްޙަތާގުޅޭ އެމްޑީޕީގެ ސިޔާސަތު “ހިތްހަމަޖެހުން – ގަރުބަގަތީއްސުރެ، ނެތިދިއުމަށް ދާންދެން” ބައެއް ދާއިރާތަކުގައި އިފްތިތާޙް ކުރުން ކުރިއަށް ގެންދިއައީ ދާއިރާ ތަކުގެ ތިން ގެއަކަށް ޒިޔާރަތްކޮށްގެންނެވެ. އަދި މި ގޭގެ ތަކުގެ އާއިލާ މީހުންނާއި އެހެން ފަރާތްތަކުން ކުރި ސުވާލުތަކަށް އެމްޑީޕީގެ ޤައުމީ މަޖިލިސް މެންބަރުން ޖަވާބު ދެއްވިއެވެ. އަދި ސިޔާސަތު އިފްތިތާޙް ކުރމުގެ މި ހަފްލާތަަކަށްފަހު އެމްޑީޕީގެ ސިޔާސަތާއި ބެހޭ މައުލޫމާތު ރައްޔިތުންނަށް ހިއްސާ ކުރުމަށް ބައެއް ރަށްރަށުގައި އާއްމު ހަފްލާތައް ބާއްވަމުން ގެންގޮސްފައިވެއެވެ.


Kudhi ulhandhu thakugai reygandu dhathuru nukuran ilthimaas kohfi - One Online\n26 މެއި 2021، މާލެ: ހުޅަނގު މޫސުން ފެށި ވައި ބާރުވެ ކަނޑުގަދަވުން -- ވަން ފޮޓޯ: އަހުމަދު އައިހަމް\nކުދި އުޅަނދުތަކުގައި ރޭގަނޑު ދަތުރު ނުކުރަން އިލްތިމާސްކޮށްފި\nކުރިއަށް އޮތް ތިން ދުވަހު ރާއްޖޭ ސަރަހައްދުގެ ވައިގަދަވުމާއެކު ކަނޑުތައް ގަދަވާނެކަަމަށް މޫސުމާބެހޭ ގައުމީ އިދާރާ (މެޓް) އޮފީހުން ލަފާކޮށްފައިވާތީ ރައްކާތެރިކަން ކުޑަ ކުދި އުޅަނދުފަހަރުގައި ރޭގަނޑު ދަތުރު ނުކުރުމަށް އެމްއެންޑީއެފުން އިލްތިމާސްކޮށްފިއެވެ.\nއެމްއެންޑީއެފުން މިއަދު ބުނީ ކުރިއަށް އޮތް ތިން ދުވަހު ރާއްޖެ ސަރަހައްދުގައި ވައިގަދަވުމާއެކު ކަނޑުތައް ގަދަވާނެ ކަމަށް މެޓް އޮފީހުން ލަފާކޮށްފައިވާތީ ކަނޑުދަތުރުކުރާ ފަރާތްތަކުން މޫސުމަށް ސަމާލުކަންދިނުމަށް އެދޭ ކަމަށެވެ. އަދި ކަނޑުދަތުރުކުރާ އުޅަނދުފަހަރުގެ އޮޑިވެރިންނާއި ކެޕްޓަނުން މޫސުމާބެހޭ އެންމެ ފަހުގެ މައުލޫމާތު ހޯދުމަށްފަހުގައި ދަތުރުތައް ރޭވުމަށް ސަމާލުކަންދިނުމަށް އެދޭ ކަމަށްވެސް އެމްއެންޑީއެފުން ވަނީ ބުނެފައެވެ.\n"ހާއްސަކޮށް ކުދި އަދި ސަލާމަތީގޮތުން ރައްކާތެރިކަން ކުޑަ އުޅަނދުފަހަރުގައި ރޭގަނޑު އަދި ވިއްސާރައިރު ދަތުރު ނުކުރުމަށް އިލްތިމާސް ކުރަން،" އެމްއެންޑީއެފުން ބުންޏެވެ.\nކަނޑުދަތުރުކުރާ ފަރާތްތަކުން ދަތުރަށް ފުރުމުގެ ކުރިން އަންގަންޖެހޭ ފަރާތްތަކަށް އެންގުމަށާއި އުޅަނދުގައި ލައިފްޖެކެޓާއި މުއާސަލާތީ ނިޒާމާއި ދިޔަހިއްކާ ޕަންޕު ފަދަ ތަކެތި ހުރީ ރަނގަޅަށްތޯ ޗެކް ކުރުމަށް ސަމާލުކަން ދިނުމަށް ވަނީ އެދިފައެވެ.\nމީގެ އިތުރުން މުދާ އުފުލާ އުޅަނދުފަހަރުތަކުން ވެސް މުދާ ބަރުކުރުމުގައި ގަވާއިދުތަކަށް އަމަލު ކުރުމަށާއި ލައިސަންލުމުގައި ރަނގަޅަށް އައްސާފައި ބެހެއްޓުމަށް އެމްއެންޑީއެފުން އިލްތިމާސްކޮށްފައިވެއެވެ. އަދި ފަޅުތެރެ އާއި ފަޅުން ބޭރުގައި އަޅާފައިވާ އުޅަނދުފަހަރުގެ އޮޑިވެރިންނާއި ކެޕްޓަނުން އޮޑިދޯނި ފަހަރު ބެލެހެއްޓުމާއި ދިޔަ ހިއްކުމަށް ސަމާލުކަން ދިނުމަށް ވެސް އެމްއެންޑީއެފުން ވަނީ އިލްތިމާސްކޮށްފައެވެ.\nކަނޑުދަތުރުކުރާ ފަރާތްތަކުން އެއްވެސް ހާދިސާއެއް ހިނގައިފިނަމަ، ލަސްނުކޮށް ކޯސްޓްގާޑުގެ ހިލޭ ގުޅޭ ނަންބަރު 191 އަށް ގުޅައި އެ މައުލޫމާތު ހިއްސާކުރުމަށް އެމްއެންޑީއެފުން ވަނީ އެދިފައެވެ.\nމެޓު އޮފީހުން މިއަދު ބުނީ ރާއްޖެއާ ދުރުން ބޭ އޮފް ބެންގޯލްގެ ހުޅަނގުދެކުނުގައި އުފެދުފައިވާ ކޮޅިގަނޑު ހުޅަނގުއުތުރަށް ޖެހި، މިއަދު އިންޑިއާގެ އައްސޭރި ފަށަށް އަރާނެ ކަމަށް ލަފާ ކުރެވޭ ކަމަށެވެ.\nއެހެންކަމުން ކުރިއަށް އޮތް ތިން ދުވަހު ރާއްޖޭގެ ސަރަހައްދުގައި ވައި ގަދަވުމާއެކު ކަނޑުތައް ގަދަވާނެ ކަމަށް ލަފާކުރެވޭ ކަމަށެވެ.\nއެގޮތުން މެދު ރާއްޖެ ތެރޭގެ އަތޮޅުތަކަށް ގަޑިއަކު 17 މޭލާ 27 މޭލާ ދެމެދުގެ ބާރު މިނުގައި އަދި އެހެނިހެން ސަރަހައްދުތަކަށް ގަޑިއަކު 15 މޭލާ 25 މޭލާ ދެމެދުގެ ބާރު މިނުގައި ވައި ޖެހޭނެ ކަމަށް ލަފާ ކުރެވޭ ކަމަށް އެ އިދާރާއިން ބުންޏެވެ.\nގުޅޭ ޓެގު ކޯސްޓްގާޑް އެމްއެންޑީއެފް މެޓް އޮފީސް މޫސުމް މޫދު


ސްކައުޓް މުޙަންމަދު ޖައިޝަމް އިބްރާހީމަށް ގެލެންޓްރީ ރަން އެވޯޑު ދެއްވުމުގެ ޙަފްލާގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nސްކައުޓް މުޙަންމަދު ޖައިޝަމް އިބްރާހީމަށް ގެލެންޓްރީ ރަން އެވޯޑު ދެއްވުމުގެ ޙަފްލާގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n23 ޖަނަވަރީ 2008، ރިފަރެންސް: PPS/2008/17\nاَلْحَمْـدُ لِلّـهِ رَبّ العَـالَمِـين، وَالصّـلاة وَالسّـلام على أشرف المرسـلين، سيدنا محـمَّدٍ وَعلى آلـه وأصـحَابِه أجمـعـين.\nއާދެ! މިރޭ އަޅުގަނޑުގެ އެންމެ އުފާވެރި ވާޖިބަކީ، މިރޭގެ މި ޙަފްލާގައި ގެލެންޓްރީ ރަން އެވޯޑް ޙާޞިލުކުރި ހިތްވަރުގަދަ ސްކައުޓް މުޙަންމަދު ޖައިޝަމް އިބްރާހީމަށް ވަރަށް އިޚްލާޞްތެރިކަމާއެކު ތަހުނިޔާއާއި މުބާރަކްބާދީ އަދާކުރުން. މި ތަހުނިޔާގައި މުޙަންމަދު ޖައިޝަމް އިބްރާހީމްގެ ލޮބުވެތި ބައްޕައާއި ލޮބުވެތި މަންމަ އަދި ޢާއިލާގެ މެންބަރުން އަޅުގަނޑު ހިމަނަން. ހަމައެޔާއެކީގައި، ހޯރަފުށީގެ ލޮބުވެތި ރައްޔިތުންނާއި، ހއ. އަތޮޅު މަދަރުސާގެ ވެރިންނާއި، މުދައްރިސުންނާއި ދަރިވަރުންނާއި، ރާއްޖޭގެ ސްކައުޓް ކައުންސިލްގެ ރައީސް ޑޮކްޓަރ މަޙްމޫދު ޝައުޤީއާއި، މިނިސްޓަރ އޮފް އެޑިޔުކޭޝަން އަލްފާޟިލާ ޒާހިޔާ ޒަރީރާއި، ސްކައުޓް އެސޯސިއޭޝަންގެ ޗީފް ކޮމިޝަނަރ އަލްފާޟިލް އަޙްމަދު ޢަލިމަނިކާއި، ސްކައުޓް ކައުންސިލްގެ މެންބަރުންނާއި، ރާއްޖޭގެ ހުރިހާ ސްކައުޓުން ޝާމިލުކުރަން.\nސްކައުޓް މުޙަންމަދު ޖައިޝަމް އިބްރާހީމް، މިރޭ މި ޙާޞިލުކުރި އިނާމަކީ، ސްކައުޓުންނަށް ދެވޭ ވަރަށް މަތީ ޝަރަފެއް. ވަރަށް ޝަރަފުވެރި އިނާމެއް. އެ އިނާމުގެ ތަޢާރުފެއް، ދެންމެ ސްކައުޓް ކައުންސިލްގެ މެންބަރު އަލްފާޟިލް އިބްރާހީމް ޒަމީރު ދެއްވައިފި.\nހޯރަފުށީގައި މިމަހުގެ 8 ވަނަ ދުވަހު ހިނގައިދިޔަ ނުރައްކާތެރި ޙާދިސާގެ ވާހަކަ، ދެންމެ ސްކައުޓް ކައުންސިލްގެ ރައީސް އަދި މިނިސްޓަރ އޮފް ޓޫރިޒަމް އެންޑް ސިވިލްއޭވިއޭޝަން ޑޮކްޓަރ މަޙްމޫދު ޝައުޤީ ވިދާޅުވެއްޖެ. އޭނާގެ ވާހަކަފުޅުގައި، އެކަން ވެގެންދިޔަގޮތާއި، ޖައިޝަމް ސާބިތުކޮށްދިން ހިތްވަރާއި، މިކަމުގައި އަޅުގަނޑު ސަލާމަތްވުމުގައި މާތްﷲ މެދުވެރިކުރެއްވި ހުރިހާ ފަރާތްތަކެއްގެ ވާހަކައާއި، އަދި މިޢަމަލަކީ ދިވެހި ހުރިހާ ރައްޔިތުންނާއި، ބޭރުގެ ފަރާތްތަކުންވެސް ވަރަށް ބޮޑަށް ކުށްވެރި ކުރެއްވި ޙާދިސާއެއްކަމާއި، މިފަދަ ކަމެއް ރާއްޖޭގައި ހިނގިޔަނުދިނުމަށް އަޅުގަނޑުމެން ޢަޒުމް ކަނޑައަޅަންޖެހޭނެ ކަމަށްވަނީ ވިދާޅުވެފައި. ޝައްކެއްނެތްގޮތުގައި އޭނާ އެ ދެއްކެވި ހުރިހާ ވާހަކަފުޅަކީވެސް، ވަރަށް ޤަބޫލުކުރެވޭ، އަޅުގަނޑުމެން އެންމެންގެ ހިތުން އެކަމަށް ދޭންޖެހޭ ތަރުޙީބެއް ދޭންޖެހޭ ވާހަކަފުޅެއް.\nއާދެ! ހޯރަފުށީގައި މީހަކު ވަޅިން އަޅުގަނޑަށް ޙަމަލާދޭން އުޅުމުން، ނުވަތަ ޙަމަލަ ދިނުމުން، އެކަމުގެ ނުރައްކަލުން އަޅުގަނޑު ސަލާމަތްވީ، މާތްﷲގެ ތަނަވަސް ރަޙްމަތާއި މިންވަރުފުޅުން. އެހެންކަމުން، މިފުރްޞަތުގައިވެސް اللّـه سبحـانـه وتعـالىގެ ޙަޟުރަތަށް އަޅުގަނޑު ޙަމްދާއި ޝުކުރު ދަންނަވަން.\nއެ ޙަމަލާއިން އަޅުގަނޑު ސަލާމަތްވުމުގައި، މާތްﷲ މެދުވެރިކުރެއްވި އެއް ފަރާތަކީ، މުޙަންމަދު ޖައިޝަމް އިބްރާހީމް. އާދެ! އެ މީހަކު އަޅުގަނޑު ޙަމަލަ ދިނުމުގެ ކުރިންވެސް، އޭނާ ކުރީ ސަފަށް ޖެހެން އުޅުނު އުޅުން މަނާކޮށް، އޭނާއަށް އެއްވެސް ފުރްޞަތެއް ނުދީ ހިފެހެއްޓީ ޖައިޝަމް. ހަމައެހެންމެ، އޭނާ ވަޅިން އެ ދޭން އުޅުނު ޙަމަލާގެ ދިފާޢުގައި އޭނާގެ އަތުން ޙަރަކާތްތެރި ކުރީވެސް ހަމަ ޖައިޝަމް. އެހެންވީމާ، އެދުވަހު ޖައިޝަމް އެ ސާބިތުކޮށްދިން ހިތްވަރަށާއި، ކުޅަދާނަ ކަމަށާއި، ޢަޒުމަށްޓަކައި، އޭނާއަށް އަޅުގަނޑު ވަރަށް ބޮޑަށް ޝުކުރު އަދާކުރަން. އަދި އޭނާ ސްކައުޓަކަށްވީތީ، ސްކައުޓް ޙަރަކާތަށްވެސް ތަހުނިޔާ ދަންނަވަން.\nމިކަން މިހެން އޮތުމާއެކު، މިރޭގެ މި ޙަފްލާގައި، ޖައިޝަމަށް ގެލެންޓްރީ ރަން އެވޯޑް ޙަވާލުކުރުމަކީ، ޗީފް ސްކައުޓްގެ ޙައިޘިއްޔަތުންނާއި، އަޅުގަނޑުގެ އަމިއްލަ ޙައިޘިއްޔަތުން އަޅުގަނޑަށް ލިބުނު ވަރަށްބޮޑު އުފަލެއް ކަމަށް ދަންނަވަން.\nޝައްކެއްނެތް. ޖައިޝަމް އެ ދުވަހު އެ ދެއްކި ހިތްވަރާއި، އޭނާގެ ސާބިތުކަމަށްޓަކައި، ސްކައުޓް ހުރިހާ ކުދިން ފަޚްރުވެރިވާނެ. އަދި ހަމައެހެންމެ، ދިވެހި ރައްޔިތުންވެސް ފަޚްރުވެރިވާނެ. އެހެންކަމުން، އޭނާ އެ ކުރި ޢަމަލަކީ، އަޅުގަނޑުމެންގެ ދިވެހިރާއްޖެއަށް ވަރަށްބޮޑު ރީތި ނަމެއް ލިބިގެންދިޔަ ޢަމަލެއް ކަމުގައި ވެގެން ހިނގައްޖެ.\nއާދެ! އެ ދުވަހުގެ އެ ނުރައްކާތެރި ޙަމަލާއިން އަޅުގަނޑު ސަލާމަތްވުމުގައި މާތްﷲ މެދުވެރިކުރެއްވި އަނެއް ފަރާތަކީ، އެމް.އެން.ޑީ.އެފް.ގެ ކްލޯޒް ޕްރޮޓެކްޝަން ޓީމް. އެހެންވީމާ، އެދުވަހު އެޓީމުގެ މެންބަރުން ސާބިތުކޮށްދެއްވި ހުނަރުވެރިކަމާއި ޤާބިލުކަމަށްޓަކައި، އެ ޓީމުގެ ހުރިހާ މެންބަރުންނަށްވެސް އަޅުގަނޑު ސާބަސްދީ ޝުކުރު އަދާކުރަން. ހަމައެހެންމެ، އެ ދުވަހުގެ އެ ޙާދިސާ ވަގުތުން ކޮންޓްރޯލްކޮށް އަދި ކުރަންޖެހޭ ތަޙުޤީޤުތައް ކުރުމުގައި، ދިވެހި ފުލުހުން އެ ދުވަހުވެސް އަދާކުރި އަދި މިހާރުވެސް އަދާކުރަމުން އެ ގެންދާ ޚިދްމަތަށްޓަކައި، ފުލުހުންގެ އިސް ފަރާތްތަކަށާއި، ފުލުހުންގެ އެންމެންނަށް އަޅުގަނޑު ޝުކުރު އަދާކުރަން.\nޝައްކެއްނެތް. ޖައިޝަމްގެ ހިތްވަރުގަދަ ޢަމަލުން އެ ދައްކައިދިނީ، ސްކައުޓްގެ ތަމްރީނުން އޭނާއަށް ލިބިފައިވާ ޢަޒުމާއި ކުޅަދާނަކަން. ޖައިޝަމް މި ހޯދައިދިން ރީތި ނަމުން، އޭނާގެ ނަން ސްކައުޓުންގެ އެންމެކުރީ ސަފުގައި ހިމެނިގެން ހިނގައްޖެ. ދުނިޔޭގެ ތަފާތު ސްކައުޓް އެސޯސިއޭޝަންތަކުންނާއި، ރީޖަނަލް އޮފީސްތަކުން ޖައިޝަމްގެ ހިތްވަރުގަދަ ޢަމަލަށް ތަޢުރީފުކޮށްފި. މިއީ އަޅުގަނޑުމެންގެ ރާއްޖެއަށް ސްކައުޓް ދަރިވަރަކު ހޯދައިދިން ވަރަށްރީތި ނަމެއް. ވަރަށް މަތިވެރި ޝަރަފެއް. އަދި އެ ދުވަހު އެ ޙާދިސާގައި ޖައިޝަމްގެ ހަށިގަނޑަށް ވަނީ ގެއްލުންތަކެއް ލިބިފައި. އޭނާގެ އަތްވަނީ ޒަޚަމްވެފައި. އެހެންވީމާ، އެއީވެސް އަޅުގަނޑުމެން މިރޭ ވިސްނާލަންޖެހޭ ވަރަށް މުހިންމު ނުކުތާއެއް.\nމިރޭ އަޅުގަނޑަށް ލިބުނު އެންމެބޮޑު އެއް އުފަލަކީ، މިހާރު އޭނާގެ އަތް ސަލާމަތުން އޮތްކަން ފެންނަން އޮތް އޮތުން. ކުރިން އޭނައާ އަޅުގަނޑު ބައްދަލުކުރި ހުރިހާ ފަހަރެއްގައިވެސް އޭނާގެ އަތް އޮތީ ބެންޑޭޖްކޮށްފައި. އެކަމުގެ ފަރުވާ ލިބެމުންދިޔައީ. އެހެންނަމަވެސް، މިރޭ ފެންނައިރު، މިހާރު އޭނާ އެ އިނީ އިރާދަކުރެއްވިއްޔާ، އެކަމުން ސަލާމަތްވެފައި. ވަރަށް ރީތިކޮށް އެ އިނީ. އެހެންވީމާ، އެކަމަށްޓަކައި އަޅުގަނޑު މާތްﷲ އަށް ޙަމްދާއި ޝުކުރު ކުރަން. އަދި ޖައިޝަމަށް ލިބުނު ޒަޚަމަށް ދިވެހި ސަރުކާރުން މިހާރުވެސް މި ގެންދަނީ ފަރުވާކޮށްދެމުން. އަދި އެ ފަރުވާ ފުރިހަމަކުރުމަށް ކުރަންޖެހޭ ހުރިހާ ކަމެއް އިރާދަކުރެއްވިއްޔާ، ކުރިއަށް އޮތް ތާނގައިވެސް ސަރުކާރުން ކުރާނެ ވާހަކަ ދަންނަވާލަން.\nއޭގެއިތުރުން، ޖައިޝަމަކީ ސްކޫލް ކުއްޖަކަށްވާތީ، އޭނާގެ ތަޢުލީމުގެ ކަންތައްތައްވެސް މިހާރުވަނީ ސަރުކާރުން ހަމަޖައްސައިދީފައި. އާދެ! ރައީސުލްޖުމްހޫރިއްޔާގެ އޮފީހުންނާއި، ސަރުކާރުގެ ކަމާބެހޭ ފަރާތްތަކުން މިހާރުން ފެށިގެން ޖައިޝަމްގެ ތަޢުލީމުގެ ހުރިހާ ކަމެއް ހަމަޖައްސައިދޭގޮތަށް ވަނީ ނިންމާފައި.\nއާދެ! މިރޭ މިތާނގައި ވަރަށްގިނަ ސްކައުޓް ކުދިން އެބަތިބި. އެހެންވީމާ، އެކުދިންނާ މުޚާޠަބުކޮށް، އަޅުގަނޑު އެއްޗެއް ބުނެލަން ބޭނުންވޭ. އަޅުގަނޑު ބުނަން ބޭނުންވާ ވާހަކައަކީ، ކޮންމެ ސްކައުޓަކީވެސް ޖައިޝަމްފަދަ ޤައުމަށް ތެދުވެރި، ވަފާތެރި، އިޚްލާޞްތެރި ސްކައުޓަކަށްވާށޭ. އަދި ކޮންމެ ކިޔަވާ ކުއްޖަކީ، އަދި ކޮންމެ ޒުވާނަކީ، ޤައުމަށް ވަފާތެރި، ހިތްވަރުގަދަ ކުއްޖަކަށް ނުވަތަ ޒުވާނަކަށްވުމަށް މަސައްކަތް ކުރާށޭ. އެ ކުއްޖަކަށް ލިބިގެންވާ ޤާބިލުކަމާއި ހުނަރުވެރިކަން ތަރައްޤީ ކުރުމަށް މަސައްކަތްކުރާ ކުއްޖަކަށް ނުވަތަ ޒުވާނަކަށްވާށޭ. އަދި އެ ކުދިންނަށާއި އެ ޒުވާނުންނަށް ދެއްވަންޖެހޭ އަހަންމިއްޔަތާއި ސަމާލުކަން، މައިންބަފައިންނާއި ބެލެނިވެރިންނާއި އަދި މުޅި މުޖްތަމަޢުން ދެއްވާށޭ.\nއާދެ! ދެންމެ ސްކައުޓް ކައުންސިލްގެ ރައީސްގެ ވާހަކަފުޅުގައިވެސް އެ ވިދާޅުވި ފަދައިން، މިފަދަ ނުރައްކާތެރި ޢަމަލުތަކަކީ ރާއްޖޭގައި ހިނގައިގެންވާނެ ކަންތައްތަކެއް ނޫން. މިކަން ހަމަ ހިނގުމާ އެކީގައި ރާއްޖޭގެ ހުރިހާ ފަރާތްތަކަކުންވެސް މިކަން ވަނީ ކުށްވެރި ކުރައްވާފައި. އާދެ! އަޅުގަނޑަށް ލިބުނު މެސެޖްތަކުންނާއި، ލިބުނު ސިޓީތަކުން މިކަން ވަރަށް ރަނގަޅަށް އެނގޭ. ޤައުމުގެ ހުރިހާ ޖަމާޢަތްތަކުން، ޤައުމުގެ ހުރިހާ އަފްރާދުން މިކަންވަނީ ވަރަށް ބޮޑަށް ކުށްވެރި ކުރައްވާފައި. އަދި މުޅި ބައިނަލްއަޤްވާމީ މުޖްތަމަޢުވެސް ވަނީ މިކަން ކުށްވެރިކޮށްފައި. ހަމައެޔާއެކީގައި، މިފަދަ ނުރައްކާތެރި ބިރުވެރި ޢަމަލެއް، ރާއްޖޭގައި ހިނގައި ނުދިޔުމަށް އަޅުގަނޑުމެން އެންމެން ޢަޒުމް ކަނޑައަޅަން ޖެހޭނެކަން އަޅުގަނޑު ހިތުން އަޅުގަނޑުމެން އެންމެންވެސް ހަމަ ގަބޫލުކުރާނެ.\nއާދެ! ޝައްކެއްނެތްގޮތުގައި، ޓެރަރިޒަމްގެ ޢަމަލުތަކަކީ، ނުވަތަ އެކިއެކި ބޭނުންތަކުގައި މީހުންގެ ފުރާނައަށާއި، ހަށިގަނޑަށާއި، ގޯތިގެދޮރަށް ގެއްލުން ދިނުމަށް ކުރާ ހަރުކަށި ޢަމަލުތަކަކީ، ދުނިޔޭގެ އެއްވެސް ޤައުމަކުން ބަލައިގަންނާނެ ޢަމަލުތަކެއް ނޫން. އެއީ އެއްވެސް ޤައުމަކުން ހުއްދަކުރާނެ ނުވަތަ އެއްވެސް ޤައުމަކުން އަޅައިނުލާ ދޫކޮށްލާނެ ކަމެއް ނޫން. އެކަމަކީ ރާއްޖޭގައިވެސް އެއްވެސް ޙާލެއްގައި އަޅުގަނޑުމެން އެކަން ހުއްޓުވަން މަސައްކަތް ނުކޮށް ތިބެންވީ ކަމެއް ނޫން. އަޅުގަނޑުމެންގެ މުޖްތަމަޢަކީ، އަމާން، ޞުލްޙަވެރި މުޖްތަމަޢަކަށް ހެދޭތޯ އެންމެންވަނީ މަސައްކަތް ކުރަން ޖެހިފައި. ރާއްޖޭގައި މިހާރު ކޮންމެވެސްވަރަކަށް ޞުލްޙަމަސަލަސްކަން މިދަނީ ގެއްލެމުން. މާރާމާރީ ހިންގުމާއި، މީހުންގެ ހަށިތަކަށާއި، ފުރާނަތަކަށް ނުވަތަ ގޯތިގެދޮރަށް ގެއްލުން ދިނުމުގެ ޢަމަލުތައް މިދަނީ އެއްދުވަހުން އަނެއް ދުވަހަށް އިތުރުވަމުން. މިއީ މުޅި ޤައުމު ކަންބޮޑުވާންޖެހޭނެ ކަމެއް.\nމިހެން މިކަން އޮއްވާ، ބައެއް ސިޔާސީ ޙަރަކާތްތަކުގެ ސަބަބުންވެސް އަޅުގަނޑުމެންގެ ތެރޭގައި އެކިބާވަތުގެ ހަމަނުޖެހުން އުފެދެމުންދާކަން، އަޅުގަނޑުމެންނަށް މިއަދު ފެނޭ. މިއީ އެއްގޮތަކަށްވެސް ސިޔާސީ އިޞްލާޙުގެ ތެރޭގައިވާ ކަމެއް ނޫން. ސިޔާސީ އިޞްލާޙަކީ، ރައްޔިތުންގެ ލާބައާއި މަންފާއަށްޓަކައި ހިންގޭ ދީމުޤްރާޠީ ޕްރޮގްރާމެއް. އެ ޕްރޮގްރާމަކީ ރައްޔިތުންގެ މެދުގައި ހަމަހަމަކަމާއި އިންޞާފު ޤާއިމުކޮށް، ރައްޔިތުންނަށް މިނިވަންކަމާއި ކުރިއެރުމުގެ ފުރުޞަތުތައް ތަނަވަސްކޮށްދިނުމަށް ހިންގޭ ޕްރޮގްރާމެއް. އެއީ ފަހަރެއްގައިވެސް އަޅުގަނޑުމެންގެ ތެރޭގައި ފިތުނަވެރިކަމާއި، ދެކޮޅުވެރިކަމާއި، ރުޅިވެރިކަމާއި، ހަމަނުޖެހުމަށް މަގުފަހިކޮށްދޭން ހިންގާ ޕްރޮގްރާމެއް ނޫން. މިކަން އަޅުގަނޑުމެން ވަރަށް ރަނގަޅަށް ވަޒަންކުރަންވާނެ.\nރާއްޖޭގެ ސިޔާސީ އިޞްލާޙުގެ ޕްރޮގްރާމް ކާމިޔާބުވުމަކީ، ރާއްޖެއަކީ އަމަންއަމާން، ޞުލްޙަވެރި ތަނަކަށްވުން. ރާއްޖޭގެ ރައްޔިތުންނަކީ، އެއްވެސް ބިރެއްނެތި، މިނިވަންކަމާއެކު މުޖްތަމަޢުގައި ޙަރަކާތްތެރިވެވޭ ބަޔަކަށްވުން. އެމީހުންގެ ގޯތިގެދޮރުގައިވެސް ސަލާމަތްކަންމަތީ ތިބެވޭ ބަޔަކަށްވުން. މަގުމައްޗަށް ނުކުންނަހިނދުވެސް އަދި މުޖްތަމަޢުގައި ޙަރަކާތްތެރިވާ ޙަރަކާތްތެރިވުމުގައިވެސް، އެއްވެސް ފަރާތަކުން އެ ބަޔަކާ ދޭތެރޭގައި ނުވަތަ އެ މީހަކާ ދޭތެރޭގައި އަނިޔާވެރި ޢަމަލެއް ކޮށްފާނެ ކަމުގެ ބިރެއް ނެތް ބަޔަކު ކަމުގައި ރާއްޖޭގެ މުޅި ރައްޔިތުންވުން.\nޝައްކެއްނެތް. މިއީ، އިޞްލާޙީ ޕްރޮގްރާމްގެވެސް އެންމެ މުހިންމު މަޤްޞަދަކީ. އެހެންވީމާ، މިރޭވެސް އަދި މީގެފަހުންވެސް އަޅުގަނޑުމެން ޢަޒުމް ކަނޑައަޅަންވީ، އަޅުގަނޑުމެންގެ ރާއްޖެއަކީ އަމާން ތަނަކަށް ހެދުމަށް. ޞުލްޙަވެރި ތަނަކަށް ހެދުމަށް. އެންމެން ހިތްހަމަޖެހިގެން ދިރިއުޅެވޭ ތަނަކަށް ހެދުމަށް. އެ މަސްއޫލިއްޔަތަކީ، ހަމައެކަނި ސަރުކާރުގެ މަސްއޫލިއްޔަތެއް ނޫން. ސަރުކާރުގެ ކަމާބެހޭ ފަރާތްތަކުންވެސް، އެ މަސްއޫލިއްޔަތު އަދާކުރެއްވުމަށް ވަރަށް ބޮޑަށް މަސައްކަތް ކުރައްވަންޖެހޭނެ.\nއޭގެއިތުރުން، އަޅުގަނޑުމެންގެ ޢާންމު ރައްޔިތުންވެސް، ރައްޔިތުންގެ ތެރޭގައި އުފެދިފައިވާ އެކިއެކި ޖަމުޢިއްޔާތައްވެސް، ޖަމާޢަތްތައްވެސް، ޕާޓީތައްވެސް، ހުރިހާ ފަރާތަކުންވެސް މަސައްކަތް ކުރައްވަންޖެހޭނީ، ރާއްޖޭގައި ހަމަޖެހުން ޤާއިމުކުރެއްވުމަށް. ރާއްޖޭގެ ރައްޔިތުންނަކީ ޞުލްޙައަށް ލޯބިކުރާ، ޞުލްޙަވެރި ބަޔަކަށް ހެއްދެވުމަށް. ރާއްޖޭގައި އަނިޔާވެރި، ދެކޮޅުވެރި، ހަރުކަށި ޢަމަލުތައް ހިންގުމަށް އެއްވެސް ފަރާތަކުން ފުރުޞަތު ނުދެއްވުމަށް. އަޅުގަނޑު ހިތުން މިގޮތަށް އަޅުގަނޑުމެން އެންމެން ޢަޒުމް ކަނޑައަޅައިގެން މަސައްކަތް ކޮށްފިއްޔާ، އަޅުގަނޑުމެން އެންމެން އެދޭގޮތަށް، ރާއްޖެއަކީ ވަރަށް ބާއްޖަވެރި، އުފާވެރި، އެ ތަނެއްގައި މީހުން ދިރިއުޅެން ބޭނުންވާކަހަލަ ހިތްހަމަޖެހުން ލިބޭފަދަ ޤައުމަކަށް ބަދަލުވެގެންދާނެ. އެ މުހިންމު ލަނޑުދަނޑި ޙާޞިލު ކުރުމަށްޓަކައި، އަޅުގަނޑުމެން މަސައްކަތްތަކެއް ކުރަންވެއްޖެ.\nއެހެންވީމާ، މިރޭ މިތަނަށް ޙާޒިރުވެ މި ތިބި ސްކައުޓް ކުދިންނަށާއި އަދި ޒުވާނުންނަށާއި، އެނޫން ފަރާތްތަކަށް އަޅުގަނޑު ގޮވާލަނީ، ރާއްޖެއަކީ އަމަންއަމާންކަން ލިބިފައިވާ، ޞުލްޙަމަސަލަސްކަން ޤާއިމުވެފައިވާ، އެންމެން އެންމެންނާ އެކުވެރި، އެއްވެސް މީހެއްގެ ސަބަބުން އަނެކަކަށް ގެއްލުމެއް، އަނިޔާއެއް ނުލިބޭފަދަ ޤައުމަކަށް ހެދުމަށް އެންމެން މަސައްކަތް ކުރަމާ ހިނގާށޭ. އެގޮތަށް އަޅުގަނޑުމެން މަސައްކަތް ކޮށްފިއްޔާ، މާތްﷲގެ ތައުފީޤާއި، އެކަލާނގެ ބަރަކާތާ އެކުގައި އަޅުގަނޑުމެންނަށް އެ މަސައްކަތް ކާމިޔާބު ކުރެވޭނެކަމާމެދަކު އެއްވެސް ޝައްކެއްނެތް.\nއާދެ! އަޅުގަނޑުގެ ވާހަކަކޮޅު ނިންމާލާނީ، އަދިވެސް އެއްފަހަރު މުޙަންމަދު ޖައިޝަމް އިބްރާހީމަށް، މިރޭ އޭނާ އެ ޙާޞިލުކުރި ގެލެންޓްރީ ރަން އެވޯޑު ލިބުމުގެ މުނާސަބަތުގައި، ތަހުނިޔާއާއި މުބާރަކްބާދީ އަދާކުރަމުން. އަދި މިކަމުގައި ސްކައުޓް ޙަރަކާތަށްވެސް ލިބުނު ފަޚްރަށްޓަކައި އުފާކުރަމުން. އަދި ދިވެހިރާއްޖެއަކީ އަބަދުވެސް އަމަންއަމާންކަން ޤާއިމުވެފައިވާ، ޞުލްޙަމަސަލަސްކަން ޤާއިމުވެފައިވާ، އެކުވެރި އެއްބައިވަންތަ ރައްޔިތަކު ދިރިއުޅޭ ޤައުމެއް ކަމުގައި ލެއްވުން އެދި މާތްﷲގެ ޙަޟުރަތުގައި ދުޢާ ދަންނަވަމުން،


Aihmathi khabru 1…. | MTCC's Blog\nAihmathi khabru 1….\n12 މާރިޗު 2009 1 ޚިޔާލު\nby emptycc in Complains, Informative Tags: hr, law\nއަތްމަތީ ހަބަރު 1 : ވަޒީފާއާއި ބެހޭ ޤާނޫނު ކަރުތާފެނަށް!\nވިސްނުމެއްނެތި ކޮށްފިކަމަކުން، އެންމެފަހަރަކު ދޭހުގާ\nނިކަމެތިވެދެޔޭ ކޮންމެބަޔަކުވެސްބޭއިންސާފު ވެރިގޮތެއްގާ،\nމި ޅެންބައިތަކީ ވަރަށް ކުރު އަދި އެހާމެ ފޮނި އިބާރާތް ކޮޅެކެވެ. ކުރުގޮތަކަށް ބުނާނަމަ މިއިބާރާތުން ދޭހަވަނީ އިންސާފުވެރި ގޮތެއްގައި ކޮންމެ ބަޔަކާމެދުވެސް ކަންތައް ކުރާށެވެ. (އިތުރަށް ވިދާޅުވުމަށް)\nމި ޅެންބައިތު ކިޔާ ގިނަބަޔަކު ވިސްނަފާނެ، މިއީ ލޯބީގެ ހަދިސާތަކުގައި ހިގާ ކަންތަކެވެ. އެގޮތަށް ވިސްނުން ހުންނަ ބަޔަކީ ލޯބީގެ ކަންތަކުގައި އަމިއްލަ ކަރުގައި މަޅިޖަހާ މީހުންނެވެ. އެމީހުން އެހެންބައެއްގެ ކަންތަކާމެދު ނުވިސްނާނެއެވެ. ވީމާ ކޮންމެ ބޭފުޅަކުވެސް ބަލަންވީ އެމީހަކަށް ލިބެންޖެހޭ ނުވަތަ އެހެންބަޔަކަށް ދޭންޖެހޭ ހައްޤުތަކެއް ވޭތޯއެވެ. އަތްމަތީ ޙަބަރު މިއަދު ހާއްސަ ކޮށްލަނީ ވަޒީފާ އާއިބެހޭ ޤާނޫނަށެވެ.\nއެމް.ޓީ.ސީ.ސީ އަކީ ރައްޔިރުންގެ ޙިއްސާވާ ކުންފުންޏެކެވެ. އެތަނުގައި ވަޒީފާ އަދާކުރާ ބައެން މުވައްޒަފުންނަކީ ކޮންމެވެސް ވަރެއްގެ ހިއްސާއެއް އޮންނަ ބަޔެކެވެ. މިހެންވީއިރު މުވައްޒިފުންނައް ލިބެންޖެހޭ ޙައްޤުތައް ނުލިބެނީ ކީއްވެގެންތޯއޭ ހިތަށްނަރާބާވައެވެ. މިހާރު ޤާނޫނު ބުނާގޮތުންނަމަ، ވަޒީފާދޭ ހުރިހާ ފަރާތްތަކަކުންވެސް އޮންނަން ޖެހޭނީ ޤާނޫނީ އަމަލީ ސިފައެއް ގެނެވިފައެވެ. އެހެންނަމަވެސް އެމް.ޓީ.ސީ.ސީ ގައި މިފެންނަނީ މުޅިން ތަފާތު މަންޒަތުތަކެވެ. ކުރީގެ އެމެ.ޑީ ވަނީ 25 ޖެނުއަރީ 2009 ން ފެށިގެން ވަޒީފާ އާއި ބެހޭ ޑްރާފްޓެއް ފާސް ކޮށްފާވީނަމަވެސް ސިޔާސީ މަރިހަލާއަށް އައި ބިންހެލުމެއްގެ ސަބަބުން މިޑްރާފްޓް ވަނީ ބާތިލް ކޮށްފައެވެ. މިހެންހެދުމުގެ ބަދަލުގައި ކީއްތޯވާނީ އިސްލާހީ ބަދަލެއް ގެނެވެންދެން، ކުރީގަ ފާސްކުރި ޑްރާފްޓް ބޭއްވިނަމައެވެ. ގިނަ ބައެއްގެ އުސޫލު ހުންނާނީ “މާކަނާ” ގެ އުސޫލެވެ.\nވަޒީފާއަކީ ކުރިމުސްތަގުބަލެކެވެ. އޭގެބަދަލުގައި ބަލަންވީ އަދުގެ މުސްތަޤްބަލް އުޖާލާ ކުރާށެވެ. މިކަން ކުރެވޭނީ ހުރިހާ މުވައްޒިފުންގެ އެއްބާރުލިބިގެންނެވެ. ޤާނޫނު 2008/2 ،4ވަނަ ބާބުގައި އިސްލާހު ކުރެވިފައިވާ ފަދައިން ވަރަށް ގިނަ މުހިއްމު ކަންތައްތަކެއް ބަޔާން ވެފައިވެއެވެ. މީގެ ތެރެއިން އެންމެ ބޮޑަށް މުހިއްމު4ކަމެއްފާހަގަ ކޮށްލާނަމެވެ.\n15 ވަނަ ނުކުތާގައި ބުނެފައިވަނީ ކޮންމެ މުވައްޒަފަކަށްވެސް ވަޒީފާ ބަޔާނެއް ދޭންވާނެއެވެ. މިއީ ވަރަށް ދިގު އިންތިޒާރަކަށްފަހު ގިނަބަޔަކަށް ލިބުނު އުފަލެކެވެ. އަނެއްބަޔަކަށް ލިބުނު ހިތާމައަކަށްވެސް ވެދާނެއެވެ. ސަބަބަކީ ވޭތުވެ ދިޔަ ދުވަސްތަކުގައި ބައެއް މުވައްޒަފުން ވަނީ ވެރިންގެ ގޭގެއަށް ކަނޑުމަސް ގެންގޮސް ދީފައެވެ. މިވީކިހިނެއްތޯ އަހާލުމުން ބުނެފައިވަނީ، މިއީވެސް ކުރަން ޖެހޭ ވަޒީފައެއްކަމެވެ. އަދި އޮފީސް މަސައްކަތާ ގުޅޭ ކަންތަކުގައި، އޮފީހުގެ އިސްވެރިން ދާއިރު ބައެއް އަންހެން މުވައްޒަފުން ގެންދާކަން ވަނީ މި ނިއުސް ޗެނަލް އަށް ފާހަގަ ކުރެވިފައެވެ. މިކަމުގެ ސަބަބުން ބަދުއަޙްލާގީ އަމަލު ތަކަށް އެރުން އިތުރުވެދާނެކަމަށް ފާހަގަ ކުރެވެއެވެ.\n20 ވަނަ ނުކުތާއަށް ބަލާލާއިރު، ވަޒީފާއަށް ނައިކަމުގައި ވިޔަސް މުސާރައިން އެއްވެސް ވަރެއް ކަނޑައިގެން ނުވާނެއެވެ. ބުނެލަން ބޭނުންވަނީ މިހާރު ޤާނޫނު ފާސްވިކަމުގައި ވިޔަސް، އެމް.ޓީ.ސީ.ސީ ގައި މުވައްޒަފުންގެ ގަޑިޖެހޭ ލާރި ކަނޑަނީ ކުރިއެކޭ އެއްގޮތަށް ކޮންމެ 15 މިނެޓަކަށެވެ. ހަމަ އެއާއެކީ އެބްސެންޓް ވާ ދުވަހަށް އެމުވައްޒިފެއްގެ ދުވާލަކަށް ޖެހޭ މިންވަރު އުނިއިތުރު ކުރެއެވެ.\nއަހަރީ ޗުއްޓީ އަކީ ވަރަށް ބޮޑު އިނާޔަތެކެވެ. ވަޒީފާ އަދާ ކުރާތާ 1 އަހަރު ވުމުން ކޮންމެ މުވައްޒަފަކަށްވެސް 30 ދުވަހުގެ ޗުއްޓީއެއް ވަނީ މުސާރަ ލިބޭ ގޮތަށް ހަމަޖެހިފައެވެ. މިއީ އަތްމަތީ ޙަބަރު ގެ އިދާރާއިން ހަމަޖެއްސި ގޮތެއްނޫނެވެ. ވަޒީފާ އާއި ބެހޭ ޤާނޫނުގެ 39 ވަނަ ނުކުތާގައި ބަޔާން ކުރެވިފައި އޮންނާނެއެވެ. ފަހަރެއްގާ ކުންފުނީގެ ވެރިންނަށް އޮޅިވަޑައިގެންފާނެތީ މިވާހަކަ ބުނެލީއެވެ. މިކަން މިގޮތަށް އޮތް ކަމުގައި ވިޔަސް، މިހާރުވެސް އޮފީހަށް ހާޒިރީ ނުވާކަމުގައި ވާނަމަ 1 އަހަރު ދުވަހުގެ ޗުއްޓީ ނުލިބޭކަން ނޭގޭ ވަރަށް ގިނަ މުވައްޒަފުން މިކުންފުނީގައި ތިބޭނެއެވެ. މިހެންވާ ސަބަބަކީ، މިއަހަރު ފެށުނުއިރު ވަޒީފާއާއި ބެހޭ ޤަވާއިދެއް ފާސްކޮށް އެއަށް އަމަލުކުރަން އިންޓްރާނެޓުގައި ޖަހާފައިވާއިރު މި ޤަވާއިދު ބާތިލް ކުރިކަން އަންގާފައި ވަނީ ކުންފުނީގެ އިސްވެރިންނަށެވެ. ވީއިރު ދެންތިބި ސްޓާފުންނަށް މިކަންވާނީ ނެގިފައެވެ. އެބޭފުޅުނަކީ މައުލޫމާތު ފޯރުކޮށްދޭ ބައެއް ނޫންކަން ޤަބޫލު ކުރާބައެކެވެ. ވާނީވެސް އެހެންތާ! “އަމާ ބުނީތީ ފަރަށް ދާ” އުސޫލަށް މުވައްޒަފުންވަނީ ހޭނިފައެވެ.\nކޮންބައެތޯ ހޭވައްލާ ތައްޔާރީ! މިގޮވާލަނީ މުޒާހަރާކުރާށެވެ. މަސްވެރިންނަކަށްނޫން، އެމް.ޑީ.ފީ އަކަށްނޫން މުޒާހަރާ ކުރެވޭނީއަކީ! މިކަން ކުރަންބޭނުން ކޮންމެ ބަޔަކަށް މިކަންވާނެ! އެމް.ޓީ.ސީ.ސީ ގެ މުވައްޒަފުން ގޮވަންވީ މިކަމަށް އަވަސް ހައްލެއް ހޯދަދިނުމަށް! ގެއްލިފައިވާ އިނާޔަތްތައް ހޯދުމަށް! އަވަހަށް އެންމެން އެއްބާރުލައިގެން ދުވަހެއް ހަމަޖައްސާ! އަވަސް ! އަވަސް!\nPrevious Amaa Takaful Insuarance 02 Next Bafayaa bunanee 5\nމާރިޗު 13, 2009 @ 17:12:02\nކޮންމެހެންބަޔަކުމުޒާހަރާކުރީތީ ދަށްކަން މުޒާހަރާކުރަން ޖެހޭތަ ލިއުންތެރިޔާހަބިމައްފައިބާ އަދިތިގޮތައް މުޒާހަރާއައްގޮވާފައި މަނިކުފާނުއުޑައްއަރާނީކީ ނޫން


Biruverikameh neiy, Quarantine in dhookohlaa meehun ekaherikoh nulaa!\nމާލޭގައި ބޭއްވި ކޮރޯނާ ވައިރަސް ޑްރިލްގެ ތެރެއިން-- ފޮޓޯ: ނަސްރުﷲ މުހައްމަދު\nބިރުވެރިކަމެއް ނެތް، ކަރަންޓީނުން ދޫކޮށްލާ މީހުން އެކަހެރިކޮށް ނުލާ!\n10 އޭޕްރީލް 2020 - 10:31:55\nކުޑަ ދުވަސްކޮޅެއްގެ ތެރޭގައި ދުނިޔޭގެ ހުރިހާ ބައްރަކަށް ކޮވިޑް-19 ފޯރައިފި އެވެ. މީގެ މަހެއް ކުރިން ރާއްޖެއިން މި ބައްޔަށް ފުރަތަމަ ފަހަރަށް މީހަކު ޕޮޒިޓިވްވިއިރު މިބަލިމަޑުކަމުން އަރައިގަތުމަށްޓަކައި ގިނަ މަސައްކަތްތަކެއް ރާއްޖެއިން ދަނީ ކުރަމުންނެވެ. ބައްޔަށް ކިރިޔާ ވެސް މީހަކު ޝައްކުކުރެވޭނަމަ ދަނީ އެކަހެރިކޮށް ފަރުވާދެމުންނެވެ. އަދި ބަލި ޖެހިފައިވާ މީހަކާ ބައްދަލުވެފައިވާނަމަ އެމީހަކު ވެސް ދަނީ އެކަހެރިކުރަމުންނެވެ. މިވަގުތު ރާއްޖެއިން ބޭރުން އަންނަ އެންމެން ވެސް ކަރަންޓީން ކުރަމުން އަންނަނީ މިއީ ގައިންގަޔަށް އަރައި ނުރައްކާތެރި ބައްޔެއް ކަމުންނެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނާ ގޮތުގައި ރާއްޖޭގެ އެކި ސަރަހައްދުތަކުގައި ގާއިމުކުރެވިފައިވާ ކަރަންޓީން ފެސިލިޓީތަކުގައި ޖުމްލަ 1002 މީހަކު ކަރަންޓީނުގައި އެބަތިއްބެވެ. އަދި އައިސޮލޭޝަން ފެސިލިޓީތަކުގައި 11 މީހަކު އެބަތިއްބެވެ. މި އެންމެނަކީ ބަލީގެ އަލާމާތް ފެނިގެން ކަރަންޓީނުގައި ނުވަތަ އައިސޮލޭޝަނުގައި ތިބި ބައެއް ނޫނެވެ. ކޮންމެ މީހަކު ވެސް ވަކި ކޮޓަރިއެއްގައި އެކަހެރިކޮށް، އެމީހުންގެ ހާލަތު ގާތުން ބަލަން ޑޮކްޓަރުނާއި ނަރުހުން ތިބެ އެވެ. މި މީހުން އަނބުރާ މުޖުތަމައަށް ދޫކޮށްލަނީ 14 ދުވަހުގެ މުއްދަތެއް ހަމަކޮށް، ޓެސްޓްކޮށް ބަލި ނެތްކަން ކަށަވަރުކުރުމަށް ފަހެވެ.\nއާއިލާއާ ވަކިން ކޮޓަރިއެއްގެ ތެރޭގައި ކަރަންޓީނުގައި ބޭތިއްބުމަށް ފަހު އަނބުރާ މުޖުތަމައަށް ފޮނުވާލުމުން، މި މީހުންނަށް މުޖުތަމައުގެ ތެރެއިން ނޭދެވޭ ގިނަ ކަންތައްތަކަކާއި ކުރިމަތިލާން އެބަ ޖެހެ އެވެ. އެމީހުންނާއި ކައިރިވާން މީހުން ފަސް ޖެހޭއިރު މާލެ އައިސް ގެއަށް ދިއުމަށް ޓެކްސީއަކަށް އަތް ނެގުމުން އެއަށް އަރުވަން ވެސް މީހުން އެބަ ދެކޮޅު ހަދަ އެވެ. ކަރަންޓީން ފެސިލިޓީއަކަށް ގެންދާ ހިސާބުން އެމީހުންނާމެދު ދެކޭގޮތް ވަރަށް ބޮޑަށް ބަދަލުވަމުން އަންނައިރު ޑޮކްޓަރުން ތަކުރާރުކޮށް ބުނަމުން ދަނީ މިގޮތަށް ދޫކޮށްލާ މީހުންގެ ސަބަބުން މުޖުތަމައަށް ބިރެއް ނޯންނާނެ ކަމެވެ. މިހެންކަމުން، މި މީހުންނާ މެދު މިފަދަ ގޮތަކަށް އަމަލުނުކުރުމަށް އިލްތިމާސްކުރެ އެވެ.\n"ވަރަށް ގިނަ ބަޔަކު އެބަ ބިރުގަނޭ މިކަހަލަ ކަންތައްތަކާ، އަޅުގަނޑުމެން އެ ގަބޫލު ވެސް ކުރަން. އެހެންނަމަވެސް، ދޫކުރާ މީހުންނަކީ ޓެސްޓްތައް ހަދާފަ، އޭގެ އިތުރުން ބަލަން ޖެހޭ މިންގަނޑަށް ބަލާފަ އަޅުގަނޑުމެން ދޫކުރާ ބައެކޭ. އެހެންވީމަ، އެ ސްޓާފުން ރަށަށް ދިޔައިމަ އެއްވެސް ކަހަލަ މައްސަލައެއް ޖެހިގެން ނުވާނެ،" ޑރ. އަލީ ލަތީފް ވިދާޅުވި އެވެ.\nމީގެ ކުރިން ޑރ. މޫސާ މުރާދު ވެސް ވަނީ މިފަދަ މޭރުމަކުން ވާހަކަ ދައްކަވާފަ އެވެ. އެގޮތުން ވިދާޅުވީ، މިއީ ނުރައްކާތެރި ބިރުވެރި ބައްޔެއް ކަމަށާއި އެކަމަކު މިދަނޑިވަޅުގައި ބައްޔަށް ޝައްކުކުރެވޭ މީހުންނާ މެދު ވެސް މުޖުތަމައުގެ ތެރޭގައި ހިނގާ ކަންކަމަކީ ބަލައިގަންނަން ދަތި ކަންތައްތަކެއް ކަމަށެވެ. ކަރަންޓީންކުރުމުން، އެމީހުން ދިރިއުޅޭ ތަންތަނަށް ނުވައްދާ މައްސަލައާ މިފަދަ ކަންކަމަކީ އެއްގޮތަކަށް ވެސް ކުރުން ރަނގަޅު ކަންތައްތަކެއް ނޫންކަން ފާހަގަކުރެއްވި އެވެ.\nޑރ. މުރާދު ވިދާޅުވި ގޮތުގައި މިފަދަ ކަންކަމުގެ ސަބަބުން ނަފްސާނީ ގޮތުން ބޮޑު ބަލި ކަމެއްގެ ތެރެއަށް އެމީހުން ވެއްޓެ އެވެ. އިތުރު ވޭނަކާއި ތަކުލީފެއް އުފުލަން ޖެހެ އެވެ.\nމިހާލަތުގައި ނަފްސަނީ ގޮތުން މީހުންނަށް ކުރިމަތިވާ ކަންކަމަށް އެހީތެރިވުމަށްޓަކައި ނޭޝަނަލް އެމެޖެންސީ ސެންޓަރުގައި ސައިކޯ ސޯޝަލް ސަޕޯޓް ފޯރުކޮށްދިނުމުގެ މަސައްކަތް ވެސް ދަނީ ކުރަމުންނެވެ. މި ސެންޓަރުން ހިއްސާކުރާ މައުލޫމާތަށް ބަލާއިރު މިހާތަނަށް އެންމެ މި ހިދުމަތް ދެވިފައިވާ މީހުންނަކީ ކަރަންޓީން ފެސިލިޓީތަކުން ދޫކޮށްފައިވާ މީހުންނެވެ.\nމި ބައްޔަކީ ގައިން ގަޔަށް އަރައި ބައްޔެއް ނަމަވެސް މިގޮތަށް ކަރަންޓީން ފެސިލިޓީތަކުން ދޫކުރާ މީހުންނާ މެދު ދެކޭ ދެކުން މިވަނީ ބަދަލުކުރަން ޖެހިފަ އެވެ. މިވަގުތު ގަބޫލުކުރަން ޖެހޭ ހަގީގަތަކ އެމީހުންގެ ގައިގާ ބަލީގެ އަލާމާތެއް ހުރިނަމަ އަނބުރާ މުޖުތަމައުގެ ތެރެއަށް ޑޮކްޓަރުން އެމީހުން ދޫކޮށް ނުލާނެ ކަމެވެ. އެކަމަކީ އާންމުންނެކޭ އެއްގޮތަށް ޑޮކްޓަރުންނާއި ނަރުހުންނާއި އެމީހުންގެ އާއިލާތަކަށް ވެސް މި ބަލި ޖެހުމުގެ ފުރުސަތު އޮންނާނެ ކަމެކަމެވެ. މިވަގުތަކީ އެންމެންގެ ސަލާމާތާއި ރައްކާތެރިކަމަށްޓަކައި ނުފުރޮޅާ އެންމެ ގާކޮޅެއް ވެސް ނުބާއްވާނެ ދަނޑިވަޅެއް ކަމަށް ޑޮކްޓަރުން ދަނީ ބުނަމުންނެވެ.\nބަލި ކޮންޓްރޯލް ކުރުމަށް މިވަގުތު ވެސް ގިނަ ފިޔަވަޅުތަކެއް އަޅާފައި އެބަހުއްޓެވެ. ފަތުރުވެރިން އައުން ހުއްޓުވައި، ރާއްޖޭގެ އިގްތިސޯދު އެކަމަކަށް އެންމެ ބޮޑަށް ބަރޯސާވެފައި އޮތް ފަތުރުވެރިކަމުގެ ދާއިރާއަށް ވަނީ ބޮޑު ހުސްކަމެއް ގެނުވާފަ އެވެ. ސަރުކާރު ބަންދުކޮށް، ކޮލެޖް ޔުނިވާސިޓީ އަދި ސްކޫލުތަކުގެ ކިޔެވުން އޮތީ ހުއްޓިފަ އެވެ. މާލެ ސަރަހައްދުގެ މިސްކިތްތަކުގައި ޖަމާއަތުގައި ނަމާދުކުރުން ވެސް ވަގުތީ ގޮތުން މެދުކަނޑާލާފައިވާއިރު މިމަހުގެ ދެ ވަނަ ދުވަހުން ފެށިގެން އިއްޔެގެ ނިޔަލަށް ކޮންމެ މާލެ ސަރަހައްދުގައި ތިން ގަޑިއިރަށް ކާފިއު ވެސް ހިންގި އެވެ. މިހާރު ވެސް ތިން މީހުންނަށް ވުރެ އިތުރަށް މީހުން އެއްވެ އުޅުން މަނަ އެވެ.\nދެން އޮތީ މިފިޔަވަޅުތަކަށް އާންމުން ކިޔަމަންތެރިވެ، ސިއްހީ ދާއިރާގައި މަސައްކަތްކުރާ ފަރާތްތަކަށް އިތުބާރު ކުރުމެވެ. ހަމަގައިމުވެސް، މި ފަރާތްތައް މުޖުތަމައަށް ދެރަ ގޮތެއްވިޔަ ނުދޭނެ އެވެ.